Palestine ah dhey udhuvaanee hamala thah majileehun kuhverikoh bayaaneh nerefi\nފަލަސްތީނަށް ދޭ ޢުދުވާނީ ހަމަލާތައް މަޖިލީހުން ކުށްވެރިކޮށް ބަޔާނެއް ނެރެފި\nޝާއިޢުކުރީ: ޙަންނާން މެއި 17, 2021, 15:56\nއިޒުރޭލުގެ ހައްދުފަހަނަ އަޅާފައިވާ ސިފައިން ފަލަސްތީނުގެ މުސްލިމުންނަށް ދެމުން ގެންދާ އުދުވާނީ ހަމަލާތައް ރައްޔިތުންގެ މަޖިލީހުން ކުށްވެރިކޮށްފި އެވެ.\nއިޒުރޭލުން ފަލަސްތީނަށް ދެމުންގެންދާ ލާއިންސާނީ ހަމަލަތަށް ކުއްވެރިކޮށް މަޖިލިސް އިދާރާއިން މިއަދު ނެރުނު ބަޔާނެއްގައި ބުނީ ފަލަސްތީނުގެ ކުޑަކުދިންނާއި އަންހެނުން ހިމެނޭ ގޮތަށް އެގައުމުގެ އާންމު ރައްޔިތުންނަށް އިޒްރޭލުން ދެމުން ގެންދާ ލާއިންސާނީ އަމަލު ހަރުކަށި އިބާރާތުން ކުށްވެރިކުރާ ކަމަށާއި އަދި އެ ހަމަލާތައް ވަގުތުން ވަގުތަށް ހުއްޓައިލުމަށެވެ.\nމަޖިލިސް ބަޔާނުގައި ބުނެފައި ވަނީ ފަލަސްތީނުގެ ރައްޔިތުން އަމިއްލަ ގެއިން ނެރެ، އެމީހުންގެ މުދަލާއި ފުރާނައަށް ގެއްލުން ދެމުންދާ ކަމަށާއި އަދި ރޯދަ މަހު އެމީހުން މިސްކިތުގައި އަޅުކަމުގައި ތިއްބައި ދިން ހަމަލާ އަކީ ބައިނަލްއަގްވާމީ އެއްބަސްވުންތަކާ ހިލާފު އަމަލެއް ކަމަށެވެ. އަދި އެއީ މެދުއިރުމަތީގައި ސުލްހަ ގާއިމުކުރުމަށް ބައިނަލްއަގްވާމީ މައިދާނުގައި ކުރަމުންދާ މަސައްކަތްތަކަށް ހުރަސް އެޅޭނެ އަމަލެއް ކަމަށްވެސް މަޖިލީހުގެ ބަޔާނުގައި ބުނެފައިވެ އެވެ.\nމަޖިލިސް އަބަދުމެ އޮންނާނީ ފަލަސްތީނުގެ ލޮބިވެތި ރައްޔިތުންނާ އެކުގައި ކަމަށާއި ފަލަސްތީނުގެ ރައްޔިތުންގެ މަދަދުވެރިވުން މަތީގައި ކަމަށް ވެސް މަޖިލިސް އިދާރާގެ ބަޔާނުގައިވެ އެވެ.\nއިޒްރޭލުން ފަލަސްތީނަށް ދޭ ލާއިންސާނީ އަމަލުތަކާ ގުޅިގެން މަޖިލީހުގެ މިއަދުގެ ޖަލްސާއަށް ވަނީ ކުއްލި މައްސަލަ އެއްވެސް ހުށަހަޅާފަ އެވެ. މައްސަލަ އަށް ބަހުސް ކުރެއްވި ހުރިހާ މެންބަރުން ވެސް އިޒްރޭލުގެ އަމަލުތައް ކުށްވެރިކުރައްވާފަ އެވެ.\nމިއަދުގެ ޖަލްސާގައި އިޒްރޭލުން ފަލަސްތީނުގައި ހިންގަމުންދާ އުދުވާންތައް ކުށްވެރިކޮށް އެ ކަންކަން ހުއްޓާލުމަށް ދެން އިޒްރޭލުގެ ފަތުރުވެރިން ރާއްޖެ އައުން ހުއްޓުވައި ދިނުމަށް އެދި ކުއްލި މައްސަލައެއް ވަނީ ހުށަހަޅައިފައެވެ. މި ކުއްލި މައްސަލަ ހުށަހެޅުއްވީ ނައިފަރު ދާއިރާގެ މެމްބަރު އަހުމަދު ޝިޔާމްއެވެ.\nމިލިޔުމަށް ޚިޔާލު ފޮނުވާ "ފަލަސްތީނަށް ދޭ ޢުދުވާނީ ހަމަލާތައް މަޖިލީހުން ކުށްވެރިކޮށް ބަޔާނެއް ނެރެފި"


ގުރުއާން މުބާރާތުގެ ކިޔެވުން ފަށައިފި – Ungoofaaru\nބަނޑޭރިގަނޑު/ޙަބަރު/ގުރުއާން މުބާރާތުގެ ކިޔެވުން ފަށައިފި\nގުރުއާން މުބާރާތުގެ ކިޔެވުން ފަށައިފި\nކްލަބް ޔޫތު ސްޓަރ\n0 236 މިނެޓެއް ނުވަނިސް ކިޔާލެވޭ\nކްލަބު ޔޫތު ސްޓަރ އިން ބާއްވާ ގުރުޢާން ކިޔެވުމުގެ 15 ވަނަ މުބާރާތުގެ ކިޔެވުން މިއަދު މެންދުރު ފަހު ފަށައިފިއެވެ. މިއަދު މެންދުރު ފަހު ކުރިއަށްގެންގޮސްފައިވަނީ9އަހަރުން ދަށާއި6އަހަރުން ދަށުގެ އުމުރު ފުރާގެ ބައިވެރިންގެ ކިޔެވުމެވެ.\nމިމުބާރާތުގައި ދެން ކިޔެވުން ކުރިއަށްދާނީ މިރޭގެ ދަންފަޅީގެ ކިޔެވުމެވެ. މިރޭ ކިޔަވާނީ 19 އަހަރުން ދަށާއި 16 އަހަރުން ދަށުގެ ބައިވެރިންނެވެ.\nމާދަމާ3ދަންފަޅިއެއްގައި ކިޔެވުން ކުރިއަށްދާނެއެވެ. އެއީ9ން 12 އަށް މެންދުރުފަހު 1 ން 3:30 އަށް އަދި ރޭގަނޑު 9:30 ން 11 އަށެވެ.\nމިމުބާރާތުގެ މިއަދުގެ ފުރަތަމަ ދަންފަޅީގެ ކިޔެވުން އުނގޫފާރު ޑޮޓް ކޮމްގެ ފޭސްބްކް ޕޭޖުން ލައިވްކޮށް ގެނެސްދީފައި ވާނެއެވެ. އަދި މިރޭގެ ދަންފަޅިވެސް ލައިވް ކުރާނެއެވެ.\nކްލަބު ޔޫތު ސްޓަރ އިން ބާއްވާ ގުރުޢާން ކިޔެވުމުގެ 15 ވަނަ މުބާރާތުގައި 116 ބައިވެރިން ވާދަކުރާއިރު މިދިޔަ އަހަރުގެ މުބާރާތުގައި 136 ބައިވެރިން ވާދަ ކޮށްފައިވެއެވެ\nމިއަދު ފެށުނު ޤުރްއާން މުބާރާތުގެ ކިޔެވުން:\nރ.އުނގޫފާރު ކްލަބް ޔޫތު ސްޓަރ


Stealing paradise ge massalaigai Media net joorimanaa kuree rangalhah: Civil court | Mihaaru\nThursday April 02, 2020\nމުހައްމަދު މަބްރޫކް އަޒީޒް (ރައީސް އޮފީސް)\nއަލް ޖަޒީރާ އިން ތައްޔާރު ކުރި "ސްޓީލިން ޕެރަޑައިސް" އާ ގުޅޭ ފޮޓޯއެއް: އެ މައްސަލާގައި މީޑިއާ ނެޓް ޖޫރިމަނާ ކުރީ ރަނގަޅަށް ކަމަށް ކޯޓުން މިއަދު ވަނީ ހުކުމް ކޮށްފައި --ފޮޓޯ/މިހާރު\n"ސްޓީލިން ޕެރެޑައިސް" ދެއްކި މައްސަލާގައި މީޑިއާ ނެޓް ޖޫރިމަނާ ކުރީ ރަނގަޅަށް: ސިވިލް ކޯޓު\n22 ޖުލައި 2018 - 16:47 10 comments\nދިވެހި ސަރުކާރާ މެދު ކޮރަޕްޝަންގެ ތުހުމަތުތަކެއް ކޮށް، އަލްޖަޒީރާ އިން ގެނެސްދިން ޑޮކިއުމެންޓްރީ ކަމަށްވާ "ސްޓީލިން ޕެރެޑައިސް" ރީ-ބްރޯޑްކާސްޓްކުރި މައްސަލާގައި މީޑިއާ ނެޓް ފަސް ލައްކަ ރުފިޔާ އިން ޖޫރިމަނާ ކުރީ ރަނގަޅަށް ކަމަށް ސިވިލް ކޯޓުން ހުކުމްކޮށްފި އެވެ.\nސްޓީލިން ޕެރެޑައިސް ރީ-ބްރޯޑްކާސްޓް ކުރި މައްސަލާގައި އަބުރުގެ ގާނޫނުގެ ދަށުން މީޑިއާ ނެޓް ފަސް ލައްކަ ރުފިޔާ އިން ޖޫރިމަނާކޮށް، މާފަށް އެދެން އެންގީ ބްރޯޑްކާސްޓިން ކޮމިޝަނުންނެވެ. އެ ކޮމިޝަންގެ އެ ނިންމުން ބާތިލްކުރަން ދައުވާ ކުރީ މީޑިއާ ނެޓުންނެވެ.\nއެ މައްސަލާގައި، މިދިޔަ ބުރާސްފަތި ދުވަހު ސިވިލް ކޯޓުން ކުރި ހުކުމް ގައި ވަނީ މީޑިއާ ނެޓުން ރީ-ބްރޯޑްކާސްޓް ކުރި ޑޮކިއުމެންޓްރީ އަކީ އަބުރުގެ ގާނޫނުގެ ދަށުން ގައުމުގެ ސިޔާދަތާއި އިސްތިގުލާލަށް ގެއްލުން ހުރި ކޮންޓެންޓްތަކެއް ހިމެނޭ ޑޮކިއުމެންޓްރީއެއް ކަން، ހުށަހަޅާފައިވާ ލިޔުންތަކާއި ދެ ފަރާތުގެ ބަހުން ސާބިތުވާ ކަމަށެވެ. އެހެންވެ، އެ މައްސަލާގައި މީޑިއާ ނެޓް ޖޫރިމަނާކޮށް، މާފަށް އެދުމަށް ބްރޯޑްކާސްޓިން ކޮމިޝަނުން އެންގި އެންގުމަކީ ގާނޫނާ ޚިލާފް ނިންމުމެއް ކަމަށް ކަނޑައެޅެން ނެތް ކަމަށް ވެސް ގާޒީ އަލީ އަބްދުﷲ ކުރެއްވި އެ ހުކުމުގައިވެ އެވެ.\nބައިނަލްއަގްވާމީ ދެ އެވޯޑެއް ލިބުނު "ސްޓީލިން ޕެރެޑައިސް" ގައި ދިވެހި ސަރުކާރުގެ މައްޗަށް ކޮރަޕްޝަންގެ ބޮޑެތި ތުހުމަތުތަކެއް ކޮށްފައިވެ އެވެ. އަދި ސަރުކާރުގެ ބައެއް ވެރިންގެ މައްޗަށް މަނީލޯންޑްރިންގެ ތުހުމަތުތަކެއް ވެސް އެ ޑޮކިއުމެންޓްރީ ގައި ކޮށްފައި ވެ އެވެ.\nއިތުރު ލިޔުންތައް ސިވިލް ކޯޓް ކޮރަޕްޝަން އަލް ޖަޒީރާ މީޑިއާ ނެޓް ސްޓީލިން ޕެރެޑައިސް މޯލްޑިވްސް ބްރޯޑްކާސްޓިން ކޮމިޝަން\nމީޑިއާ ނެޓުން ފަސް ލައްކަ ރުފިޔާ ދައްކައިފި\n2 years ago 68\nމީޑިއާނެޓް 500،000 ރުފިޔާއިން ޖޫރިމަނާކޮށްފި\nމީޑިއާ ނެޓު ޖޫރިމަނާކުރި މައްސަލަ ކޯޓަށް ހުށަހަޅައިފި\nޔޫކޭ އިން އައި މީހުންގެ ކޮންޓެކްޓް ޓްރޭސިން ހަދަނީ\n1 day ago 93\nކޮންމެ ދުވަހަކު3ގަޑިއިރުގެ ކާފިއުއެއް ހިންގަނީ\nއިތުރު ދިވެއްސަކު އަނެއްކާވެސް ޕޮޒިޓިވްވެއްޖެ\nއެންމެ މީހެއްގެ ދުލުން، މި ހިތްދަތި މަންޒަރު\nވެލާއިން މުސާރައާ އެކު އިތުރު އެލަވަންސެއް ވެސް ދެނީ\nރިސޯޓުން މުވައްޒަފުން ފޭބުމަށް އިތުރު ލުއިތަކެއް ދީފި


"Total Dhamaal" ge trailer: Haassaee Madhuri | Mihaaru\n23 ޖެނުއަރީ 2019 - 10:10\nއިންދަރު ކުމާރު ޑައިރެކްޓްކުރާ "ދަމާލް" ސީރިޒްގެ ތިން ވަނަ ފިލްމުން މަދޫރީ، 51، ފެނިގެން ދާނީ މީގެ ކުރިން ނުފެންނަ ކަހަލަ ތަފާތު މަޖާ ރޯލަކުންނެވެ. މި ފިލްމުގެ މުޅި ކާސްޓްގައި ވެސް ނަގާ ކިޔާ އަންހެނަކަށް ހުރީ އޭނަ އެވެ. ދެން ތިބީ މުޅިން ވެސް ފިރިހެނުންނެވެ.\n"ޓޯޓަމް ދަމާލް" ގެ މައިގަނޑު ކާސްޓުންނަކީ އަނިލް ކަޕޫރް، އަޖޭ ދޭވްގަން، އަރުޝަދު ވަރުސީ، ރިތޭޝް ދޭޝްމުކް، ޖާވިދު ޖެފްރީ، ޖޯނީ ލީވާ، ބޯމަން އިރާނީ، މަހޭޝް މަންޖްރޭކަރް އަދި ސަންޖޭ މިޝްރާ އެވެ. އަދި މި ފިލްމުގެ ހާއްސަ ފެނިލުންތަކުން ސޮނާކްޝީ ސިންހާ އާއި އީޝާ ގުޕްތާ އާއި އާމިރު ހާން ވެސް ފެނިގެން ދާނެ އެވެ.\nފިލްމުގެ ޓެރެއިލާ އަށް ބަލައިލާ އިރު، މިއީ އެކި ކަހަލަ ހާދިސާތަކުން ބެލުންތެރިން ހީހީ ހަލާކުވާނެ ކަހަލަ ފިލްމަކަށް ވާނެ އެވެ.\nއަދި މި ފިލްމުގެ އެންމެ ހާއްސަ އެއް ކަމަކީ ހިންދީ ސިނަމާގެ އެންމެ މަގުބޫލު އެއް ޖޯޑު ކަމަށްވާ އަނިލް އާއި މަދޫރީ 18 ވަރަކަށް އަހަރުން ފަހުން އަލުން އެކީގައި ސްކްރީނުން ފެނިގެން ދާނެތީ އެވެ. "ޓޯޓަލް ދަމާލް" އަކީ 2014 ގެ ފަހުން ސްކްރީނަށް އަންނަ މަދޫރީގެ ފުރަތަމަ ހިންދީ ފިލްމު ވެސް މެ އެވެ.\nމި ފިލްމުގެ ޑައިރެކްޓަރު އިންދަރު ކުމާރާ އެކު މަދޫރީ ވަނީ ކުރިން ވެސް ކާމިޔާބު ފިލްމުތަކެއް ކުޅެފަ އެވެ. އޭގެ ތެރޭގައި "ދިލް"، "ބޭޓާ" އަދި "ރާޖާ" ހިމެނެ އެވެ.\n"ޓޯޓަލް ދަމާލް" ގެ ކުރީގެ ދެ ފިލްމާ ހިލާފަށް ތިން ވަނަ ބައިގައި އޭ ލިސްޓް ތަރިންތަކެއް ހިމެނުމަކީ ވެސް ފިލްމަށް ބެލުންތެރިން ޝައުގުވެރި ކުރުވާނެ ކަމެކެވެ. ފިލްމު ސިނަމާތަކަށް އަންނާނީ އަންނަ މަހުގެ 22 ވަނަ ދުވަހު އެވެ.\nއިތުރު ލިޔުންތައް ބޮލީވުޑް ޓްރެއިލާ އަޖޭ ދޭވްގަން މާދުރީ ޑިކްސިޓް ސޮނާކްޝީ ސިންހަ


"Aa Runway Hulhuvumun Europe Ge Gina Airline Thakun Raajje Ah Dhathuru Fashaane" - Vaguthu\n"އާ ރަންވޭ ހުޅުވުމުން ޔޫރަޕްގެ ގިނަ އެއާލައިންތަކުން ރާއްޖެއަށް ދަތުރުތައް ފަށާނެ"\nވެލާނާ އިންޓަނޭޝަނަލް އެއާޕޯޓްގެ އާ ރަންވޭގެ މަސައްކަތް ނިމި އޮގަސްޓް ނިމުމާއި އެކު ޔޫރަޕްގެ އެއާލައިންތައް ވެސް ހިމެނޭ ގޮތައް އިތުރު އެއާލައިންތަކުން ރައްޖެ އަށް ދަތުރުތައް ފަށާނެ ކަމަށް އިކޮނަމިކް މިނިސްޓަރު މުހައްމަދު ސައީދު ވިދާޅުވެއްޖެއެވެ.\nމިނިސްޓަރު ސައީދު މިހެން ވިދާޅުވެފައި ވަނީ ރާއްޖެއަށް ދަތުރުކުރާ ޔޫރަޕްގެ ބޮޑެތި އެއާލައިންތަކުން ރާއްޖެއަށް ދަތުރު ކުރުން ހުއްޓާލަން އުޅޭކަމަށް ރާއްޖެއަށް ކަނޑައަޅުއްވާފައި ހުންނަވާ ޖަރުމަންވިލާތުގެ ސަފީރު ވިދާޅުވެފައި ވަނިކޮށެވެ.\nމިނިސްޓަރު ސައީދު ރޭ ކުރެއްވި ޓްވީޓެއްގައި ވިދާޅުވީ "(ރަންވޭ ނިމުމުން) ޔޫރަޕްގެ ގިނަ އެއާލައިން ތަކުން ވެސް ރާއްޖެ އަށް ދަތުރުތައް ފަށާނެ. މިއާ އެކު ރާއްޖެ އަށް މުޅިން އަލަށް އޭ-380 މަރުކާގެ ފްލައިޓްތައް ވެސް ޖައްސަން ފަށާނެ" ކަމަށެވެ.\nއެއާބަސް 380 މަރުކާގެ ފްލައިޓަކީ މިހާރު ދުނިޔޭގައި ދުއްވާ އެންމެ ބޮޑު ފްލައިޓެވެ. ވެލާނާ އިންޓަނޭޝަނަލް އެއާޕޯޓްގެ އާ ރަންވޭ ތަރައްޤީ ކުރަނީ އޭ-380 ޖެއްސޭ ވަރަށެވެ.\nމިހާރު މަސައްކަތް ކުރިއަށް ގެންދާ ވެލާނާ އިންޓަނޭޝަނަލް އެއާޕޯޓްގެ އާ ރަންވޭ މިއަހަރުގެ ފަހު ކުއާާޓަރުގައި ހުޅުވަން ވަނީ އަމާޒު ހިފާފައެވެ. ރަންވޭގައި ތާރު އެޅުމުގެ މަސައްކަތް މިހާރު ވެސް ވަނީ ފަށާފައެވެ. ރަންވޭގެ މަސައްކަތް ހަފްތާގެ ހަތް ދުވަހު ދުވާލަކު 24 ގަޑިއިރު ދަނީ ކުރަމުންނެވެ.


Bangladesh ge coach ge musthagubalaa medhu gotheh nimmanee | Mihaaru\n14 ސެޕްޓެމްބަރ 2018 - 11:43 1 comment\nގްރޫޕް އޭގެ ހުރިހާ މެޗެއް ނިމުނުއިރު، އެއް ވަނަ އަށް ދިޔަ ނޭޕާލާއި ދެ ވަނަ އަށް ދިޔަ ޕާކިސްތާން އަދި ތިން ވަނަ ދިޔަ ބަންގްލަދޭޝް އަށް ލިބުނީ ހަ ޕޮއިންޓެވެ. ނޭޕާލަށް އެއް ވަނަ ލިބުނީ ފައިދާ ފަސް ގޯލު އޮތުމުންނެވެ. ޕާކިސްތާނަށް ތިން ފައިދާ ގޯލު އޮތްއިރު، ބަންގްލަދޭޝަގެ އޮތީ ފައިދާ އެންމެ ދެ ގޯލެވެ. ގްރޫޕުގެ އެންމެ ފުލުގައި ނިންމީ ލަނޑެއް ވެސް ނުޖެހި ތިން މެޗުން ބަލިވި ބޫޓާން އެވެ.\nބަންގްލަދޭޝްގެ ފުޓްބޯޅަ އިދާރާގެ ރައީސް ކާޒީ ސަލާހުއްދީން އެ ގައުމުގެ ނޫސްވެރިންނަށް މައުލޫމާތު ދެމުން ވިދާޅުވީ ސާފްގެ ނާކާމިޔާބީއާ ގުޅިގެން މާފަށް އެދޭ ކަމަށެވެ.\n"އަހަރެމެން ވަރަށް ގިނަ ކަންތައްތައް ކޮށްދީފިން ގައުމީ ޓީމަށް. އެކަމަކު އެ މީހުންނަށް ސާފް ޗެމްޕިއަންޝިޕްގެ ސެމީ ފައިނަލަށް ނުދެވުނު. އެހާ އަވަހަށް މުބާރާތުން ކެޓުމަކީ އަހަރެމެންގެ އެންމެނަށް ލިބުނު މާޔޫސްކަމެއް އަދި ދެރައެއް. އަހަރެން އެކަން ބަލާނަން. ކޯޗާ މަޝްވަރާ ވެސް ކުރާނަން،" ސަލާހުއްދީން ވިދާޅުވި އެވެ.\nގްރޫޕްގެ ފަހު މެޗުގައި ނޭޕާލް އަތުން ބަންގްލަދޭޝް ބަލިވި މެޗަށް ފަހު އެ ގައުމުގެ ގިނަ ނޫސްވެރިންގެ ފާޑުކިޔުން ޑޭ އަށް އަމާޒުވި އެވެ. ނޫސްވެރިންގެ ސުވާލުތަކަށް ޖަވާބު ދެމުން ޑޭ ބުނީ އޭނާ ހަވާލުވި ފަހުން އެ ގައުމުގެ ފުޓްބޯޅަ އަށް ގިނަ ކުރިއެރުންތަކެއް ލިބުނުއިރު ވެސް ތައުރީފުގެ ބަހެއް ނުލިބޭ ކަމަށެވެ. އެންމެން ވެސް ބަލަނީ ހާސިލްނުވެ އޮތް ކަމެއްގެ ވާހަކަ ދެއްކުމަށް ކަމަށް ބުންޏެވެ.\nމިދިޔަ މެއި މަހު ބަންގްލަދޭޝްގެ ކޯޗު ކަމާ ޑޭ ހަވާލުވިއިރު، އޭނާއާ މެދު ބަންގްލަދޭޝްގެ ފުޓްބޯޅަ ފެޑެރޭޝަނުން ހިތްހަމަ ޖެހުނީ އޭނާގެ ތަޖުރިބާ މަދު ނަމަވެސް ކޯޗިންގައި އޭނާ ކުރަމުން އަންނަ މަސައްކަތުން އިނގިރޭސި އެކި ކްލަބްތަކަށް ފައިދާތަކެއް ކޮށްފައިވާތީ އެވެ. ޑޭގެ އިރުޝާދުގެ ދަށުން ބަންގްލަދޭޝްގެ ޒުވާން ޓީމު ވަނީ ގަތަރު ބަލިކޮށް އޭޝިއަން ގޭމްސްގެ ދެ ވަނަ ބުރުގައި ކުޅެފަ އެވެ. މިއީ އެ ގައުމުގެ ފުޓްބޯޅައިގެ ތާރީހީ ކާމިޔާބެކެވެ.\nމި ވަގުތު ޑޭ ހުރީ ޗުއްޓީއެއްގަ އެވެ. އޭނާ އަލުން ޓީމާ ގުޅޭނީ އަންނަ ހަފްތާ ތެރޭގަ އެވެ. އެއީ އަންނަ މަހު ބަންގްލަދޭޝްގައި އޮންނަ ބަންގުބަންދު ގޯލްޑް ކަޕްގެ ޕްރެކްޓިސް ފެށުމަށެވެ.


REPORT: Mi manzaru badhalu kuran eba jehey!\nހޯރަފުށި އެއާޕޯޓު ހުޅުވުމަށް ބޭއްވި ރަސްމިއްޔާތު-- ފޮޓޯ: އަހްމަދު އަވްޝަން/ މިހާރު\nމި މަންޒަރު ބަދަލުކުރަން އެބަ ޖެހޭ!\n21 ނޮވެންބަރ 2020 - 11:03:47\nހއ. ހޯރަފުށި އެއާޕޯޓު ރަސްމީކޮށް ހުޅުވުމަށް މިދިޔަ ބުރާސްފަތި ދުވަހު އެ ރަށުގައި ވަނީ ހަރަކާތްތަކެއް ހިންގާފަ އެވެ. އެގޮތުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު އެ ރަށަށް ވަޑައިގެންނެވުމުން ހާއް ރަސްމިއްޔާތެއް ބާއްވާފައި ވެއެވެ. ހޯރަފުއްޓާއި އެ ސަރަހައްދުގެ ރައްޔިތުންނަށް ލިބުނު އުފާފާޅު ކުރުމަށް ބޭއްވި ރަސްމިއްޔާތުގެ ހަބަރުތަކުގެ ތެރެއިން ލޮލުގައި އަޅައިގަތީ ފޮޓޯ އެކެވެ.\nމިހާރު ނޫހުގެ ފޮޓޯގްރާފަރަކު ނަގާފައިވާ އެ ފޮޓޯއިން ފެންނަނީ ރައީސް ސޯލިހާއި ސަރުކާރުގެ އެހެން އިސްވެރިން ރަސްމިއްޔާތަށް ހާޒިރުވެ ވަޑައިގެން ގޮނޑިތަކުގައި ތިއްބެވި މަންޒަރެވެ. ގޮނޑިތަކުގެ ސަފުތައް ދަމާފައި ހުރިއިރު، އެއް ކޮޅުން ފެށިގެން ގޮސް އަނެއް ކޮޅާ ހަމައަށް އެންމެ ފުރަތަމަ ތިނެއް ނުވަތަ ހަތަރު ސަފުގައި ތިބީ ހުސް ފިރިހެނުންނެވެ. އެކަން ވަކިން ހާއްސަކޮށް ލޮލުގައި އަޅައިގަތީ އެ ހުރިހާ ފިރިހެނުންގެ މެދުގައި ހަމައެކަނި އެންމެ އަންހެން ބޭފުޅަކު އިންނެވުމުންނެވެ.\nރައީސް ސޯލިހުގެ ކަނާއަތް ފަރާތުގައި ރަތް ކުލައިގެ ދިގު ހެދުމެއް ތުރު ކުރައްވައިގެން އިންނެވި ޓްރާންސްޕޯޓް މިނިސްޓަރު ނަހުލާ ފިޔަވައި އިތުރު އެހެން އަންހެނެއް މުޅި އެ ސަފުގައި ވެސް ނެތެވެ. އެއީ ރަސްމިއްޔާތުގެ އެންމެ ހާއްސަ މެހެމާނުންނަށް ހާއްސަ ސަފެވެ. ދެން ފަހަތަށް އޮތް ތިން ތިން ސަފުގައި ވެސް އަންހެނެއް ފެންނާނަކަށް ނެތެވެ. އުފެދޭ ސުވާލަކީ ހޯރަފުށި އެއާޕޯޓުގެ މަސައްކަތުގައި ނަހުލާ ފިޔަވައި އެހެން އަންހެން ބޭފުޅަކު ފާހަގަކުރެއްވޭ ވަރުގެ މަސައްކަތެއް ކުރައްވާފައި ނުވަނީ ތޯ އެވެ؟ ނުވަތަ އެ މަސައްކަތް ކުރުމުގެ ފުރުސަތު ލިބިފައި ނެތީ ތޯ އެވެ؟\nކޮންމެއަކަސް މި މަންޒަރު އަޅައިގަތީ ހަމައެކަނި އަޅުގަނޑުގެ ލޮލުގައެއް ނޫނެވެ. ސޯޝަލް މީޑިއާގައި ވެސް މި ފޮޓޯ ދައުރުކޮށް ބައެއް މީހުން ހިޔާލު ފާޅުކޮށްފައި ވެއެވެ. އެގޮތުން އެކަކު ކުރި ޓްވީޓެއްގައި ބުނެފައި ވަނީ އެ ފޮޓޯއިން ފެންނަ ޖިންސުގެ ނަހަމަކަށް ފާހަގަވާ ކަމަށާއި މިއީ 2020 ވަނަ އަހަރަށް ވާއިރު، ރާއްޖެއިން ޖިންސުގެ ހަމަހަމަކަން ގެނައުމަށް އިތުރަށް މަސައްކަތް ކުރަން ޖެހޭ ކަމަށެވެ.\nސަރުކާރުގެ އުފާފާޅު ކުރުމުގެ ބޮޑު ހަފްލާއަކުން މިފަދަ މަންޒަރެއް ފެނުނުއިރު، ޖިންސުގެ ހަމަހަމަކަން ގެނައުމާއި އަންހެނުން ބާރުވެރި ކުރުވުމުގައި މި ސަރުކާރުން މަސައްކަތް ކޮށްފައި އެބަ ވެއެވެ. އެގޮތުން ސަރުކާރުގެ ކެބިނެޓުގައި މި ވަގުތު ހަ އަންހެން މިނިސްޓަރު ތިއްބަވަ އެވެ. އަފި ފުރަތަމަ ފަހަރަށް އަންހެން ބޭފުޅަކު ޑިފެންސް މިނިސްޓަރަކަށް ގެންނެވީ ވެސް މި ސަރުކާރުންނެވެ.\nސަރުކާރުގެ މަގާމުތަކުން އަންހެނުން ވަކި އިންސައްތައެއް ދިނުމަކީ ރައީސް ސޯލިހުގެ ވައުދުފުޅެކެވެ. އެއާ އެއް ގޮތަށް އެބަ އަމަލު ކުރައްވަ އެވެ. ނަމަވެސް ރައްޔިތުންގެ މަޖިލީހަށް އާއްމުން އިންތިހާބު ކުރަން ޖެހުނު 87 މެމްބަރުންގެ ތެރޭގައި ތިއްބެވީ އެންމެ ހަތަރު އަންހެނުންނެވެ. އެހެންކަމުން މިއީ ޖިންސުގެ ހަމަހަމަކަމާއި އަންހެނުން ބާރުވެރި ކުރުވުމުގައި މުޖުތަމައު ހޭލުންތެރި ކުރަން ޖެހޭ ކަމުގެ ހެއްކަކަށް ވެސް ވެދާނެ އެވެ. އެކަމަކު މަޖިލީހުގެ ނައިބު ރައީސް ކަމާއި ސެކްރެޓޭރިއަޓުގެ ގިނަ މެމްބަރުންނަކީ އަންހެނުން ކަން ފާހަގަކުރެވެ އެވެ.\nއޭގެ އިތުރުން ލޯކަލް ކައުންސިލުތަކުގެ 33 ޕަސަންޓު ގޮނޑި އަންހެނުންނަށް ކަށަވަރުކޮށްދީފައި ވަނީ ވެސް ސަރުކާރުގެ ވައުދެއްގެ ތެރެއިން ސަރުކާރުގެ މެޖޯރިޓީ އޮތް މަޖިލީހުގެ މަސައްކަތުންނެވެ. ހަމަ މިއާއެކު ރާއްޖޭގެ ތާރީހުގައި ފުރަތަމަ ފަހަރަށް ދެ އަންހެން ފަނޑިޔާރުން ސުޕްރީމް ކޯޓަށް އައްޔަނުކޮށްފައި ވަނީ ރައީސް ސޯލިހް އެވެ.\nމި ނޫނަސް އެކިއެކި ދާއިރަތަކުގައި ހިންގުމުގެ އިސް ރޯލުތަކަށް އަންހެނުން ގެނައުމުގެ މަސައްކަތް ސަރުކާރުން ކުރަމުންދާ ކަން ފާހަގަކުރަމެވެ. ދެން އަނެއްކާވެސް ކުރިން ފެނުނު ފޮޓޯއަށް ބަލާލާނަމެވެ. މަސައްކަތް އެބަ ކުރެ އެވެ. އެކަމަކު އެ ފޮޓޯއިން ފެންނަ މަންޒަރުން އެނގެނީ އަދިވެސް މަސައްކަތް ކުރަން ޖެހޭ ކަމެވެ. ހަމަހަމަ ތަރައްގީ އާއި ހަމަހަމަ ފުރުސަތި ފޯރުކޮށްދޭން އަމާޒު ހިފާ ނަމަ އެ މަންޒަރު ބަދަލު ކުރަން އެބަ ޖެހެ އެވެ.\nއަންހެނުން އަންހެނުން ބާރުވެރިކުރުވުންސަރުކާރުސަރުކާރަށް ދެ އަހަރުހޯރަފުށިހއ. ހޯރަފުށިޓްރާންސްޕޯޓް


ROL ge aa front office hulhuvai, website ifthithaahu kohfi | Mihaaru\nއާރުއޯއެލްގެ އާ ފްރަންޓް އޮފީސް، ޕީއެސްއެމްގެ އެމްޑީ ޚަލީލް މިއަދު ހުޅުވައި ދެއްވަނީ.--- މިހާރު ފޮޓޯ: ނިޝާން އަލީ\nއާރުއޯއެލްގެ އާ ފްރަންޓް އޮފީސް ހުޅުވައި، ވެބްސައިޓް އިފުތިތާހު ކޮށްފި\n12 އޯގަސްޓް 2017 - 20:01 12 comments\nއާރުއޯއެލް އިން އާ ފްރަންޓް އޮފީހެއް ހުޅުވައި، ގިނަ ޚިދުމަތްތަކެއް އޮންލައިންކޮށް ލިބޭ ގޮތަށް ހަދާފައިވާ އެ ކުންފުނީގެ އާ ވެބްސައިޓް މިއަދު އިފުތިތާހު ކޮށްފި އެވެ.\nއެ ކުންފުނީގެ އާ ފްރަންޓް އޮފީސް ހުޅުވީ ނަސަންދުރާ ފުރަގަހުގައި ހުންނަ ހ. ލަބުލާބު ވިލާގަ އެވެ. އާ އޮފީސް ހުޅުވައި، ވެބަސައިޓް އިފުތިތާހު ކޮށްދެއްވީ ޕީއެސްއެމްގެ މެނޭޖިން ޑިރެކްޓަރު އިބްރާހިމް ޚަލީލު އެވެ.\nއާރުއޯއެލްގެ އާ އޮފީސް ހުޅުވުމަށް މިއަދު ބޭއްވި ރަސްމިއްޔާތުގައި އެ ކުންފުނީގެ ސީއީއޯ ރިޔާޒް ވާހަކަ ދައްކަވަނީ.--- މިހާރު ފޮޓޯ: ނިޝާން އަލީ\n"މިއީ އާރުއޯއެލް އަށް ލިބިގެން ދިޔަ ކުރި އެރުމެއް. ފާއިތުވި އަހަރުތަކުގައި އަޅުގަނޑުމެންނާ އެކު ތިބި ކަސްޓަމަރުންނަށް ވަރަށް ބޮޑަށް ޝުކުރިއްޔާ. އާ އޮފީހާ އެކު ޚިދުމަތްތައް ފެންވަރު ރަނގަޅުވެގެން ދާނެ،" އާރުއޯއެލްގެ ސީއީއޯ އިބްރާހިމް ރިޔާޒް ވިދާޅުވި އެވެ.\nއާރުއޯއެލްގެ އާ ވެބްސައިޓަކީ އޮންލައިންކޮށް ބިލް ދެއްކޭ ގޮތަށް، ގިނަ ޚިދުމަތްތަކެއް ކަސްޓަމަރުންނަށް ލިބޭނެ، ޔޫޒާ ފްރެންޑްލީ ވެބްސައިޓެއް ކަމަށް އެ ކުންފުނީގެ މާކެޓިން ހެޑް މަނާލް ލަތީފް ވިދާޅުވި އެވެ.\nއާރުއޯއެލްގެ އާ ވެބްސައިޓް، ޕީއެސްއެމްގެ އެމްޑީ ޚަލީލް (މ) މިއަދު އިފުތިތާހު ކޮށްދެއްވަނީ.---މިހާރު ފޮޓޯ: ނިޝާން އަލީ\nމިއަދުގެ ރަސްމިއްޔާތުގައި ވަނީ "މައިއާރުއޯއެލް"ގެ ނަމުގައި ވެބް އެޕްލިކޭޝަނެއް ވެސް ތައާރަފު ކޮށްފަ އެވެ.\nމަނާލް ވިދާޅުވީ އާރުއޯއެލް އިން ދެމުން ގެންދާ ޚިދުމަތްތައް ކަސްޓަމަރުންނަށް އިތުރު ފުރިހަމަ ކަމަކާ އެކު، އެ އެޕްލިކޭޝަން މެދުވެރިކޮށް ލިބޭނެ ކަމަށެވެ.\nއާރުއޯއެލް އަކީ ރާއްޖޭގައި އިންޓަނެޓުގެ ޚިދުމަތް ފޯރުކޮށްދޭ "ދިވެހި ވަންތަ، ދިވެހިންގެ" ކުންފުންޏެއް ކަމަށް އެ ކުންފުނިން ވަނީ ބުނެފަ އެވެ. އަދި އެ ކުންފުނީގެ ވަޒީފާ އަށް މީހުން ނަގާއިރު ވެސް ދިވެހިންނަށް އިސްކަން ދެމުން އަންނަ ކަމަށް ވަނީ ބުނެފަ އެވެ.\nއިތުރު ލިޔުންތައް އިންޓަނެޓް\nCaptain Landing Craft, Crewman


Air India ge passengereh ge gaigai makunu hefumun ma'aafah edhijje | Mihaaru\nއެއާ އިންޑިއާ އަށް ކުރިމަތިވަމުންދާ މައްސަލަތަކުން އެ އެއާލައިނުގެ އަގު ވަނީ ވެއްޓިފައި. --ފޮޓޯ:އޭއެފްޕީ\nއެއާ އިންޑިއާގެ ޕަސިންޖަރެއްގެ ގައިގައި މަކުނު ހެފުމުން މައާފަށް އެދިއްޖެ\n27 ޖުލައި 2018 - 12:252comments\nޕަސިންޖަރެއްގެ ގައިގައި މަކުނު ހަފާފައިވާ މަންޒަރު ދައްކުވައިދޭ ފޮޓޯތައް މި ހަފުތާގައި ވަނީ ސޯޝަލް މީޑިއާގައި ގިނަ ބަޔަކު ޝެއާކޮށްފަ އެވެ. މި މައްސަލައިގައި އެއާ އިންޑިއާ އިން މައާފަށް އެދި ބުނެފައި ވަނީ އެއީ "މޫސުމާ ގުޅިގެން" ދިމާވި ކަމެއް ކަމަށެވެ. އަދި ބޯޓުތަކަށް މަކުނު މަރަން ބޭސް ޖަހާނެ ކަމަށް ވަނީ ބުނެފަ އެވެ.\nއެއާ އިންޑިއާ އިން ދަތުރު ކުރި ޕަސިންޖަރެއްގެ ގައިގައި މަކުނު ހަފާފައި.\nއިންޑިއާގެ ގައުމީ އެއާލައިނަށް ދިމާވާ މި ބާވަތުގެ މައްސަލަތަކާ ހެދި އެ އެއާލައިނުގެ އަގު ވަނީ ވަރަށް ބޮޑަށް ވެއްޓިފަ އެވެ. މީގެ އަހަތަކުން ކުރިން ވަނީ މުމްބާއީ އިން ލަންޑަނަށް ދަތުރު ކުރި އެއާ އިންޑިއާގެ ބޯޓަކުން މީދަލެއް ފެނިފަ އެވެ.\nއެއާ އިންޑިއާ އިން މައާފަށް އެދިފައި މި ވަނީ ނިއު ޔޯކުން މުމްބާއީ އަށް މި މަހު 17 ވަނަ ދުވަހު ދަތުރު ކުރި ޕަސިންޖަރުގެ ގައިގައި މަކުނު ހެފިތާ ހަފުތާއެއްހާ ދުވަސް ފަހުންނެވެ.\nއިންޑިއާގެ އެންމެ ދުވަސްވީ އެއް އެއާލައިނަށް 2007 ވަނަ އަހަރުގެ ފަހުން ފައިދާވެފައެއް ނުވެ އެވެ. އެއާލައިން ޕްރައިވެޓައިޒް ކުރަން މިދިޔަ އަހަރު ކެބިނެޓުން ނިންމި ނަމަވެސް ހިއްސާ ގަންނަން ޝައުގުވެރިވާނެ ބައެއް ނުލިބުނެވެ. އެއާ އިންޑިއާގެ ދަރަނި ވަނީ ފަސް ބިލިއަން ޑޮލަރަށް އަރައިފަ އެވެ.


ނ.މަނަދޫ ޕޮލިސް ސްޓޭޝަންގެ ގޮޅި ބަރި މަރާމާތު ކުރުމުގެ މަސައްކަތްތައް ކޮށްދޭނެ ފަރާތެއް ހޯދުން\nޕްރޮޖެކްޓް ނަމްބަރ: PC-171/2019/W-L193\n1. ނ.މަނަދޫ ޕޮލިސް ސްޓޭޝަންގެ ގޮޅި ބަރި މަރާމާތު ކުރުމުގެ މަސައްކަތްތައް ކޮށްދޭނެ ފަރާތެއް ހޯދަން ބޭނުންވެގެން ކުރި މިސަރވިސްގެ ނަންބަރު 171-I2(b)/IUL/2019/154 ނަންބަރު އިޢުލާނަށް އެކަށީގެންވާ ތަރުހީބެއް ލިބިފައިނުވާތީ، ދެންނެވިފައިވާ އިޢުލާން ބާތިލްކޮށް މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ އެންމެހައި ފަރާތްތަކަށް އަލުން ހުޅުވާލަމެވެ.\n2. ބީލަމުގައި ބައިވެރިވުމަށް އެދޭފަރާތްތަކުން މި އިޢުލާނާއި އެޓޭޗްކުރެވިފައިވާ ބިޑް ރެޖިސްޓްރޭޝަން ފޯރމް ފުރިހަމަ ކުރެއްްވުމަށްފަހު އީ-މެއިލް: [email protected] އަށް މެއިލްކޮށް އަދި : [email protected] އަށް ކޮޕީ ފޮނުވުމުން ބީލަމުގައި ރަޖިސްޓްރީވިކަމުގެ ސްލިޕް ރަޖިސްޓްރީ ނަމްބަރާއިއެކު 24 ގަޑިއިރުގެ ތެރޭގައި މެއިލްކުރެވޭނެއެވެ. ބީލަމުގައި ރަޖިސްޓްރީވިކަމަށް ޔަގީންކުރަންވާނީ ރަޖިސްޓްރީނަމްބަރު ލިބުމުންނެވެ.\n3. ބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 13 އޮކްޓޯބަރ 2019 ގެ 16:00 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\n4. ޕްރީބިޑް އޮންނާނީ ތިރީގައި ބަޔާންކޮށްފައިވާ ވަގުތާއި ތާރީހުގައި ނ.މަނަދޫ ޕޮލިސް ސްޓޭޝަންގައެވެ.\nތާރީޚް: 14 އޮކްޓޯބަރ 2019\n5. ބީލަން ހުޅުވުން އޮންނާނީ 20 އޮކްޓޯބަރ 2019 ދުވަހުގެ 14:00 ގައި ނ.މަނަދޫ ޕޮލިސް ސްޓޭޝަން ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\n8. ޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާލެއް ވާނަމަ 13 އޮކްޓޯބަރ 2019 ދުވަހުގެ 23:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާށެއެވެ.\nBusiness seal and signature\nވިޔަފާރީގެ ތައްގަނޑު އަދި ސޮއި\nޕަބްލިޝްކުރި ގަޑި: 1551\nސުންގަޑި: 13 އޮކްޓޫބަރު 2019 1600


މަރުވުމަށްފަހު Archives - Albayaan\nއެކުގައި މަސައްކަތް ކުރާ ކާފަރެއްގެ އާއިލާ މީހަކު މަރުވުމުން އޭނާއަށް ތަޢުޒިޔާ ކިޔޭނެ ތޯއެވެ؟ އަދި އެފަދަ ތަޢުޒިޔާއެއްގެ އިބާރާތް ބަހައްޓަންވީ ކިހިނެއް ތޯއެވެ؟\n8 January 2021 البَيَان 0\nއެކުގައި މަސައްކަތް ކުރާ ކާފަރެއްގެ އާއިލާ މީހަކު މަރުވުމުން އޭނާއަށް ތަޢުޒިޔާ ކިޔޭނެ ތޯއެވެ؟ އަދި އެފަދަ ތަޢުޒިޔާއެއްގެ އިބާރާތް ބަހައްޓަންވީ ކިހިނެއް ތޯއެވެ؟ ޖަވާބު ދެއްވީ: އުސްތާޛް أبو أنس محمد حسن (حفظه الله) بسم الله الرحمن الرحيم ، الحمد لله رب العالمين، و الصلاة و السلام على رسول الله -صلوات الله و سلامه عليه- وعلى آله […]\nމަރުވުމަށްފަހު އެއްވެސް ބޭނުމަކަށް “ޕޯސްޓް މޯޓަމް” ހެދުމަކީ ކޮންކަހަލަ ކަމެއް ހެއްޔެވެ؟\n2 January 2021 البَيَان 0\nމަރުވުމަށްފަހު އެއްވެސް ބޭނުމަކަށް “ޕޯސްޓް މޯޓަމް” ހެދުމަކީ ކޮންކަހަލަ ކަމެއް ހެއްޔެވެ؟ ޖަވާބު ދެއްވީ: އުސްތާޛް أبو أنس محمد حسن (حفظه الله) بسم الله الرحمن الرحيم ، الحمد لله رب العالمين، و الصلاة و السلام على رسول الله -صلوات الله و سلامه عليه- وعلى آله و صحبه أجمعين. أما بعد: ޕޯސްޓްމޯޓަމް ގެ ޙުކުމާއި މެދުގައި […]\nމީހަކު ނިޔާވިތާ އަހަރެއް ވުމުން ނުވަތަ ވަކި ދުވަހެއް ވުމުން ޞަދަޤާތް ކުރުމަކީ ކޮންކަހަލަ ކަމެއް؟\nމީހަކު ނިޔާވިތާ އަހަރެއް ވުމުން ނުވަތަ ވަކި ދުވަހެއް ވުމުން ޞަދަޤާތް ކުރުމަކީ ކޮންކަހަލަ ކަމެއް؟ ޖަވާބު ދެއްވީ: އުސްތާޛް أبو أنس محمد حسن (حفظه الله) بسم الله الرحمن الرحيم ، الحمد لله رب العالمين، و الصلاة و السلام على رسول الله -صلوات الله و سلامه عليه- وعلى آله و صحبه أجمعين. أما بعد: މަރުވެފައިވާ […]\nމަރުވެފައިވާ މައްޔިތާއަށް ކޮށްދެވޭނެ ކަންތައްތަކަކީ ކޮބައިހެއްޔެވެ؟\n14 June 2020 البَيَان 0\nމަރުވެފައިވާ މައްޔިތާއަށް ކޮށްދެވޭނެ ކަންތައްތަކަކީ ކޮބައިހެއްޔެވެ؟ ޖަވާބު ދެއްވީ – أبو أنس محمد حسن (حفظه الله) ނިޔާވެފައިވާ މީހާއަށް ފާފަފުއްސެވުމަށް އެދި ދުޢާ ކުރެވޭތޯ، މި ސުވާލުގެ ޖަވާބުގައި ބުނަމެވެ. ފުރަތަމައީ: މަރުވެފައިވާ މައްޔިތާއަށް ކޮށްދެވޭނެ ކަންތައްތަކާއި، އެކަންތައްތައް ކުރުމުން މަރުވެފައިވާ މައްޔިތާއަށް އޭގެ ދަރުމަ އާއި ޘަވާބު ލިބޭނެ ކަންތައްތަކެއް ޙަދީޘްގައި ޛިކުރު ކުރެވިގެންވެއެވެ. އެހެނަސް އޭގެ ކުރިން ނުހަނު ފުރިހަމަ ޤަވާޢިދަކަށް ބަލާލަން […]\nފިރިހެން މައްޔިތެއްގެ މޫނު އަންހެނުން ބެލުމަކީ ކޮންކަހަލަ ކަމެއް ތޯ؟\n9 May 2020 البَيَان 0\nފިރިހެން މައްޔިތެއްގެ މޫނު އަންހެނުން ބެލުމަކީ ކޮންކަހަލަ ކަމެއް ތޯ؟ أُسْتَاذ أبو أنس محمد حسن حفظه الله ނަބިއްޔާ صلى الله عليه وسلم ގެ ބައެއް އަޞްޙާބު ބޭކަލުންގެ މޫނުފުޅު، ހިނެވުމަށްފަހު ކަޝްފު ކުރެއްވިކަން ސުންނަތުން ޘާބިތުވެއެވެ. އެގޮތުން عثمان بن مظعون-رضي الله عنه- އަވަހާރަފުޅުވިހިނދު ޞަޙާބީގެ މޫނުފުޅު ކަޝްފު ކުރައްވާ މޫނުފުޅަށް ބޮސް ދެއްވިކަން ޘާބިތުވެގެންވެއެވެ. ހަމައެފަދައިން ރަސޫލާ ﷺ އަވަހާރަފުޅުވިހިދނު، […]\nޤިޔާމަތް ދުވަހާއި ބެހޭ\n27 April 2020 البَيَان 0\nސުވާލު: ޤިޔާމަތް ވާނެ ދުވަހެއް ގޮތުގައި އެގިފައިވަނީ ހުކުރުދުވަހުގެ އަސްރު ވަގުތު އެވެ. މިއީ ސައްޙަ މަޢްލޫމާތެއްތޯ އެވެ؟ ޖަވާބު: ހުކުރު ދުވަހުގައި ދުނިޔެ ޤިޔާމަތްވުމާމެދުގައި ބުނަމެވެ. މި މައުޟޫގައި ޙަދީޘް ވާރިދުވެގެންވެ އެވެ. އެފަދަ އެއް ޙަދީޘްއަކީ، ނަބިއްޔާ ﷺ ޙަދީޘް ކުރައްވާފައިވެ އެވެ. (إنَّ من أفضلِ أيامِكم يومُ الجمعةِ ، فيه خُلِقَ آدمُ، و فيه قُبِضَ، و فيه النفخةُ، و […]\nކޮންމެ ނަމާދަކަށްފަހު ކުރިސި އަދި އިޚްލާސް، ފަލަޤް އަދި ނާސި ސޫރަތް ކިޔުމަކީ ސުންނަތުން ސާބިތުވާ ކަމެއްތޯ؟\n16 April 2020 البَيَان 0\nކޮންމެ ނަމާދަކަށްފަހު ކުރިސި އަދި އިޚްލާސް، ފަލަޤް އަދި ނާސި ސޫރަތް ކިޔުމަކީ ސުންނަތުން ސާބިތުވާ ކަމެއްތޯ؟ ޖަވާބު: ނަމާދަށްފަހުގައި ކިޔާ ޛިކުރު ތަކާއި މެދުގައި ބުނަމެވެ. ސުވާލުގައި ބަޔާންކޮށްފައިވާ އާޔަތުލް-ކުރްސި އަދި އިޚްލާޞް ޢާއި މުޢައްވިޛާތް ކިޔުމަށް ބަޔާންވެގެންވާ ދަލީލުތައް ބަޔާންކުރަމެވެ. ފުރަތަމައީ : ކޮންމެ ފަރުޟު ނަމާދެއް ކުރުމަށްފަހު އާޔަތުލް ކުރްސިޔުން ޘާބިތުވެެންވުމުގެ މައްޗަށް ޛިކުރު ކުރާ ނުކުތާ އެވެ. رسول الله ﷺ ޙަދީޘް […]


އެމްޑީޕީގެ ނައިބު ރައީސްގެ ކެމްޕޭން މިފަހަރު ވާދަވެރި!\nއެމްޑީޕީ އަކީ އިންތިޚާބުތަކުގައި ފޯރިނަގާ ޕާޓީއެކެވެ؛ އެކަމަކު މީގެ ފަސް އަހަރު ކުރިން 2014 ގައި ބޭއްވި އެ ޕާޓީގެ އިސް މަގާމްތައް ހޮވުމުގެ އިންތިޚާބުގައި އެއްވެސް ވާދަވެރިކަމެއް ނެތެވެ. ރައީސްކަމަށް ކުރިމަތިލެއްވީ އެ މަގާމުގައި މިހާރު ހުންނެވި ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދެވެ. ނައިބު...


Masahkai nukuraa ministerun vakikurumuge masahkah kureveyne: Ibrahim Rasheed\nރައްޔިތުންގެ މަޖިލީހުގެ މާފަންނު މެދު ދާއިރާގެ މެމްބަރު އިބްރާހިމް ރަޝީދު\nމަސައްކަތްނުކުރާ މިނިސްޓަރުން ވަކިކުރުމުގެ މަސައްކަތް ކުރެވޭނެ!\n14 ޖެނުއަރީ 2020 - 10:14:27\nރައްޔިތުން ބޭނުންވާ ގޮތަށް މަސައްކަތްނުކުރާ މިނިސްޓަރުން ވަކިކުރެވޭނެ ކަމަށް އެމްޑީޕީއަށް ނިސްބަތްވެ ވަޑައިގަންނަވާ ރައްޔިތުންގެ މަޖިލީހުގެ މާފަންނު މެދު ދާއިރާގެ މެމްބަރު އިބްރާހިމް ރަޝީދު ވިދާޅުވެއްޖެ އެވެ.\nސީއެންއެމް ޓީވީގެ "އިކުރުކާފު" ޕްރޮގްރާމުގައި ވާހަކަ ދައްކަވަމުން އިބްރާހިމް ރަޝީދު ވިދާޅުވީ، ސަރުކާރުގެ ބައެއް މިނިސްޓަރުންނަށް އެންމެ އެދެވޭގޮތުގައި މަސައްކަތް ނުކުރެވޭކަމަށެވެ. އަދި ރައީސް ވަޒީރުންނަށް މަތިކޮށްފައި ހުންނަކަންކަން ވެސް އެފަރާތްތަކުން ކުރަމުން ނުދާކަމަށެވެ.\nއިބްރާހިމް ރަޝީދު ވިދާޅުވީ، ހައްގު މިންވަރު ނުލިބެނީ ކޯލިޝަނާއި ހެދި ކަމަށް ކުރީގެ ރައީސް އަދި މަޖިލީހުގެ ރައީސް މުހައްމަދު ނަޝީދު ވިދާޅުވި ވިދާޅުވުމަކީ ދަމާލި ރޮނގެއް ކަމަށެވެ. އަދި މަސައްކަތް ނުކުރާ ވަޒީރުން ވަކިކުރެވޭނެ ކަމަށާއި، ކަންކަން ކުރަންޖެހޭނީ ކެތްތެރިކަމާއި އެކުކަމަށް ވިދާޅުވި އެވެ.\nސަރުކާރު ކޯލިޝަންގައި ހިމެނޭ މޯލްޑިވްސް ރިފޯމް މޫވްމެންޓް (އެމްއާރްއެމް)ގެ މިނިސްޓަރުންނަށް ފާޑުވިދާޅުވަމުން ބޮންޑާ ވިދާޅުވީ، 3000 މީހުން ހަމަވާ ޕާޓީއެއްގެ ހަތަރު މިނިސްޓަރުން ސަރުކާރުގައި އެބަތިބި ކަމަށެވެ. އަދި އޭގެން ބައެއް ވަޒީރުންނަށް އެދެވޭގޮތެއްގައި މަސައްކަތް ނުކުރެވޭކަމަށެވެ.\nއެގޮތުން މާލޭގެ ބޯހިޔާވަހިކަމުގެ މައްސަލައަށް ހައްލެއް ނުލިބޭކަމަށް ވިދާޅުވެ ވާހަކަ ދައްކަވަމުން އިބްރާހިމް ރަޝީދް ވިދާޅުވީ ހައުންސިން މިނިސްޓަރު އާތިފާއަށް އެ މަސައްކަތްތައް އެންމެ ރަނގަޅުގޮތުގައ ނުކުރެވޭކަމަށެވެ. އެގޮތުން ގުޅީފަޅުން ފްލެޓް ލިބުނު ފަރާތްތަކަށާއި، ވެށިފަހި މާލެ ޕްރޮގްރާމުގެ ދަށުން ބޯހިޔާވަހިކަމަށް އެދުނު ފަރާތްތަކަށް ވެސް ހައްގު މިންވަރު ނުލިބޭކަން އިބްރާހިމް ރަޝީދު ފާހަގަކުރެއްވި އެވެ.\nއަދި އެކަންކަމުގައި މިނިސްޓްރީ ތަކުން އަމަލު ކުރަމުން އަންނަގޮތާއި މެދު ރައީސް ނަޝީދު ހިތްހަމަނުޖެހޭ ކަމަށް ވެސް އިބްރާހިމް ރަޝީދު ވިދާޅުވި އެވެ.\nބަންޑާރަ ނައިބު އިބްރާހިމް ރިއްފަތަށް ފާޑު ވިދާޅުވެ ވާހަކަ ދައްކަވަމުން އިބްރާހިމް ރަޝީދު ވިދާޅުވީ، ބަންޑާރަނައިބުގެ މައްސޫލިޔަތަކީ ޤާނޫނުތައް ޑްރާފްޓްކޮށް މަޖިލީހަށް ފޮނުވުންކަމަށާއި، އެހެން ނަމަވެސް އެކަންކަން ނުކުރާކަމަށެވެ. އަދި ހަމައެކަނި ކުރެވޭ ކަމަކީ ބަަލު ދިނުންކަމަށާއި ބަދަލުދޭއިރުވެސް ދެނީ މުއްސަދިންނަށް ކަމަށެވެ.\nރައްޔިތުންނަށް ހައްގު މިންވަރު ނުލިބޭކަމަށް ވިދާޅުވެ ވާހަކަ ދައްކަވަމުން އިބްރާހިމް ރަޝީދު ވިދާޅުވީ، ހައްގު މިންވަރު ނުލިބެނީ ވަޒީރުންނަށް މަސައްކަތްނުކުރެވޭތީ ކަމަށެވެ.\nއެމްއާރުއެމްރައީސް ޞާލިޙްބޯހިޔާވަހިކަންރައީސް ނަޝީދުއެމްޑީޕީ


Anhenunnah Haqeegy Minivankan Hoadha Dheefavany Hama Ekani Islam Dheenuga eve | #Dhiislam\n11 months ago |0comment| March 8, 2017\nއަންހެނުންނަކީ މިނިވަން ބައެކެވެ. ފިރިހެނުންނެކޭ އެއްފަދައިން ޤައުމު ތަރައްޤީ ކުރުމުގަ އާއި ހަޟާރާތް ބިނާކުރުމުގައި ފައިތިލަ ސާބިތު ކުރެވޭ މުޖުތަމަޢުގައި ޤަދަރުވެރި ބަސްކިޔޭ ބަޔެއްވެސް މެއެވެ. ތަޢުލީމު އުނގެނުމާއި މުދާ މިލްކުކުރުމާއި ވާރުތަމުދާ ލިބިދިނުމުގެ ޙައްޤުވެސް ލިބިދީފައިވާ ބައެކެވެ. އިންސާފުވެރި ނަޒަރަކުން ބަލައިފި ކަމުގައިވަނީނަމަ އިސްވެމިދެންނެވުނު ޙައްޤުތައް ނުވަތަ އެކަނބަލުންނަށް ޙަޤީޤީ މިނިވަންކަން ހޯދައިދިނީ އިސްލާމްދީނުގައިކަން އެނގިސާފުވެއެވެ. އެކަބަނލުންގެ އިއްޒަތާއި ކަރާމާތް އެންމެ މަތީ ދަރަޖައިގައި ހޯދައިދީފައިވަނީވެސް އިސްލާމްދީނުގައެވެ. މިބުނުމަށް ބާރުދޭކަމުގައި ވާނަމަ ޤަދީމީ ޙަޟާރާތް ތަކާއި އެކިއެކި ދީންތަކުގައި އަންހެނުންނާއިމެދު ދެކޭގޮތާއި އިސްލާމްދީނުގެ ކުރީގައި އަންހެނުންނާއިމެދު ޢަމަލު ކުރެވިފައިވާ ގޮތާއި އިސްލާމްދީނުގައި އެކަނބަލުންނަށް ހޯދައިދިން މިނިވަންކަމާއި މަޤާމް ދެނެގަތުން މުހިއްމެވެ. އަދި އަންހެނުންގެ ޙައްޤުތަކުގެ ވާހަކަ އެންމެ ގަދައަށް ދައްކަމުން އަންނަ ޔޫރަފްގައި އަންހެނުންނާއި މެދު ވެފައިވާ އިޙްމާލުގެ މައްޗަށް އަލިއަޅުވާލުމަކީވެސް މި ބުނުމަށް ހެކިލިބިދޭނެ ކަމެކެވެ.\nޤަދީމީ ޙަޟާރާތް ތަކުގައި އަންހެނުންނާއިމެދު ދެކެވިފައިވާ ގޮތް\nޤަދީމީ އެކިއެކި ޙަޟާރަތް ތަކުގައި އަންހެނުންނާއި މެދު ދެކެވިފައިވަނީ ވަރަށް އިހާނެތި ގޮތަކަށެވެ. ބައެއް ޙަޟާރަތްތަކުގައި އަންހެނުން ދިރިހުއްޓާ އަލިފާނަށް ލައި އަންދަމުން ދިޔައެވެ. ކުޑަނަމަވެސް ޙައްޤުތަކެއް ލިބިދިން ހަމަ އެކަނި ޙަޟާރަތަކީ ހަމައެކަނި ޤަދީމީ މިޞްރުގެ ޙަޟާރަތެވެ. އެބައިމީހުންގެ ތެރޭގައި އަންހެނާއަށް މުދާ މިލްކުކުރުމުގެ ޙައްޤާއި ފިރިމީހާގެ ޣައިރު ޙާޟިރުގައި ޢާއިލާގެ ޛިއްމާ އުފުލުމުގެ ޙައްޤު ހަނި ދާއިރާއަކުން ނަމަވެސް ލިބިދީފައި ވެއެވެ. އެހެންނަމަވެސް އެ ޙަޟާރަތުގައި ވެސް އަންހެނުންނާއި މެދު ދެކެވިފައި ވަނީ އެކަނބަލުންނަކީ ޖިސްމާނީ ލައްޒަތެއް ޙާޞިލްކުރުމުގެ ވަޞީލާތެއްކަމުގައެވެ.\nޗައިނާގެ ޙަޟާރާތަށް ބަލާއިރު އެބައިމީހުން ދެކޭގޮތުގައި އަންހެނުންނަކީ އެއްވެސް އަގެއް ހުރި ބައެއް ނޫނެވެ. މިގޮތުން އަނބިމީހާއަކީ ފިރިމީހާގެ ގެއަށް ލައިގެންފައިވާ ސުންޕާއެއް ކަމުގައި ދެކެއެވެ. ވުމާއެކު ފިރިމީހާ ބޭނުންވެއްޖެ ކޮންމެ ހިނދެއްގައި ގެއިން ބޭރުކޮށްލައެވެ. އަދި ފިރިމީހާ މަރުވެއްޖެނަމަ، ހުވަފަތް އަނބިމީހާ އުޅެން ޖެހެނީ ފިރިމީހާގެ ގޭގައި ޤައިދުވެ، އެގޭގެ ނޯކަރެއްގެ ގޮތުގައެވެ.\nޤަދީމީ ޙަޟާރާތްތަކުގެ ތެރެއިން އެންމެ ދުވަސްވީ އެއް ޙަޟާރާތް ކަމަށްވާގްރީކްގެ ޙަޟާރަތުގައިވެސް އަންހެނުންނާއި މެދު ދެކެވިފައިވަނީ މިފަދަ ބީދައަކުންނެވެ. އަންހެނުންނަކީ އަގެއްނެތް ބައެއްކަމަށް އެބައިމީހުންގެ ތެރޭގައި ދެކެވިފައިވާއިރު އަނބިމީހާ އިންނަންޖެހޭނީ ފިރިމީހާގެ ގޭގެ ނޯކަރެއްގެ ގޮތުގައި ކަމަށް ޤަބޫލު ކުރެއެވެ.އެހެންކަމުން އަންހެނުންނަކީ ކަންކަމަށް ތަސައްރަފު ފުދޭ ބައެއް ކަމަކަށް ނުދެކެއެވެ. ވުމާއެކު އަންހެނުންނާއި މެދު ދެކެވިފައިވަނީ އެބައިމީހުންނަކީ ޝައިތާނާގެ ހަޑިމުޑުދާރު ޢަމަލުތަކުގެ ތެރެއިންވާ މުޑުދާރު ބައެއް ކަމުގައެވެ. ބޮޑެތި މުސީބާތްތައް ކުރިމަތިވާހިނދު އިލާހުންނަށް ކުރެވޭ ޤުރުބާނެއް ކަމުގައި އަންހެނުން ފިދާކުރެއެވެ.\nރޫމީންގެ މެދުގައި ތަފާތުކުރުންތައް އިންތިހާއަށް ބޮޑުވެފައި ވާއިރު، އެބައިމީހުންގެ ނަޒަރުގައި އަންހެނުންނަކީ ފިރިހެނުން މަގުފުރެއްދުމަށްބޭނުންކުރެވޭ ހަތިޔާރެކެވެ. އެބައިމީހުންގެ ތެރޭގައި އަންހެނުން ވެފައިވަނީ ގަނެވިއްކޭ މުދަލެއްގެ ގޮތުގައެވެ. ފިރިމީހާއަކީ އަނބިމީހާގެ ވެރިމީހާއެވެ. އަދި ފިރިމީހާ ބޭނުން ޢަދަދަކަށްމީހުންނާ އިނުމުގެ އިޙްތިޔާރު ފިރިމީހާއަށް ލިބިގެންވެއެވެ. އެބައިމީހުން ޤަބޫލުކުރާ ގޮތުގައި އަންހެނުންނަކީ ހަޑިމުޑުދާރު ނަޖިސް ޙައިވާނުންނެވެ. އަދި އެބައިމީހުންނަށް ރޫޙެއް ދިރިހުރުމެއް ލިބިގެނެއް ނުވާކަމަށް ދެކެއެވެ.\nމީގެ އިތުރުން ޤަދީމީ އިންޑިއާގައި ވެސް އަންހެނުންނާއިމެދު ދެކެވިފައިވަނީ އެބައިމީހުންނަކީނަޖިސް ބައެއްގެ ގޮތުގައެވެ. މިގޮތުން އެބައިމީހުންގެ މެދުގައި ގަބޫލުކުރުން އޮންނަ ގޮތުގެ ސަބަބުން ފިރިމީހާ މަރުވެއްޖެނަމަ އޭނާގެ ގަބުރާއެކު އަނބިމީހާވެސް އަންދާލައެވެ. އަދި އެބައިމީހުންގެ ތެރެއިން ފިރިމީހާއަކީ އަނބިމީހާގެ ސާހިބުމީހާއެވެ. އަނބިމީހާއަށް ދެވިފައިވަނީ ފިރިމީހާގެ އަޅެއްގެ މަޤާމެވެ. މިގޮތުން ހިތްހަމަ ނުޖެހިއްޖެނަމަ ތަޅާ އަނިޔާކޮށް އެއްޗެހިކިޔާހަދާއިރު، އިންސާނިއްޔަތާ ޚިލާފް އެތައް ޖިސްމާނީ އަދި ނަފްސާނީ އަމަލެއް އަންހެނުންނާއިމެދު ވަނީ ހިންގިފައެވެ. ވުމާއެކު މިއިން ދޭހަވާކަމަކީ ދުނިޔެދުށް މަޝްހޫރު ޙަޟާރަތް ތަކުގައިވެސް އަންހެނުންނަށް މިނިވަންކަން ހޯދައިދީފައި ނުވާކަމެވެ. އެކަނބަލުންގެ އެތައް ޙައްޤުތަކެއް ނިގުޅައި ގަނެފައި ވާކަމެވެ.\nއެކިއެކި ދީންތަކުގައި އަންހެނުންނާއިމެދު ދެކެވިފައިވާ ގޮތް\nތަފާތު ދީންތަކުގައި ވެސް އަންހެނުންނާއި މެދު ދެކެވިފައިވަނީ ވަރަށް ހަނި ވިސްނުމެއްގައެވެ. ޔަހޫދީންގެ އަޤީދާގެ ޤަބޫލުކުރުން ތަކުގެ ސަބަބުން އެބައިމީހުން އަންހެނުންނާއިމެދު ދެކެނީ ވަރަށް އިހާނެތި ގޮތަކަށެވެ. “ޔަހޫދީން ގާތުގައި އާދަމްގެފާނު މަގުފުރައްދައި ސުވަރުގެއިން ނެރެވުމުގެ ޒިއްމާއެޅެނީ ޙައްވާގެފާނުގެ އިސްތަށިފުޅުގައެވެ”. ވުމާއެކު އެބައިމީހުންގެ ތެރޭގައި މިފާފަ އޮންނަނީ އަންހެން ޖިންސަށް ނިސްބަތްކުރެވިފައެވެ. އަންހެނުންނަކީ ޙައިޟުގެ ދުވަސްވަރު ނަޖިހެކެވެ. އަދި އެކަނބަލުން ބީހިއްޖެ ކޮންމެ އެއްޗެއް އެދުވަސްވަރުގައިނަމަ ނަޖިސްވާނެ ކަމަށް ދެކެއެވެ. އަދި އަންހެނުން ވިއްކާ އެކަނބަލުން ވާރުތަމުދަލުން ވަކިކުރުމުގެ ޙައްޤު ފިރިހެނުންނަށް ލިބިދެއެވެ. އިސްލާމްދީނުގައި ފިރިމީހާގެ ވާރުތަ މުދަލުން ބައެއް އަނބިމީހާއަށް ލިބުނުކަމުގައި ވިއަސް ޔަހޫދީންގެ ދީނުގައި ފިރިމީހާގެ ވާރުތަ މުދަލުން އަނބިމީހާއަކަށް ބައެއް ނުލިބެއެވެ. އަދި އަންހެން ދަރިފުޅަށް އޭނާގެ އެއްބަނޑު އެއްބަފާ އަޚަކު ހުރި ކަމުގައި ވާނަމަ އޭނާއަކަށް ވާރުތަ މުދަލުން ބައެއް ނުލިބެއެވެ. ވުމާއެކު މިއިން ދޭހަވަނީ ޔަހޫދީންގެ ދީނުގައި އަންހެނުންނަށް މިނިވަންކަން ހޯދައިދީފައި ނުވާކަމެވެ.\nނަޞާރާއިންގެ ގާތުގައި އަންހެނުންނަކީ ޝައިޠާނާގެ ވަޞީލަތެކެވެ. ބުއްދިއެއްވާ ބައެއް ނޫނެވެ. އެއީ ނަޖިހެކެވެ. ނަޞާރާދީނުގެ ޗާޗްތަކުން ނެރެފައިވާ ޤަރާރު ތަކުގައި ވެސް އަންހެނުންނާއި މެދު އިހާނެތި ގޮތަކަށް ދެކެވިފައި ވެއެވެ. މިގޮތުން ޗާޗް ތަކުގެ ފާދިރީން ނެރެފައިވާ ޤަރާރު ތަކުގައި ބުނާގޮތުން އަންހެނުންނަކީ ފާފައިގެ އަސްލު ކަމަށާއި، ފިރިހެނުން ނަރަކައަށް ގެންދާ މީހުންނަކީ އަންހެނުން ކަމަށެވެ. މީގެ އިތުރުން ނަޞާރާގެ ތެރެއިން ޠަރުތާލިއަނުން ޤަބޫލުކުރާ ގޮތުގައި އަންހެނުންނަކީ ޝައިޠާނާއަށް މަގުދައްކާ މީހުންނެވެ. މީގެ އިތުރުން “ނަޞާރާއިންގެ ތެރެއިން ކެތޮލިކް މަޛްހަބުގެ މީހުން ޤަބޫލުކުރާ ގޮތުގައި މަޚްލޫޤުންގެ ތެރެއިން އަންހެނުންނަކީ ދެވަނަ ދަރަޖައިގެ މީހުންނެވެ”. އެހެންކަމުން މިއިން ދޭހަވަނީ ނަޞާރާދީނުގައި އަންހެނުންނަށް އެކަނބަލުންގެ ޙައްޤުތައް ހޯދައިދީފައި ނުވާކަމެވެ.\nމަޖޫސީން ނުވަތަ އަލިފާނަށް އަޅުކަންކުރާ މީހުން ދެކޭގޮތުގައި ވެސް އަންހެނުންނަކީ ދަށްބައެކެވެ. މިގޮތުން އަންހެނުންނަކީ މުޖުތަމަޢުގައި ފަސާދަފެތުރުމުގެ މައިގަނޑު ސަބަބެއް ކަމުގައި އެބައިމީހުން ދެކެއެވެ. އެކަނބަލުންނަށް ތަފާތު އެތައް އަނިޔާތަކަކާއި ބޭއިންސާފެއް އެ ދީނުގައި ކުރިމަތިކުރުވައެވެ. އަނބިމީހާ ފިރިމީހާއަށް ޚިޔާނާތްތެރި ވެއްޖެކަމަށް ފިރިމީހާއަށް ހީވެއްޖެނަމަ އަނބިމީހާ ދަންޖެހޭން ޖެހެއެވެ. އަދި ޝާޝާނީ ވެރިކަމުގައި އަންހެނުން އެފަދަ އަމަލެއް ކޮށްފި ނަމަ ޖަލަށް ލެވެއެވެ. އެކަން ދެވަނަ ފަހަރަށް ތަކުރާރު ކުރުމުން ދަންޖައްސައެވެ. ފިރިމީހާއަށް އަނބިމީހާ ޤަތުލުކުރުމަށް ޙުކުމް ކުރެވެމުން ދިއައިރު، ބޭނުން ޢަދަދަކަށް ކައިވެނި ކުރުމުގެ އިޚްތިޔާރު ވެސް އެދީނުގައި ފިރިމީހާއަށް ލިބިދެއެވެ. ވުމާއެކު މަޖޫސީދީނުގައި އަންހެނުންނަަށް މިނިވަންކަން ހޯދައިދީފައި ނުވާކަމަށް ޤަބޫލު ކުރެވެއެވެ.\nހިންދީ ދީން ނުވަތަ ބުދު ދީނުގައި ވެސް އަންހެނުންނާއިމެދު އަމަލުކުރެވެމުން ދިއައީ މިފަދަ ނިކަމެތި ގޮތަކަށެވެ. “ބުދު ދީނުގެ އަހުލުވެރިންގެ ގާތުގައި އަންހެނުންނަކީ ފިޔަބިނދި ގޮތެއް ނެތިފައިވާ މަޚްލޫޤެކެވެ.” ހުރާފާތް ތަކާއި ބޯދާ އާދަކާދައިގެ ސަބަބުން އަންހެނުންގެ ހައްޤުތައް ވަނީ ނިގުޅައި ގެނެފައެވެ. މިގޮތުން އަންހެން މީހާ ހުވަފަތް ވެއްޖެނަމަ އޭނާގެ ފިރިމީހާގެ ހަށިގަނޑު އަންދާލާއިރު އަންހެންމީހާވެސް އަނދައިގެން ދާންޖެހޭނެ ކަމަށް އެބައިމީހުން ދެކެއެވެ. އަދި ފިރިމީހާ މަރުވެއްޖެނަމަ އެހެން މީހަކާ އެ އަންހެންމީހާއަކަށް ނުއިނދެވެއެވެ. އަދި އެކަނބަލުން ތިބެންޖެހެނީ ގޭގައި ހުދުހެދުން ލައިގެން ކަފުނުގައެވެ. ވުމާއެކު އިސްލާމްދީނުގައި އަންހެނުންނަށް ހޯދައިދީފައިވާ މިނިވަންކަމާއި މެދު އަޅާބަލާއިރު އެހެންދީންތަކުގައި ހޯދައިދީފައިނުވާކަމަށް ޤަބޫލުކުރެވެއެވެ. ބައެއް ދީންތަކުގައި އެންމެ ކުޑަމިނުން ދިރިހުރުމުގެ ޙައްޤު ވެސް މިވަނީ ނިގުޅައި ގަނެފައެވެ.\nޖާހިލިއްޔަ ޒަމާނުގައި އަންހެނުންނާއި މެދު އަމަލު ކުރެވެމުންއައި ގޮތް\nޖާހިލިއްޔަޒަމާނުގައި ޢަރަބިންގެ ތެރޭގައި އަންހެނުން ވެފައިވަނީ ވަރަށް ނިކަމެތި ބައެއްގެ ގޮތުގައެވެ. އޭރު އަންހެނުންނަކީ ފިރިހެނުންގެ ބާރުގެ ދަށުގައި އަޅުންތަކެއް ފަދައިން އެއްވެސް މިނިވަންކަމެއް ނެތްބައެކެވެ. ދެ ޖިންސުގެ ތަފާތުކުރުންތައް ވަރަށް ބޮޑެވެ. ޖުމްލަ ގޮތެއްގައި ދަންނަވާނަމަ އަންހެނުންނަށް އެބައިމީހުންގެ އަމިއްލަ ނަފްސުގެ މައްޗަށް އެއްވެސް ކަހަލަ އިޚްތިޔާރެއްލިބިގެންނުވެއެވެ. ޖާހިލިއްޔަ ޒަމާނުގައިއަންހެނުންގެ އެއްވެސް ދަރަޖައެއްމަޤާމެއް ނެތް މިންވަރަކީ ގަނެވިއްކާ މިލްކު ކުރެވޭ ތަކެތީގެ ތެރޭގައިއެމީހުން ހިމެނޭކަމެވެ. އަދި ޣަނީމާ މުދާ ނުވަތަ ޖަނަވާރުފަދައިން ވިއްކާލެވޭބައަކަށް އަންހެނުން ވެފައިވާ ކަމެވެ. އަންހެނުން ވެފައިވަނީ ވާރުތަ މުދަލެއްގެ ގޮތުގައެވެ. “ދިރިއުޅުމުގެ ހުރިހާ ބާރުތަކެއް އޮތީ ފިރިހެނުންގެ އަތްމަތީގައެވެ. އަންހެނުންނަކީ އެއްވެސް އާރެއް ބާރެއް އިޙްތިރާމެއް ލިބިގެންވާ ބައެއް ނޫނެވެ. އެކަމުގެ މިޘާލެއްގެ ގޮތުން ބުނާނަމަ ފިރިމަރުވެފައިވާ އަންހެނުން، އެކަނބަލުންގެ މަރުވި ފިރިމީހާގެ އެހެންބަނޑެއްގެ ދަރިޔަކު ދުނިޔޭގައި ހުރިނަމަ، އެއަންހެންމީހާ އާއި ކައިވެނި ކުރުމުގެ ޙައްޤު ލިބިގެންވަނީ އެފިރިހެން ދަރިފުޅަށެވެ”. އަންހެނުންނަށް ތަޢްލީމު އުނގެނުމުގެ ޙައްޤާއި މުދާ މިލްކުކުރުމާއި ވާރުތަވުމުގެ ޙައްޤެއްވެސް ލިބިދީފައެއް ނުވެއެވެ. އަދި ހަމަ މިއާއެކު އަންހެނުންގެ މުދާ އެބައިމީހުންގެ ހުއްދައާ ނުލައި ފިރިންނަށް ބޭނުންކުރެވޭނެ ކަމަށް ޤަބޫލުކުރާއިރު، ބައެއް މީހުންގެ ނަޒަރުގައި އަންހެނުންނަށް ދިރިއުޅުމުގެޙައްޤެއްވެސް ލިބިގެނެއް ނުވެއެވެ. އަދި ފިރިހެނަކު އަންހެނަކު ޤަތުލު ކޮށް މަރާ ހެދުމަކުންފިރިހެނުންގެ ކިބައިން އެކަމުގެ ބަދަލުގައި ބަދަލު (ޤިޞާޞް) ހިފުން ނުވާކަމަށް ދެކެއެވެ. ވުމާއެކު ބައްޕައިންނަށް އެމީހުންގެއަންހެން ދަރީން ޤަތުލު ކުރުން ނުވަތަ ދިރިހުއްޓާވަޅުލުމުގެ ޙައްޤު ލިބިގެންވާކަމަށް ޤަބޫލު ކުރެއެވެ.\n“އަދި އެއިން މީހަކަށް އަންހެން ދަރިއެއް ލިބިއްޖެކަމުގެ ޚަބަރުދެވިއްޖެ ނަމަ، އެމީހެއްގެ މޫނު އަނދިރިވެގެންދެއެވެ. އޭނާ އަށް އެކަމުގައި ހިތާމަ ލިބިގެންވާ ޙާލުގައެވެ. އެމީހާއަށް ދެވުނު ޚަބަރުގެ ނުބައިކަމުން މީސްތަކުންގެ ކިބައިން އޭނާ ނިވައިވެގަނެތެވެ. ނިކަމެތިކަން މަތީގައި އޭނާ އެކުއްޖާ ގެންގުޅޭނީ ބާވައެވެ؟ ނުވަތަ ފަސްގަނޑުގެ ތެރެއަށް އެކުއްޖާ ކޮށްޕާލާނީ ބާވައެވެ؟ ދަންނާށެވެ! އެއުރެންގެ ނިންމުން ހާދަހާވާ ނުބައިވެގެންވެއެވެ” (ކީރިތި ޤުރުއާން، ސޫތަތުލް ނަޚްލު، 58-59)\nމި ޙައްޤު ތަކުގެ އިތުރުން ޖާހިލިއްޔަ ޒަމާނުގައި އަންހެނުންނަށް އެތައް ޙައްޤުތަކެއްވަނީ ނިގުޅައި ގަނެވިފައެވެ. އެ ކަނބަލުންނަކީ ދެރަ ނިކަމެތި ދަށްފަންތީގެ ބައެއްކަމުގައި ވަނީ ދެކެވިފައެވެ. އެހެންކަމުން ޖާހިލިއްޔަ ޒަމާނުގައި އަންހެނުންނަށް މިނިވަންކަން ލިބިދީފައި ނުވާކަން މިއިން ދޭހަވެއެވެ.\nއިސްލާމްދީން އަންހެނުންނަށް ހޯދައިދިން މިނިވަންކަން\nއެކިއެކި ހަޟާރާތް ތަކާއި ދީންތަކުގައި އަންހެނުންނާއިމެދު އިހާނެތި ގޮތެއްގައި އަމަލު ކުރެވެމުން ދަނިކޮށް “ދީންތަކުގެ ތެރެއިން އިންސާނީ ކަރާމާތްތެރިކަމުގައި އަންހެނުންނާއި ފިރިހެނުން ހަމަހަމަކުރެއްވި ފުރަތަމަ ދީނަކީ އިސްލާމް ދީނެވެ”. މިކަމަށް ތާރީޚުގެ ތެރެއިން ހެކިވަނީ ލިބިދީފައެވެ. ޖާހިލިއްޔަ ޒަމާނުގައި އަންހެނުންގެ ކިބައިން ނިގުޅައި ގެންފައިވާ އެތައް ޙައްޤެއް އިސްލާމްދީނުގައި ވަނީ ހޯދައި ދީފައެވެ. މިގޮތުން ދިރިހުރުމުގެ ޙައްޤު ހޯދައި ދިނެވެ. ވިޔަފާރި ކުރުމުގެ ޙައްޤު ދީފައިވާއިރު، ވާރުތަ މުދާ ލިބުމުގެ ޙައްޤުވެސް ހޯދައިދިނެވެ. މީގެ އިތުރުން އެކަނބަލުންގެ ރުހުމަކާ ނުލާ އެއްވެސް މީހަކަށް އެކަނބަލުންގެ މުދާ އަތުލައި ނުގަނެވޭނެކަން އެންގެވިއެވެ. ޢިލްމު އުނގެނުމުގެ ޙައްޤު ހޯދައި ދިނެވެ. އަދި ދުނިޔަވީ ރިވެތި އުޅުމެއް ވޭތު ކުރުމުގެ ޙައްޤު ދެއްވިއެވެ. އެއްވެސް ގޮތަކުން އެކަނބަލުންނަށް އަނިޔާވެރިވުން މަނާ ކުރެއްވިއެވެ. މީގެ އިތުރުންވެސް އެތަށް ޙައްޤުތަކެއް އެކަނބަލުންނަށް ހޯދައިދިނެވެ. އެއްވެސް ދީނެއްގައި އަދި އެއްވެސް ޙަޟާރަތެއްގައިވެސް ހޯދައި ދީފައި ނުވާ މިންވަރަށެވެ.\nޔޫރަޕްގައި އަންހެނުންގެ ހައްޤުތައް\nހައްޤުތަކަށް އެންމެ ގަދައަށް ވަކާލާތުކުރާ ޔޫރަޕުން ވެސް ފެނިގެންދަނި އަންހެނުންގެ ޙައްޤުތައް ނިގުޅައި ގަނެވިފައިވާ ތަނެވެ. އެކަނބަލުންގެ ހަޤީޤީ ކަރާމާތް ރައްކާތެރި ކުރުމަށް އިޙުމާލު ވެފައިވާތަނެވެ. 585މ. ގައި ފަރަންސޭސިން އަންހެނުންގެ ކަންތައްތަކާއި ބެހޭގޮތުން ބައްދަލުވުމެއް ބޭއްވިއެވެ. އެއީ އަންހެނުން ނަށް ރޫޙެއް ލިބިގެން ވޭތޯ ނުވަތަ ނޫންތޯ ބެލުމަށެވެ. ރޫޙެއްވީނަމަވެސް، އެއީ އިންސާނެއްގެ ރޫޙުތޯ ނުވަތަ ޙައިވާނެއްގެ ރޫޙުތޯ ބެލުމަށެވެ. އެންމެ ފަހުން އެބައްދަލުވުމުގައި އެބައިމީހުން ނިންމީ އަންހެނުންނަކީ ފިރިހެނުންނަށް ޚިދުމަތްކުރުމަށްޓަކައި ހައްދަވާފައިވާ ބައެއް ކަމަށެވެ. މީގެ އިތުރުން ހެންރީ 8 ގެ ދުވަސްވަރުގައި އިނގިރޭސި ވިލާތުގެ ޕާލިމެންޓުން ނެރުނު ބަޔާނެއްގައިވަނީ އެބައިމީހުންގެ މުޤައްދަސް ފޮތް ކަމުގައިވާ”އިންޖީލު” ކިޔެވުމަކީ އަންހެނުންގެ މައްޗަށް މަނާވެގެންވާ ކަމެއް ކަމުގައެވެ. ސަބަބެއް ކަމަށް އެބައިމީހުން ބުނަނީ އެކަނބަލުންނަކީ ނަޖިސް ބަޔެއްކަމުގައެވެ. އަދި ހަމަ މިއާއެކު1805ވަނަ އަހަރާ ހަމައަށް އިނގިރޭސިވިލާތުގައި އެބައިމީހުންގެ ވަޟުއީ ޤާނޫނޫ ބުނާ ގޮތުން ނަމަ ފިރިމީހާއަށް އޭނާގެ އަންހެނުން ވިއްކާލުމުގެ ޙައްގު ލިބިގެންވެއެވެ. އަދި އެބައިމީހުން އަންހެނާގެ އަގެއް ކަމުގައި ކަނޑައަޅާފައިވަނީ އެންމެ6ޕައުންޑެވެ.\nމި ފަހުގެ ތާރީޚަށް ބެލި ކަމުގައި ވިޔަސް ޔޫރަޕުން ފެންނަނީ މިފަދަ މަންޒަރެކެވެ. ހައްދެއް ނެތް މިންވަރަށް މިނިވަންކަން ދީފައިވާ ކަމުގައި ބުނި ނަމަވެސް ހަޤީޤީ މިނިވަންކަމެއް ލިބިދީފައެއް ނުވެއެވެ. އަންހެނުންނާއި ފިރިހެނުން އަމަލީ މައިދާނުގައި އެއްވަރު ކުރިކަމުގައި ވީނަމަވެސް އެކަނބަލުންގެ ބަޔޮލޮޖިކަލް ތަފާތު ތަކަކަށް އެއްވެސް ވަރަކަށް ރިޢާޔަތް ކުރެވިފައެއް ނުވެއެވެ. އަންހެނުންނާއިމެދު އަމަލު ކުރެވެނުން އައީ ވަރަށް އިހާނެތި ގޮތަކަށެވެ. ޢުމުރުން 18 އަހަރު ފުރުމުން ޢާމްދަނީ ހޯދުމަށް އަންހެންކުދިން ގެއިން ނިކުތުމަށް މަޖްބޫރު ކުރުވުމާއި ނުނިކުމެ ގޭގައި ތިބެއްޖެނަމަ، ކޮޓަރީގެ ކުއްޔާއި ކެއިންބުއިމުގެ ޚަރަދު މައިންބަފައިންނަށް ދޭންޖެހުމުން މީވެސް ޔޫރަޕްގެ ފަހުގެ ތާރީޚްގައި ހިނގާފައިވާކަމެކެވެ. ރޮޑާލާމަން (1987) ޓައިމްސް އޮފް އިންޑިއާގެ ސްޓާފްރޮޕޯޓަރަކަށްދިން ބަސްދީގަތުމެއްގައި ބުނެފައިވަނީ “…. އެމެރިކާގެ ފަޤީރުންގެ %77 އަކީ އަންހެނުންނާއި ކުޑަކުދިންނެވެ. އޭގެ ސަބަބަކީ އަންހެނުންނާއި ފިރިހެނުންގެ މުސާރާގައި ހުރި ތަފާތެވެ.”\nވުމާއެކު ޔޫރަޕްގައި އަންހެނުންނާއިމެދު މިނިވަންކަމުގެ ނަމުގައި ވެފައިވާ އިޙްމާލު ވަރަށް ފުރިހަމައަށް ހާމަވެގެން ދެއެވެ. ޔޫރަޕްގެ ވަޟުއީ ޤާނޫނު ތަކުން ހޯދައިދީފައި ނުވާ އެތައް ޙައްޤު ތަކެއް މީގެ ސާދަ ސަތޭކަ އަހަރުކުރިން އިސްލާމް ދީނުގައި ވަނީ ހޯދައި ދީފައެވެ.\nއިސްލާމްދީނުގައި އަންހެނުންގެ މަޤާމް\nއިސްލާމްދީނުގައި އަންހެނުންނަށް ދެއްވާފައިވަނީ ވަރަށް މަތީ މަޤާމެކެވެ. އެކަނބަލުން މާތްކުރެއްވިއެވެ. “މުތާއި، ޖަވާހިރަށްވުރެން ހަޤީޤަތުގައި އަގުމާތްވެގެންވަނީ އެއިގެ ގަހަނާ ތަކުން ޒީނަތްތެރިވެއުޅޭ އަންހެނުންނެވެ. އެހެންކަމުން ރަނާއި، މުތާއި، ޖަވާހިރަށްވުރެން ބޮޑަށް ރައްކާކުރެވެން ޖެހޭނީ އަންހެނުންނެވެ.” ކޮންމެ އަންހެނަކީވެސް މުޖުތަމަޢުގެ ކޮންމެވެސް މަޤާމެއްގައި ހުރި މީހެކެވެ. ކޮއްކޮއެއް، ދައްތައެއް، އަންބެއް ނުވަތަ މަންމައެކެވެ.\nދައްތައެއްގެ ގޮތުން ނުވަތަ އުޚްތެއްގެ ގޮތުންވެސް އިސްލާމްދީނުގައި އަންހެނުން ވަނީ މާތް ކުރައްވާފައެވެ. މިގޮތުން ރަޙިމްގެ ގުޅުން ބޭއްވުމަށް އަމުރުކުރައްވާ ބާރު އަޅުއްވާފައި ވެއެވެ. އަދި ރަޙިމްގެ ގުޅުން ކަނޑާ ނުލުމަށާއި، އެކަމުގެ ހުރި ނުބައިކަން އުއްމަތަށް ބަޔާންކޮށްދެއްވާ އިންޛާރު ދެއްވިއެވެ. އަދި ދަރިއެއްގެ ޙާލަތުގައްޔާއި، އުޚުތެއްގެ ޙާލަތުގައި އެކަނބަލުންނަށް ހެޔޮކޮށް ހިތުމަށް އެންގެވިއެވެ. އެކަނބަލުންނަށް އަޅާލައި ރަނގަޅު ތަރުބިޔަތެއްދީފިނަމަ އޭގެ ސަބަބުން ސުވަރުގެއަށް ވަނުމުގެ ނަޞީބު ދެއްވާފައިވާކަމުގައި ރަސޫލާ ޞައްލަﷲ ޢަލައިހި ވަސައްލަމަ ވަނީ އަންގަވާފައެވެ.\nއަދި ހަމަ މިއާއެކު އަންބެއްގެ ޙައިޘިއްޔަތުން ވެސް އިސްލާމްދީނުގައި އަންހެނުން ވަނީ މާތް ކުރައްވާފައެވެ. އެކަބަލުންނާއި އެކު ހެޔޮގޮތުގައި އުޅުމަށް އެންގެވިއެވެ. އިސްލާމްދީނުގައި އަނބިންނަށް ހެޔޮކޮށް ހިތުމަށް ފިރިންގެ މައްޗަށް ވަޞިއްޔަތް ކުރައްވާފައިވެއެވެ. އަދި ރިވެތިވެގެންވާ ހެޔޮ ދިރިއުޅުމެއްއުޅުމަށް އަމުރުކުރައްވާފައިވެއެވެ. ފިރިންގެ މައްޗަށް އަނބިންގެ ޙައްޤުތަކެއް ލެއްވިއެވެ. މީސްތަކުންގެ ތެރެއިންވާ އެންމެ ހެޔޮމީހަކީއަނބިންނަށް އެންމެ ހެޔޮ މީހާ ކަމުގައި ލެއްވިއެވެ. އެކަނބަލުންގެ ރުހުމަކާނުލައި އެކަނބަލުންގެ މުދަލުން ބޭނުން ނުކުރުމަށް އެންގެވިއެވެ.\nމީގެ އިތުރުން މަންމައެއްގެ ޙައިޘިއްޔަތުން އެކަމަނާއަށް ކިޔަމަންތެރިކަންއަދާކޮށް، ހެޔޮކޮށްހިތާ އިޙްސާންތެރިވުމަށް އަމުރުކުރެއްވިއެވެ. މަންމަގެރުހުމަކީ ﷲ ސުބުޙާނަހޫ ވަތަޢާލާގެ ރުހުން ލިބުމުގެ ސަބަބެއް ކަމުގައި ލެއްވިއެވެ. މަންމަގެދެފައިތިލަ ދަށުގައި ސުވަރުގެ ލައްވާފައިވާއިރު، އުއްފެއްގެ މިންވަރަށް ވެސް ނުރުހުމުގައި މަންމަ އާ ދިމާލަށް އެއްޗެއް ނުބުނުމަށްއަމުރުކުރެއްވިއެވެ. މީގެ އިތުރުން މަންމަ އަށް ނުކިޔަމަންތެރި ވުމަކީ ބޮޑު ފާފަތަކުގެތެރޭގައި ހިމެނޭ ކަމަކަށް ވާއިރު، ބައްޕަގެ ޙައްޤަށްވުރެ މަންމަގެ ޙައްޤު މަތިވެރިކުރެއްވިއެވެ. އަދި މަންމަ މުސްކުޅިވެ ގައިބާރު ދެރަވާ ދުވަހުގައި އަޅާލުންދީ އޯގާތެރިކަމާއެކު ޚިދްމަތްކޮށްދިނުމަށް އަމުރު ކުރައްވާފައި ވެއެވެ.\nއިސްވެމިދެންނެވުނު ކަންތައްތަކުން ދޭހަވަނީ އިސްލާމްދީނުގައި އަންހެނާގެ މަގާމާއިދަރަޖަ އުފުއްލައި ދީފައިވާކަމެވެ. އަންހެނުންނާއިމެދު ހެޔޮކޮށްހިތުމާއި އެކަނބަލުންގެ ޙައްޤުތައް ރައްކާތެރި ކުރުމަށް އިސްލާމްދީނުގައި ބާރުއަޅުއްވާ މިންވަރެވެ. އަދި ހަމަ މިއާއެކު ފިރިހެނުންނެކޭ އެއްފަދައިން އަންހެނުންނަށްވެސް ހަމަހަމަ ޙައްޤުތަކެއް އިސްލާމްދީނުގައި ހޯދައިދީފައިވާކަމެވެ. މުތަކީ އަގުބޮޑު އެއްޗެއް ކަމުގައި ވާއިރު، އިތާގެ އެތެރޭގައި އެ މުތަށް ރައްކާތެރިކަން ހޯދައިދީފައިވާ ފަދައިން އިސްލާމްދީނުގައި އަންހެނުންނަށް ހޯދައިދީފައިވާ ރައްކާތެރިކަމާއި ހިމާޔަތުގެ ފުރިހަމަކަމެވެ.\nއިސްލާމް ދީނަކީ ޢަދުލު އިންސާފުގެ ދީނެވެ. ހަމަހަމަ ކަމުގެ ދީނެވެ. މިނިވަންކަމުގެ ދީނެވެ. މިގޮތުން އަންހެނުންނަށް އޭގެ އެންމެ ފުރިހަމަ ގޮތުގައި މިނިވަންކަން ހޯދައިދީފައިވާކަމީ މެންދުރުގެ އިރު ފަދައިން ޤަބޫލުކުރެވޭ އެއް ހަޤީޤަތެވެ. އަނިޔާވެރިކަމާއި ނޭއްގާނީ ކަންތައްތަކާއި ޖަހާލަތުގެ ތެރެއިން އަންހެނުން ނެރެދިން ދީންވެސްމެއެވެ. އެކިއެކި ހަޟާރާތްތަކާއި ދީންތަކުގައި އަންހެނުނާއިމެދު އިހާނެތިކޮށް ހިތިފައިވަނިކޮށް އެންމެ އަސާސީ ޙައްޤުތަކުން ފެށިގެން ގޮސް އަންހެނަކަށް ބޭނުންވާ ހުރިހާ ޙައްޤުތަކެއް އެކަނބަލުންނަށް ހޯދައިދިނެވެ. ކަންމިހެން ހުރިނަމަވެސް ބައެއް ފަރާތްތަކުން އިސްލާމްދީނުގައި މި ޙައްޤުތައް ހޯދައިދީފައިވާކަމާމެދު ދަނީ ޝައްކު އުފައްދަމުންނެވެ. ނަމަވެސް ޙަޤީޤަތަކަށް އެނބުރި ދާއިރު އަންހެނާއަށް ދިރިހުރުމުގެ ޙައްޤާއި އަނިޔާވެރިކަމުން މިނިވަންވެގަތުމުގެ ފުރުޞަތު ހޯދައިދީ، އެކަބަލުންނަކީ މާތްބައެއް ކަމުގައި ހަދައިދިނީ އިސްލާމްދީންކަން އެނގިފާޅުވެއެވެ. އެހެނީ އިސްލާމް ދީނުގައި އަންހެނުންނަށް ދީފައިވަނީ އަގުބޮޑު ޖަވާހިރެއްފަދަ މަޤާމެކެވެ. އެހެންކަމުންއިސްވެ ބަޔާންކުރެވުނު ހުރިހާ ވާހަކަތަކަށް ބަލާއިރު، އަންހެނުންނަށް ޙަޤީޤީ މިނިވަންކަން ހޯދައިދިނީ ހަމައެކަނި އިސްލާމްދީނުގައި ކަން ސާބިތުވެއެވެ.


Aammu haalathah rujooa vumah gaumee task force eh ufadhanee | Mihaaru\nރައީސް އިބްރާހިމް މުހައްމަދު ސޯލިހު، ރަސްމީ ގެކޮޅު މުލީއާގޭގައި އިންނަވައިގެން، ޑިފެންސް މިނިސްޓަރު މާރިޔާ އަހުމަދު ދީދީއާ އޮންލައިންކޮށް މަޝްވަރާ ކުރައްވަނީ: ކޮންމެ ރެއަކު ވެސް ރައީސް ގެންދަވަނީ މި ވަގުތު އުފައްދާފައިވާ ޓާސްކް ފޯހުގެ އިސްވެރިންނާ އޮންލައިންކޮށް ބައްދަލުވުން ބާއްވަވަމުން.---ފޮޓޯ: ރައީސް އޮފީސް\nއާންމު ހާލަތަށް ރުޖޫއަވުމަށް ގައުމީ ޓާސްކް ފޯހެއް އުފައްދަނީ\n07 މެއި 2020 - 11:38 56 comments\nކޮވިޑް-19 އާ ގުޅިގެން ރާއްޖޭގެ އިގްތިސޯދަށް ކުރިމަތިވެފައިވާ ދަތިތަކުންނާއި އިޖުތިމާއި ގޮތުން ހުރި މައްސަލަތަކުން އަރައިގަތުމަށްޓަކައި ގައުމީ ޓާސްކް ފޯހެއް އުފައްދަން ރައީސް އިބްރާހިމް މުހައްމަދު ސޯލިހު މިދިޔަ މަހު ނިންމަވާފައިވާ ކަމަށް ރައީސް އޮފީހުން މިއަދު ބުނެފި އެވެ.\n"ނެޝަނަލް ޓާސްކްފޯސް އޮން ރެސިލިއަންސް ބިލްޑިންގް އެންޑް އިކޮނޮމިކް ރިކަވަރީ" ގެ ނަމުގައި މި ޓާސްކް ފޯސް އުފައްދަން ރައީސް ނިންމެވީ ވަޒީރުންގެ މަޖިލީހުގެ ލަފާގެ މަތިން މިދިޔަ އޭޕްރީލް 13 ގައި ކަމަށް ރައީސް އޮފީހުން ބުންޏެވެ. އެކަމަކު، އެ ޓާސްކް ފޯހަށް އަދި ބޭފުޅުން ކަނޑައެެއް ނާޅުއްވަ އެވެ.\nކޮވިޑް-19 އާ ގުޅިގެން ރާއްޖެ އަށް ކުރިމަތިވެފައިވާ ކަންކަން ހައްލު ކުރުމަށް ގައުމީ ޓާސްކް ފޯހެއް އުފައްދަން ރައީސް ނިންމެވިތާ މަހަކާ ކައިރިވެފައި ވަނިކޮށް، ރިސޯޓުތައް ތަމްސީލް ކުރާ ރާއްޖޭގެ މައި ޖަމިއްޔާ މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ) ން ރޭ ނެރުނު ބަޔާނެއްގައި ވަނީ އެ ޖަމިއްޔާއާ މަޝްވަރާ ނުކޮށް، ސަރުކާރުން ބައެއް ކަންކަން ނިންމާތީ ކަންބޮޑުވުން ފާޅުކޮށްފަ އެވެ. އެއީ ކޮވިޑް-19 ގެ ސަބަބުން ގެއްލުންވާ ވިޔަފާރިތަކަށް އެހީވުމަށް ސަރުކާރުން އިއުލާންކުރި އިގްތިސާދީ އެހީގެ ޕެކޭޖުގެ މައްސަލަ އެވެ. މަޓީން ބުނެފައި ވަނީ އެ ޕެކޭޖުގެ ފައިދާ ޓޫރިޒަމް ދާއިރާގެ ގިނަ މީހުންނަށް ނުކުރާ ކަމަށެވެ.\nމަޓީން ބުނީ، ކޮވިޑް-19 ގެ ސަބަބުން ވިޔަފާރިތައް ބަނގުރޫޓްވެ، ވަޒީފާތައް ސަލާމަތް ކުރުމަށްޓަކައި އެކަށީގެންވާ ފިޔަވަޅުތައް އަޅަންޖެހޭ ކަމަށާއި އެ ކަމަށް ސަރުކާރުގައި އެކި ގޮތްގޮތުން އެދުނަސް، އެދެވޭ ފިޔަވަޅުތަކެއް މިހާތަނަށް ނުފެންނަ ކަމަށެވެ.\nގައުމީ ޓާސްކް ފޯސްގެ މައިގަނޑު މަސައްކަތްތައް:\nރައީސް އޮފީހުން ބުނިގޮތުގައި، ގައުމީ ޓާސްކް ފޯހުގެ މަގްސަދަކީ ރާއްޖެ އަށް މިހާރު ކުރިމަތިވެފައިވާ ހާލަތުން، އިގްތިސާދީ އަވަސް ރިކަވަރީ އަކަށް ވާސިލްވެ، އިގްތިސާދީ ދުވެލި އާރާސްތު ކުރުމަށް ކަމާ ގުޅޭ ހުރިހާ ދާއިރާތަކެއްގެ ބައިވެރިވުމާއި ހިޔާލާއި މަޝްވަރާގެ މަތިން ކަންކަން ކުރާނެ ގޮތް ރޭވުމެވެ. އަދި އިގްތިސާދީ ދަތިތަކުން އަރައިގަތުމަށްޓަކައި ފައިސާ ހޯދުމަށް ކުރަންޖެހޭ މަސައްކަތްތައް ވެސް މި ޓާސްކް ފޯހުގެ މަޝްވަރާގެ މަތިން ކުރިއަށް ގެންދާނެ އެވެ.\n"ސަރުކާރުގެ ވިސްނުމަކީ މި މަސައްކަތަކީ ސަރުކާރާ، ޕްރައިވެޓް ސެކްޓަރާ، ސިވިލް ސޮސައިޓީ، އަދި ދައުލަތުގެ އެކި މުއައްސަސާތަކުގެ ބައިވެރިވުމާއެކު ކުރިއަށް ގެންދެވޭ މަސައްކަތެއް ކަމުގައި ހެދުމެވެ،" ރައީސް އޮފީހުން ބުންޏެވެ.\nގައުމީ ޓާސްކް ފޯހުގެ މަސައްކަތް ތިން ގްރޫޕަކަށް ބަހާލާފައިވާއިރު، ހުރިހާ ކަމެއް ކުރިއަށް ގެންދާނީ ސީދާ ރައީސް އިބްރާހިމް މުހައްމަދު ސޯލިހުގެ ބެއްލެވުމުގެ ދަށުން ކަމަށް ރައީސް އޮފީހުން ބުނެ އެެވެ. ޓާސްކް ފޯސްގެ ތިން ގްރޫޕަކީ، "ވޯކިން ގްރޫޕް އޮން ފައިނޭންސް" އާއި "ވޯކިން ގްރޫޕް އޮން އިކޮނޮމިކް ރިކަވަރީ" އަދި "ވޯކިން ގްރޫޕް އޮން ސޯޝަލް ސެކްޓާ" އެވެ.\nއިގްތިސާދީ ދަތިތަކުން އަރައިގަތުމަށްޓަކައި ކަންކަން ރާވާ ގްރޫޕް ނުވަތަ އިކޮނޮމިކް ރިކަވަރީ ގްރޫޕްގެ މައިގަނޑު މަސައްކަތަކީ ރައީސް އޮފީހުން ބުނިގޮތުގައި، އިގްތިސާދީ ގޮތުން އައިސްފައިވާ މަޑުޖެހުމާ އެކު، ޓޫރިޒަމް ދާއިރާ އިން ފެށިގެން ކުދި އަދި މެދުފަންތީގެ ވިޔަފާރިތަކާއި އަމިއްލަ ގޮތުން އާމްދަނީ ހޯދަން މަސައްކަތް ކުރާ މީހުންނަށް ކުރިމަތިވެފައިވާ ގޮންޖެހުންތަކާ ގުޅިގެން، ރިލީފް ޕެކޭޖުތައް ކަނޑައަޅައި، ފޯރުކޮށްދިނުމެވެ. މެދު ރާސްތާގައި ވިޔަފާރި ފަށައިގަންނަން އެހީތެރިކަން ފޯރުކޮށްދިނުމުގެ ގޮތުން ސްޓިމިއުލަސް ޕެކޭޖުތައް ވެސް އެ ގްރޫޕުން ތައާރަފު ކުރާނެ އެވެ. މީގެ އިތުރުން އެ ގްރޫޕުން ދެން ކުރާނެ ކަންކަމަކީ:\n- މިހާރުން މިހާރަށް ވެސް، އިގްތިސާދުގެ ބިންގާ ފުޅާކުރުމަށް ކުރެވިދާނެ އިތުރު ހަރަކާތްތައް ހޯދައި، ކުރިއަށް ގެންދަން ފަހި މާހައުލެއް ގާއިމް ކޮށްދިނުން.\n- ސިއްހީ މާހިރުންގެ ލަފަ އާއި އިރުޝާދުގެ މަތިން، ހާލަތު ތަންދޭ ނަމަ، ޓޫރިޒަމާއި އެހެނިހެން ދާއިރާތައް ހުޅުވައިލުމުގައި ވިސްނަންޖެހޭނެ ކަންކަމާއި ނިންމަންޖެހޭ ނިންމުންތައް ނިންމައި އެ ފަދަ ހިސާބަކަށް ދިއުމަށް ހަދަން ޖެހޭ ޕްލޭންތައް އެކަށައަޅައި، ތަންފީޒު ކުރުން.\nސޯޝަލް ސެކްޓާގެ ގްރޫޕުގެ ޒިންމާތައް:\n- ވަޒީފާ ގެއްލި، އާމްދަނީ ލިބުން ހުއްޓުމާ ގުޅިގެން ނަފްސާނީ ދުޅަހެޔޮކަމަށް ކޮށްފާނެ އަސަރުތަކާއި މަސްތުވާތަކެތީގެ ޝިކާރައަކަށް ވުމަށް ހުޅުވިދާނެ ދޮރުތަކަށް ފާރަވެރިވެ، މިކަންކަމުން އަރައިގަތުމަށް އެހީތެރިކަމުގެ ޕްރޮގްރާމްތައް ރާވައި ހިންގުން.\n- ގެވެށި އަނިޔާ އިން ސަލާމަތް ވުމަށާއި ކުޑަކުދިންގެ ހައްގުތައް ރައްކާތެރިކުރުމަށް ސޯޝަލް ސާވިސަސްގެ ހަރަކާތްތައް ހަރުދަނާ ކުރުން،\n- ބިދޭސީ މަސައްކަތްތެރިންގެ ދިރިއުޅުމުގެ ހާލަތު މިހާރަށް ވުރެ ރަނގަޅު ހާލަތަކަށް ގެނައުން.\n- ބިދޭސީ މަސައްކަތްތެރިންގެ ތެރެއިން، އަނބުރާ ގައުމަށް ދާން ބޭނުންވާ މީހުންނަށް ހައްލުތަކެއް ހޯދައި ދިނުން.\nރައީސް އޮފީހުން ބުނީ ގައުމީ ޓާސްކް ފޯހުގެ ދަށުން މަސައްކަތް ކުރާ ވޯކިން ގްރޫޕްތަކާ ހަވާލު ކޮށްފައިވާ ކަންކަމަކީ މިހާރު ވެސް އެކި ގޮތްގޮތުން ކުރިއަށް ގެންދާ މަސައްކަތްތަކެއް ކަމަށެވެ.\n"ސަރުކާރުގެ އަމާޒަކީ މި ޓާސްކްފޯސްގެ ތެރެއިން މި މަސައްކަތްތަކުގައި ކަމާގުޅޭ އިތުރު ފަރާތްތަކުގެ ބައިވެރިވުން ހިމަނާ، ފުރިހަމަ ގޮތުގައި ވިލަރެސް ކުރެވިގެން ކުރިއަށް ގެންދެވޭ މަސައްކަތްތަކެއްގެ ގޮތުގައި ހެދުމެވެ،" އެ އޮފީހުން ބުންޏެވެ.\nކޮވިޑް-19 އާ ގުޅިގެން، ސަރުކާރުގެ ތަފާތު 40 ވަރަކަށް އެޖެންސީ ހިމެނޭ ގޮތަށް މިހާރު ވެސް ވަނީ ޓާސްކް ފޯސްއެއް އުފައްދާފައި ވެ އެވެ. އެކަމަކު، އެ ޓާސްކް ފޯހުގައި އަމިއްލަ ފަރާތްތަކުގެ ބައިވެރިވުމެއް ނޯވެ އެވެ.\nއިތުރު ލިޔުންތައް ސިއްހަތު ދިވެހި ސަރުކާރު ރައީސް އިބްރާހިމް މުހައްމަދު ސޯލިހް އިކޮނޮމިކް ރިކަވަރީ ޕެކޭޖް އިގްތިސާދު ރާއްޖޭގެ އިގްތިސާދު


ދަގަނޑު ޖަލެއް ގެނައުމަށް 16 މިލިއަން ރުފިޔާ ޚަރަދުކޮށްފައިވާ ގޮތް ތަޙުޤީޤުކުރަން އޮޑިޓަރ ޖެނެރަލް އަންގަވައިފި\nޙުސައިން އަފްޝަން2ޑިސެމްބަރު 2019 21:49\nރާވާ ބާވަތުގެ ދަގަނޑު ޖަލެއް ގަނެ، ރާއްޖެ ގެނައުމަށް ޖުމްލަ 16 މިލިއަން ރުފިޔާ ކުރީ ސަރުކާރުން ޚަރަދުކޮށްފައިވާ ގޮތުގައި ޝައްކުކުރެވޭ ކަންތައްތަކެއް ހުރުމުން އެކަންކަން ތަޙުޤީޤުކުރުމަށް އޮޑިޓަރ ޖެނެރަލް އިލްތިމާސްކުރައްވާފައިވާކަން، ހޯމް މިނިސްޓްރީގެ 2016 ވަނަ އަހަރުގެ އޮޑިޓު ރިޕޯޓުން ތިލަވެއްޖެއެވެ.\n2016ވަނަ އަހަރު ހޯމް މިނިސްޓްރީ އޮޑިޓުކޮށް އޮޑިޓަރ ޖެނެރަލް އޮފީހުން އެކުލަވައިލި ރިޕޯޓު މިއަދުވަނީ ޢާންމުކޮށްފައެވެ. އެރިޕޯޓުގައިވާ ގޮތުން ހޯމްމިނިސްޓުރީގެ ދަށުން ހިންގާ ކަރެކްޝަނަލް ސަރވިސަސްގެ ބޭނުމަށް އެއްތަނުން އަނެއް ތަނަށް އުފުލޭ ދަގަނޑު ޖަލެއް ގެނައުމަށް އެޑްވާންސްގެ ގޮތުގައި 9.54 މިލިއަން ރުފިޔާ ދީފައިވަނީ ދައުލަތުގެ މާލިއްޔަތު ޤާނޫނާ ޚިލާފަށެވެ. އޮޑިޓު ރިޕޯޓުގައި މިފައިސާ ދޫކޮށްފައިވަނީ މާލިއްޔަތު ޤާނޫނުގެ ދަށުން ހެދިފައިވާ ޤަވާޢިދާ ޚިލާފަށް ކަމުގައި ކަނޑައަޅާފައެވެ.\nއަދި މިޖަލު ބެހެއްޓުމަށް 16 މިލިއަން ރުފިޔާ ޚަރަދުކޮށްފައިވާ ކަމުގައިވެސް އެރިޕޯޓުގައި ބުނެފައިވެއެވެ. އެރިޕޯޓުގައި ބުނެފައިވަނީ އެފައިސާ ޚަރަދުކޮށްފައިވަނީ ބިޑުކުރުމަކާނުލައި އަދި އިކޮނޮމިކް ކައުންސިލުގެ ހުއްދައެއްވެސް ހޯދުމެއް ނެތިއެވެ. މާލިއްޔަތު ޤާނޫނުގައި ބުނެފައިވާ ގޮތުން 1.5 މިލިއަން ރުފިޔާއަށްވުރެ އަގުހުރި އެއްވެސް މަޝްރޫޢެއް ޓެންޑަރ ބޯޑަށް ހުށަހަޅައި، ވާދަވެރި ބީލަމަކަށް ގޮސްގެން މެނުވީ އެއްވެސް ފަރާތަކާ ހަވާލުކޮށްގެން ނުވާނެއެވެ.\nއަދި ހޯމްމިނިސްޓްރީއިން ތައްޔާރުކޮށްފައިވާ މާލީ ބަޔާންތަކަކީ ބައިނަލްއަޤުވާމީ އެކައުންޓިން މިންގަނޑުތަކަށް ނުފެތޭ ބަޔާންތަކެއް ކަމުގައިވެސް އޮޑިޓު ރިޕޯޓުގައި ފާހަގަކޮށްފައިވެއެވެ. އަދި ކުރާ ޚަރަދުތައް މާލިއްޔަތު ޤާނޫނުގައިވާ އުޞޫލުތަކާ އެއްގޮތަށް ކުރުމަށްވެސް އޮޑިޓު ރިޕޯޓުގައި އިލްތިމާސްކޮށްފައިވެއެވެ.\n50 % ރުޅިއައި\nކޮރަޕްޝަން ޢުމަރު ނަޞީރު ހޯމް މިނިސްޓްރީ ތަޙުޤީޤު އޮޑިޓަރ ޖެނެރަލް ހޯމް މިނިސްޓްރީ\nDecember 11, 2019 14:28:45\nއެމްޕީއެލްއިން މުދަލާއި ޚިދުމަތް ހޯދުމުގައި ބޮޑެތި ގޯސްތައް ހަދާފައިވާކަން އޮޑިޓް ރިޕޯޓުން އެނގިއްޖެ\nDecember 01, 2019 12:21:20\nޢުމަރު ނަޞީރު މައްޗަށް ތުހުމަތުކުރުވާ މައްސަލައެއް އެންޓިކޮރަޕްޝަނުން ބަލަނީ


Maamenedhoo maaraa maaree aai Udhayyuge maru!\nމާމެންދޫ މާރާމާރީއާ އުދައްޔު މަރާލުން!\nރަހުމް ކުޑަ ހަމަލާތަކުގައި މަރާލި އުދައްޔު\nވަރުގަދަ، ގްރޫޕް މާރާމާރީއެއް ހިންގައި ރޭ ވަނީ 17 އަހަރުގެ ކުޑަ ފިރިހެން ކުއްޖަކު މަރާލާފަ އެވެ؛ ގއ. މާމެންދޫގައި ރޭ 11:00 ޖެހި އިރު ޒަހަމް ކޮށްލައި އަނިޔާވެރި ގޮތަކަށް މަރާލީ އަހުމަދު އުދައްޔު އެވެ. ވަޅި އާއި މީހަކު މަރާލެވިދާނެ ފަދަ އެހެން ހަތިޔާރު ބޭނުން ކޮށްގެން އުދައްޔުގެ ހަށިގަނޑަށް ގިނަ ހަމަލާތަކެއް ދީފައި ވެއެވެ. އަދި ހަމަލާތަކުގެ ތެރެއަށް ވަދެވުނު އުދައްޔުގެ ބޭބެ، ފިރުޝާން ޒާހިރު ވެސް ވަނީ ޒަހަމް ކޮށްލާފަ އެވެ. އޭނާއަށް ވެސް ހަމަލާ ދީފައި ވަނީ ވަޅީންނެވެ. -- ކޮއްކޮ މަރުވެފައިވާއިރު ބޭބެގެ ހާލު ދެރަ އެވެ.\nމާމެންދޫ މަރާއި މާރާމާރީއާ ގުޅިގެން ފުލުހުންގެ ސީރިއަސް އެންޑް ކްރައިމް ޑިޕާޓްމަންޓުން ވަނީ ތަހުގީގެއް ފަށައި ތިން މީހަކު ހައްުޔަރު ކޮށްފަ އެވެ. އަދި ފުލުހުންގެ ހާއްސަ ޓީމެއް މާމެންދޫއަށް ވަނީ ދަތުރު ފަށާފަ އެވެ. މި ހާދިސާގެ ހަރުދަނާ ތަފުސީލްތަކެއް އައުމަށް އަދި ވަގުތުކޮޅެއް ނަގާނެ އެވެ.\nއެކަމަކު މިހާރު ވެސް މާމެންދޫގައި ކުއްލިއަކަށް މިވަރުގެ ބޮޑު މާރާމާރީއެއް އައިީ ކީއްވެގެންތޯ ސުވާލު އެބަ ކުރެވެ އެވެ. އެ ރަށުގައި ކުއްލިއަކަށް ކުޑަ ފިރިހެން ކުއްޖަކު ތަޅައި މަރާލީ ކީއްވެގެން ހެއްޔެވެ؟ މާމެންދޫގެ ދެ ގްރޫޕެއްގެ މެދުގައި ހީޓް އުފެދެން ދިމާވީ ކީއްވެގެން ހެއްޔެވެ؟\nމާރާމާރީ ފެށުނީ ލޯބީގެ މައްސަލައަކުން\nއެ ރަށުގެ ބައެއް މީހުން ބުނާ ގޮތުގައި މާމެންދޫގެ އެ ދެ ގްރޫޕްގެ މެދުގައި އޮތް އަރައިރުމާއި ނަފުރަތު ހޫނުވެ މާރާމާރީތަކަށް ބަދަލުވަމުން އައީ ކުއްލިއަކަށް ރޭގައެއް ނޫނެވެ. މީގެ އަހަރެއްހާ ދުވަސް ކުރީން މި މާރާމާރީތައް އެ ރަށުގައި އޮތީ ފެށިފަ އެވެ. އަދި އެއީ އަންހެނަކާ ގުޅޭ ލޯބީގެ މައްސަލައަކުން އުފަންވެފައިވާ މާރާމާރީ އެކެވެ. ބައެއް މީހުން ބުނާ ގޮތުގައި އެ ރަށުގެ ދެ އަންހެން ކުއްޖެއްގެ ލޯބި މި މާރާމާރީއާ ގުޅެ އެވެ.\n"މި ރަށުގައި މި މައްސަލަ އުފެދިއްޖެ، މިދިއަ 2020 ވަނަ އަހަރުގެ ކުރީ ކޮޅުގައި، އަޅުގަނޑު ހަނދާން ވަނީ ފެބުރުއަރީގައި ކަމަށް، މުޅި މި މައްސަލައިގެ ވަށައިގެން ވަނީ އަންހެން ކުއްޖަކާ ގުޅޭ ކަންކަން، މިއީ ލޯބީގެ މައްސަލައަކުން އައި މަރެއް!" ނަން ނުޖެހުމަށް އަދި މާމެންދޫން ވާހަކަ ދެއްކި މީހަކު ބުންޏެވެ.\nލޯބީގެ މި މައްސަލައިގެ ތެރެއިން ކުއްޖަކު މަރާލުމާ ހަމައަށް ދިޔައީ ރޭ މާމެންދޫގައި އައި ދެވަނަ މާރާމާރީއެއްގެ ތެރެއިންނެވެ. އުދައްުޔު މަރާލީ އޭގެ ތެރެއިން ފަހު މާރާމާރީގައި ދިން ރަހުމް ކުޑަ އެތައް ހަމަލާތަކެއްގެ ޒަހަމްތަަކާއެކު އެވެ. އުދައްޔަށް ހަމަލާ ދީފައި ވަނީ ހަ މީހަކު ވެގެނެވެ. އެ ހަމީހުން ވަޅި އާއި ގަނޑު ހޮޅި އާއި ތޫނު ގަނޑުތައް ހިފައިގެން އުދައްޔާ ކުރިމަތިލީ ތިން ސައިކަލެއްގައި ގޮހެވެ.\nއެ ރަށު މީހުން ބުނާ ގޮތުގައި ގާތްގަނޑަކަށް 1200 އެއްހާ މީހުން އުޅޭ އެ ރަށުގައި 2020 ގެ ކުރީކޮޅުން ފެށިގެން އައީ ހަމަނުޖެހުންތަކެއް އުފެދުމުން އެކަން ބޮޑުވަމުންނެވެ. އަންހެން ކުއްޖަކާ ގުޅޭ އެ ނަފުރަތުގައި ދޭތެރެ ދޭތެރެއިން ކަނި ކަނޑައިގެން ދިއުމަށް އޮބިފަައި އޮންނަނީ އެވެ. އެކަމަކު ރޭ ވަރުގަދަ ހަމަލާއަކަށް ބަދަލުވެ އުދައްޔު މަރާލާ ހިސާބަށް ދިޔައީ ރޭގެ އިރާކޮޅުގެ ވަގުތެއްގައި މައްސަލަ އުފެދޭ، އެ ރަށުގެ ދެވަނަ "ގޭންގަ" ަށް ނިސްބަތްވާ މީހަކަށް އުދައްޔު ހަމާލާއެއް ދީ ޖެހި ކަމަށް ތުހުމަކޮށެވެ. އަދި އެކަމާ ގުޅިގެން އެ ގްރޫޕްން ދިޔައީ އިރާކޮޅުން ފެށިގެން އުދައްޔު އަތުޖެހޭތޯ ހޯދަމުންނެވެ. އެންމެން ކުރިމައްޗަށް ފެންނަ ގޮތަށް ހަތިޔާރުތަކެއް ހިފައިގެނެވެ.\n"މީހުން ބުނާ ގޮތުން އެމީހުން އުދައްޔު ފެނުނީ އުދައްޔުގެ ގޭގެ ކައިރީ އެކަނި، އޭރު އެ މީހުން ތިބީ މަސްތުވެސް ވެގެން... އެ މީހުންނަށް އުދައްޔު ފެނުމާއެކު ގޮސް އަރައިގަނެ ހަމަލާ ދީ ޒަހަމްކޮށްލީ،" މާމެންދޫން ވާހަކަ ކިޔައިދޭ އެހެން މީހަކު ބުންޏެވެ.\nއޭނާ ބުނާ ގޮތުގައި ވަޅި ހިފައިގެން ދިޔަ ނަމަވެސް އުދައްޔަށް ފުރަތަމަ ހަމަލާތައް ދިނީ ދަގަނޑުގަނޑަކާއި ދަގަނޑު ހޮޅިއަކުން އޭނާގެ ބޮލަށެވެ. އަދި އޭގެ ފަހުން ދެން ބުރަކައްޓާއި ހަށިގަނޑުގެ އެކި ތަންތަނަށް ވަޅި ޖަހައި ހަމަލާ ދެމުން ދިޔައީ އެވެ. ހަމަލާތައް ދިން އިރު އުދައްޔުގެ ކުރިމަތީ ފަރާތަށް ވާ ގޮތަށް ވެސް ހަމަލާތައް ދިނެވެ.\nމި ހަމަލާތަކުގައި އުދައްޔުގެ ބޭބެ، ފިރުޝާން ޒަހަމްވީ ސަލާމަތްވާން އުދައްޔު ރޮއިގަތް އަޑަށް ހަމަލާތަކުގެ ތެރެއަށް ނުކުމެވިގެނެވެ. ކޮއްކޮގެ ދިފާއުގައި ދިއުމުން އޭނާގެ ބުރަކަށްޓަށް ވެސް ވަނީ ވަޅީން ހަމަލާ ދީފަ އެވެ.\nގއ. ވިލިނގިލީ އަތޮޅު ހޮސްޕިޓަލުގެ މެނޭޖަރު ޝަރީފު އަހްމަދު ވިދާޅުވި ގޮތުގައި އުދައްޔު އެ ހޮސްޕިޓަލަށް ގެންދިޔަ އިރުވެސް އޮތީ މަރުވެފަ އެވެ. އޭނާގެ ބުރަކައްޓަށް ވަޅީން ގިނަ ހަމަލާދިނުމުގެ ސަބަބުން ފުން ޒަހަމްތަކެއް އަދި އެއްތަނަކަށް އެތައް ފަހަރަކު ވަޅި ޖަހާފައި ވެއެވެ. އަދި އޭނާގެ ބޭބެ ފިރުޝާންގެ ހާލު ވެސް ދެރަ އެވެ. މިއީ މާރާމާރީތަކުގައި މީހުން މެރުމުގެ ސިލްސިލާތަކަށް ހުއްޓުމެއް އައިސްފައި އޮންނަތާ ގިނަ ދުވަސްތަކެއް ފަހުން ހިނގި ހާދިސާއެކެވެ. މި މާރާމާރީ އާއި މަރާ ހަމައިން މާމެންދޫގެ އާންމު ހާލަތު ވެސް ހަމައަކަށް ނޭޅި އެބަ އޮތެވެ.\nގއ. މާމެންދޫ މޯލްޑިވްސް ޕޮލިސް ސާވިސް މަރު + މާރާމާރީ ހިންގުން ކުށްކުރުން އަހުމަދު އުދައްޔު\nއުދައްޔުގެ ޕޯސްޓްމޯޓަމް ހަދަނީ\nއުދައްޔުގެ މަރު: ތިން މީހުން ހައްޔަރުކޮށްފި


Miami ge imaaraiy dhashuvi meehun hoadhun huttaalany, maruvefaivaa gina meehun fenifaivany endhugai ovva | Atoll News\nޖުލައި 23, 2021 | އީދު ބަންދު ނިމުމުން ބަންގްލަދޭޝް އަނެއްކާވެސް ލޮކްޑައުން ކުރަނީ\nޖުލައި 23, 2021 | ބޯޑަރު ހުރަސް ކުރި އަރްމޭނިއާ ސިފައިންތަކެއް އަނެއްކާވެސް އަޒަރްބައިޖާނު ޖަލަށްލާން ހުކުމް ކޮށްފި\nޖުލައި 23, 2021 | އިންޑިއާ އިން ރާއްޖެއަށްދޭ އެހީ އިތުރުކޮށް، އެއްބަސްވުމުގައި ސޮއި ކޮށްފި\nޖުލައި 23, 2021 | ރާއްޖެއިން މިއަދު ޕޮޒިޓިވް ވީ 92 މީހުން!\nޖުލައި 23, 2021 | ކޮވިޑާއި ގުޅިގެން އިންޑިއާ އިން ރާއްޖެއަށް ފޯރުކޮށްދެމުންދާ އެހީތެރިކަމަށް މިނިސްޓަރ ޝާހިދު ޝުކުރުއަދާ ކުރައްވައިފި\nޖުލައި 23, 2021 | ޗައިނާގެ ރައީސް ޝީ ޓިބެޓަށް ވަރަށް ސިއްރު ރަސްމީ ދަތުރުފުޅެއް ކުރައްވައިފި\nޖުލައި 23, 2021 | ކަންކަން ހައްލު ކުރަން ރަނގަޅު ގޮތްތަކެއް ރާވައިގެން ވިސްނުންތެރިކަން އިސްކުރުން މުހިންމު: ރޮޒެއިނާ\nޖުލައި 23, 2021 | ވައިޓް ހައުސް ސަރަހައްދުގައި ބަޑީގެ ހަމަލާތަކެއް ދީފި\nޖުލައި 23, 2021 | ހުޅުމާލޭގައި ބާރުގަދަ ގޮވުމެއްގެ އަޑު އިވުނީ ބަޔަކު ވެލްޑިންގ ކުރުމުގެ ތެރޭގަ: ފުލުހުން\nޖުލައި 23, 2021 | ހަޤީޤީ ބާއްޖަވެރިކަން ބިނާވެގެންވަނީ ދެ އަސާސްއަކަށް: ހުކުރު ޚުތުބާ\nމިޔާމީގަ އިމާރާތުގެ ދަށުވި މީހުން ހޯދުން ހުއްޓަލަނީ، މަރުވެފައިވާ ގިނަ މީހުން ފެނިފައިވަނީ އެނދުގައި އޮއްވަ\nޝާއިޢުކުރީ: ފާޠިމަތު ފާޒިހާ ޖުލައި 8, 2021, 16:46\nއެމެރިކާގެ ފްލޮރިޑާ ސްޓޭޓްގެ މިޔާމީ ސިޓީގެ 12 ބުރީގެ އިމާރާތް ވެއްޓުނު ހާދިސާގައި އިމާރާތުގެ ދަށުވެ ގެއްލުނު މީހުން ހޯދުން ހުއްޓާލަން ނިންމައިފި އެވެ.\nއެ ސިޓީގެ ކަމާ ބެހޭ ފަރާތްތަކުން އެގޮތަށް ނިންމީ އިމާރާތުގެ ދަށުވެ ގެއްލުނު މީހުންގެ އާއިލާ ތަކާއި ބައްދަލުކޮށް މަޝްވަރާކޮށް އެމީހުންވެސް އެގޮތަށް އެއްބަސްވުމުންނެވެ. މިހާތަނަށް 54 މީހެއްގެ މަރުވެފައިވާ ހަށިގަނޑު ފެނިފައިވާއިރު އަދިވެސް 88 އަށް މީހުން އިމާރާތުގެ ދަށުގައި ވާ ކަމަށް ބުނެ އެވެ.\nކަމާ ބެހޭ ފަރާތްތަކުން ބުނެފައިވަނީ އެމީހުން ދިރިތިއްބަ ސަލާމަތް ކުރެވޭނެ ކަމުގެ އެއްވެސް އުންމީދެއް މިހާރު ނެތް ކަމަށެވެ. އަދި ރެއާ ދުވާލު ނުނިދައި ހުއްޓުމެއް ނެތި ދެ ހަފްތާ ވަންދެން އިމާރާތުގެ ދަށުގައި ތާށިވި މީހުން ސަލާމަތުން ހޯދޭތޯ މަސައްކަތް ކުރެވިއްޖެ ކަމަށް ބުނެފައިވެ އެވެ.\nމި މަސައްކަތުގައި އިސްރާއީލާއި މެކްސިކޯއިންވެސް ޓީމެއް ފޮނުވައިގެން އެހީތެރިވެދީފައިވެ އެވެ.\nއަލިފާން ނިވައި، މީހުން ހޯދުމުގައި ހަރަކާތްތެރިވާ މީހުން މީޑިއާގައި ބުނީ މިހާތަނަށް އިމާރާތުގެ ދަށުން ނެގި ގިނަ މީހުން މަރުވެފައި ތިބީ އެނދުގައި ނިދަން އޮއްވަ ކަމަށެވެ. އެ އިމާރާތް ވެއްޓިފައިވަނީ މިދިޔަ މަހުގެ 24 ވަނަ ދުވަހުގެ ރޭ ދަންވަރު އެވެ.\nމީހުން ސަލާމަތް ކުރުމުގެ މީހުން ވަނީ އުނދަގޫ ވަގުތުތަކެއް ހޭދަ ކޮށްފައި އެވެ. އެއީ މިޔާމީގެ މޫސުން ގޯސްވުމާއި ބޯ ދުން އެ އިމާރާތް ވެއްޓުނު އަސަރަހައްދުން އެރުމާއި އަލިފާނުގެ ސަބަބުންނެވެ.\nއެ އިމާރާތަކީ މިޔާމީ ސިޓީގެ ގޮނޑުދޮށް ސަރަހައްދުގައި ހުންނަ ކޮންޑޯ އެކެވެ. އެ ކޮންޑޯއިން ވެއްޓިފައިވަނީ އިމާރާތުގެ އެއްބައެވެ. އެ އިމާރާތުގައި 130 އެޕާޓްމެންޓު ހުންނައިރު ވެއްޓުނު ފަޅީގައި ހުރީ 70 އެޕާޓްމެންޓެވެ.\nއެއީ 1981 ވަނަ އަހަރު ހަދާފައިވާ އިމާރާތެކެވެ.\nމިލިޔުމަށް ޚިޔާލު ފޮނުވާ "މިޔާމީގަ އިމާރާތުގެ ދަށުވި މީހުން ހޯދުން ހުއްޓަލަނީ، މަރުވެފައިވާ ގިނަ މީހުން ފެނިފައިވަނީ އެނދުގައި އޮއްވަ"\nއީދު ބަންދު ނިމުމުން ބަންގްލަދޭޝް އަނެއްކާވެސް ލޮކްޑައުން ކުރަނީ\nބޯޑަރު ހުރަސް ކުރި އަރްމޭނިއާ ސިފައިންތަކެއް އަނެއްކާވެސް އަޒަރްބައިޖާނު ޖަލަށްލާން ހުކުމް ކޮށްފި\nއިންޑިއާ އިން ރާއްޖެއަށްދޭ އެހީ އިތުރުކޮށް، އެއްބަސްވުމުގައި ސޮއި ކޮށްފި\nރާއްޖެއިން މިއަދު ޕޮޒިޓިވް ވީ 92 މީހުން!


Aa manhaj aa eku thauleemee dhaairaa ah vanee bodu badhaleh aisfai: Minister | Mihaaru\nކީ ސްޓޭޖް ތިނެއްގެ އިންސްޓްރަކްޓަރުން ތަމްރީނުކުރަން މިއަދު ބޭއްވި ރަސްމިއްޔާތުގައި އެޑިއުކޭޝަން މިނިސްޓަރު ޑރ. އާއިޝަތު ޝިހާމް ވާހަކަދައްކަވަނީ.-- ފޮޓޯ: އެޑިއުކޭޝަން މިނިސްޓްރީ\nއާ މަންހަޖާ އެކު ތައުލީމީ ދާއިރާ އަށް ވަނީ ބޮޑު ބަދަލެއް އައިސްފައި: މިނިސްޓަރު\n17 ޖުލައި 2016 - 11:56 11 comments\nގައުމީ މަންހަޖުގެ ދެން އޮތް ސްޓޭޖްް، ކީ ތިނެއްގެ އިންސްޓްރަކްޓަރުން ތަމްރީނުކުރަން އިސްލާމީ މަރުކަޒުގައި ބޭއްވި ރަސްމިއްޔާތު ޝަރަފުވެރިކޮށްދެއްވަމުން މިނިސްޓަރު ވިދާޅުވީ މިދިޔަ އަހަރު ތަންފީޒުކުރަން ފެށި އާ މަންހަޖާއެކު ސްކޫލުތަކުގެ ވަސީލަތްތައް ގާއިމްކުރަން ވެސް ބޮޑު ހަރަދެއް ކޮށްފައިވާ ކަމަށެވެ. އެގޮތުން އެ މަޝްރޫއުތަކަށް 600 މިލިއަނަަށްވުރެ ގިނަ ރުފިޔާ ހަރަދުކޮށްފައިވާ ކަން މިނިސްޓަރު ފާހަގަކުރެއްވި އެވެ.\n"ފާއިތުވި ދެ އަހަރު ސްކޫލުތަކުގެ ވަސީލަތްތައް ގާއިމްކޮށްދިނުމަށް 600 މިލިއަނަށްވުރެ ގިނަ ރުފިޔާ ހަރަދުކުރެވިފައިވޭ. ފައުންޑޭޝަން ސްޓޭޖްގެ ކިޔަވާދިނުން ރަސްމީ ތައުލީމުގެ ނިޒާމުގެ ތެރެއަށް ގެނެސް، ޕްރީ ސްކޫލް އުމުރު ފުރައިގެ ކުދިންނަށް ބޭނުންވާ ތަފާތު ހުނަރުތައް ތަރައްގީކުރުމަށް ވެސް މިއަހަރު ހާއްސަ އިސްކަމެއް ދީފައިވާނެ،" މިނިސްޓަރު ވިދާޅުވި އެވެ.\nގައުމީ މަންހަޖުގެ ކީ ސްޓޭޖް ތިނެއްގެ މުދައްރިބުން ތަމްރީނުކުރުމުގެ މަސައްކަތް ބައްދަލުވުން ފެށުމުގެ ރަސްމިއްޔާތުގައި އެޑިއުކޭޝަން މިނިސްޓަރު ވާހަކަދައްކަވަނީ.-- ފޮޓޯ: އެޑިއުކޭޝަން މިނިސްޓްރީ\nދަރިވަރުންގެ ތައުލީމުގެ ފެންވަރު ރަނގަޅުކުރަން ކޮންމެ ކަމެއް ކުރުމުގައި ސަރުކާރުން ފަސްނުޖެހި މަސައްކަތްކުރާނެ ކަމަށް ވެސް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ މި ސަރުކާރުން ގެންނަމުން އަންނަ ތަރައްގީއާއެކު ތައުލީމީ ދާއިރާއަށް ވެސް ބޮޑު ކުރިއެރުމެއް ލިބެމުން އަންނަ ކަމަށެވެ.\nގްރޭޑް 1-6އިން މިހާރު އަންނަނީ އާ ގައުމީ މަންހަޖަށް ކިޔަވައިދެމުންނެވެެ. މިއަދުގެ ރަސްމިއްޔާތުގައި ވަނީ އާ މަންހަޖުން ދަރިވަރުންނަށް އައިސްފައިވާ ރަނގަޅު ބަދަލުތަކުގެ މައްޗަށް އަލިއަޅުވާލައި ޕްރެޒެންޓޭޝަނެއް ދައްކާލައިފަ އެވެ. އެގޮތުން ބައެއް ދަރިވަރުން ފާހަގަކުރި ގޮތުގައި ސިކުނޑީގެ ބޭނުންކޮށްގެން ފިލާވަޅުތައް ހެދުމާއި ލީޑަޝިޕްގެ ހުނަރުތައް ވަނީ ދަސްވެފަ އެވެ.\nގައުމީ މަންހަޖުގެ ކީ ސްޓޭޖް ތިނެއްގައި ހިމެނެނީ ގްރޭޑް ހަތެއް އަދި އަށެކެވެ. މި ގްރޭޑްތަކުން އާ މަންހަޖަށް އަމަލުކުރަން ފަށާނީ އަންނަ އަަހަރެވެ. މި ގްރޭޑްތަކުގެ ޓީޗަރުން ތަމްރީނުކުރާނެ މަންދޫބުން ތަމްރީނުކުރާނީ ތިން ބުރަކަށް ބަހާލައިގެންނެވެ. މި ތިން ބުރުގެ ތެރޭގައި ރާއްޖެއިން 450 މަންދޫބުން ތަމްރީނުކުރެވިގެންދާނެ ކަމަށް އެޑިއުކޭޝަން މިނިސްޓްރީން ބުންޏެވެ.\nއިތުރު ލިޔުންތައް ސްކޫލް ތައުލީމް ޓީޗަރުން އެޑިއުކޭޝަން މިނިސްޓަރު ކިޔަވާކުދިން ސްކޫލް ކަރިކިއުލަމް ކުރީގެ މިނިސްޓަރު ޑރ. އައިޝަތު ޝިހާމް


SunOnline: Mirey baavvan oiy FAM ge inthihaabu faskoffi\nމިރޭ ބާއްވަން އޮތް އެފްއޭއެމްގެ އިންތިހާބު ފަސްކޮށްފި\nއަހުމަދު ޖައިޝަން 20 Mar 2020, 15:23\nއެފްއޭއެމް އިން ބޭއްވި ނޫސްވެރިންގެ ބައްދަލުވުމެއްގައި އެ އެސޯސިއޭޝަންގެ ރައީސް ބައްސާމް ޖަލީލް ވާހަކަ ދައްކަވަނީ-- ސަން ފޮޓޯ/ އަހްމަދު ސައީދު\nފީފާ އަދި އޭއެފްސީގެ ފަރާތުން ދިން ލަފާތަކަށް ރިއާޔަތްކޮށް، މިރޭ ބާއްވަން އޮތް ފުޓުބޯޅަ އެސޯސިއޭޝަން އޮފް މޯލްޑިވްސް (އެފްއޭއެމް)ގެ އިންތިހާބު ފަސްކުރަން ނިންމައިފިއެވެ.\nއެފްއޭއެމް އިން މިއަދު ބުނެފައިވަނީ ފީފާއާއި އޭއެފްސީއިން، އެފްއޭއެމްގެ އިންތިހާބު ފަސްކުރުމަށް ލަފާ ދިނީ މިވަގުތު ރާއްޖޭގައި ކޮރޯނާވައިރަސް ފެތުރިދާނެކަމުގެ ބިރު އޮތުމުންނެވެ. އެ ޖަމިއްޔާތަކުން އެދުނީ އެންމެ އެކަށީގެންވާ ހާލަތަކަށް ރާއްޖޭގެ ހާލަތު ދެވެންދެން އެ އިންތިހާބު ފަސްކުރުމަށެވެ.\nއެ އެސޯސިއޭޝަންގެ ރައީސް ބައްސާމް އަދީލް ޖަލީލްގެ އެދިލެއްވުމުގެ ދަށުން އެފްއޭއެމްގެ ކުއްލި އެކްސްކޯ މީޓިންގްއެއް ބާއްވައި، 45 ދުވަހުގެ ތެރޭގައި އިންތިހާބު ބޭއްވުމަށް ނިންމާފައިވަނީ މިދިޔަ މަހުގެ ހަތަރުވަނަ ދުވަހުގައެވެ.\nއެފްއޭއެމްގެ ރައީސް ބައްސާމް އަދީލް ޖަލީލްގެ ދައުރު މި އަހަރުގެ ނޮވެމްބަރު މަހުގެ 20 ވަނަ ދުވަހު ހަމަވާ އިރު އޭގެ ކުރިން އެފްއޭއެމްގެ އިންތިހާބެއް ބާއްވަން ޖެހޭ ކަމަށް އެ އެސޯސިއޭޝަނުގެ ހިންގާ ގަވާއިދުގައި ބުނެފައިވެ އެވެ. އޭގެ ކުރިން ކޮންމެ ވަގުތެއްގައި ވެސް އެ އިންތިހާބު ބޭއްވިދާނެ ކަމަށް ބައްސާމް މީގެ ކުރިން ވެސް ވިދާޅުވެފައިވެއެވެ.\nގައުމީ ޓީމުގެ ކުރީގެ ފޯވާޑް އަހުމަދު ތޯރިގް (ޓޮމް) އާ ވާދަކޮށް އެފްއޭއެމް ގެ ރައީސްގެ މަގާމަަށް އަދީލް ޖަލީލް އިންތިހާބުވެ ވަޑައިގަތީ 2016 ވަނަ އަހަރުގެ ނޮވެމްބަރު މަހުގެ 20 ވަނަ ދުވަހު އެވެ. އޭރު އޭނާ ގެންދެވީ އެ އެސޯސިއޭޝަނުގެ ޖެނެރަލް ސެކެއްޓަރީގެ މަގާމު ފުރުއްވަމުންނެވެ.\nބައްސާމް މަގާމުން ދުރުކުރުމަށް ދާދި ފަހުން ރާއްޖޭގެ ބައެއް ކުލަބުތަކުން ވަނީ ތެދުވެފަ އެވެ. ބައްސާމުގެ ކުއްލި ނިންމުމާ އެކު ފުޓުބޯޅަ އާއިލާ އެލާޓަށް އައިސްފައި ވީ ނަމަވެސް އޭނާ ފިޔަވާ އިތުރު ބޭފުޅަކު މި އިންތިހާބުގައި ބައިވެރިވާނެ ކަމަށް އަދި ރަސްމީކޮށް އިއުލާނެއް ނުކުރެ އެވެ.\nއޭގެއިތުރުން ރާއްޖޭގައި މިވަގުތު އެންމެ ނަން ކިޔާލެވޭ ތިން ކުލަބެއް ކަމަށްވާ ޓީސީ ސްޕޯޓްސް ކުލަބާއި، މާޒިޔާ ސްޕޯޓްސް އެންޑް ރެކްރިއޭޝަނުގެ އިތުރުން ގްރީންސްޓްރީޓުން ވެސް ވަނީ ބައްސާމަށް ބައިއަތު ހިފައި އިންތިހާބުގައި ތާއީދު ކުރާނެ ކަމުގެ ޔަގީންކަން ދީފައެވެ.\nކޮންމެ ކުލަބެެއްގައި އަންހެން ޓީމެއް އޮތުން ލާޒިމް ކުރަނީ!\nއެފްއޭއެމްގެ އިންތިހާބު ސްޕޯޓްސް ކޮމިޝަނުން ބަލައިގެންފި


20 ޖުލައި 2011 ގައި ކޮމިޝަނުން ފާސްކުރައްވާފައިވާ މެޖިސްޓްރޭޓް ކޯޓުތަކަށް މެޖިސްޓްރޭޓުންގެ ޢަދަދު ކަނޑައެޅުމުގެ އުޞޫލު ރިވިއުކުރައްވައި 13 ސެޕްޓެޕްބަރ 2011 ވަނަ ދުވަހު ބޭއްވެވި ޖުޑީޝަލް ސަރވިސް ކޮމިޝަނުގެ ޖަލްސާއިން ފާސްކުރައްވާފައިވާ، ދިވެހިރާއްޖޭގެ ކޯޓުތަކުގެ ޤާނޫނުގެ ދަށުން، މެޖިސްޓްރޭޓް ކޯޓުތަކަށް މެޖިސްޓްރޭޓުންގެ އަދަދު ކަނޑައެޅުމުގެ އުސޫލު - Judicial Service Commission\nމިގޮތަށް އުސޫލު ފާސްކުރެއްވުމާއި ގުޅިގެން 20 ޖުލައި 2011 ގައި ކޮމިޝަނުން ނެރެފައިވާ ނަންބަރު JSC/2011/CIR/6 ސަރކިއުލަރ ބާޠިލްވީއެވެ.\n- އާބާދީގައި 500 ހަމަނުވާ\n- މައްސަލައިގެ އަދަދު0އާއި 120 އާ ދެމެދު\n- އާބާދީގައި 500 އާއި 2500 ދެމެދު\n- އާބާދީ އެއްފަސްކުރުމުގެ ސިޔާސަތުގެ ދަށުން ބަދަލުވާ ރަށުގެ މެޖިސްޓްރޭޓް ކޯޓުގައި ހުސް މަޤާމެއް ނެތުން\n- މައްސަލައިގެ ނިސްބަތް ބެލުމުގައި ބެލި ބޭސްލައިނަކީ 120\n- އާބާދީގެ ބޭސްލައިނަކީ 2500\n- މައްސަލައިގެ އަދަދު 121 އާއި 240 އާ ދެމެދު\n- އަބާދީ 2501 އާއި 5000 ދެމެދު\n- ދާއިރާގެ އިސްމެޖިސްޓްރޭޓް ހުންނަ ކޯޓުގައި އުޞޫލުގެ ދަށުން2މަޤާމު އުފެދިފައިނުވުން.\n- 1200X 2\n- 2500X 2\n- މައްސަލައިގެ އަދަދު 241 އާއި 480 އާ ދެމެދު\n- އަބާދީ 5001 އާއި 10000 ދެމެދު\n- 120X 4\n- 2500X 4\n- މައްސަލައިގެ އަދަދު 481 އާއި 720 އާ ދެމެދު\n- އަބާދީ 10001 އާއި 15000 ދެމެދު\n- 120X 6\n- 2500X 6\n- މައްސަލައިގެ އަދަދު 721 އާއި 960 އާ ދެމެދު\n- އަބާދީ 15001އާއި 20000 ދެމެދު\n- 120X 8\n- 2500X 8\n- ޝަރުޠުތަކުގެ ތެރެއަށް ޖުޑީޝަލް ދާއިރާގެ ވެރިކަންކުރާ ރަށުގައި ހުންނަ މެޖިސްޓްރޭޓް ކޯޓަށް2މެޖިސްޓްރޭޓްގެ މަގާމު އުފެއްދުމަށް ނިންމެވީ، ކޮންމެ ޖުޑީޝަލް ދާއިރާއެއްގެވެސް ވެރިކަން ކުރާރަށުގައި ހުންނަ ކޯޓަކީ އެ ކޯޓަށް ހުށަހެޅޭ މައްސަލަތައް ބެލުމުގެ އިތުރަށް އެ ދާއިރާއެއްގައި ހިމެނޭ ހުރިހާ މެޖިސްޓްރޭޓް ކޯޓުތަކުގެ ދާއިރާތައް ހަވާލުކުރުމާއި އެ ޖުޑީޝަލް ދާއިރާއެއް


Covid vaccine furathama jehi William Shakespeare maruvejje\nކޮވިޑް ވެކްސިން ޖެހި ފުރަތަމަ ވިލިއަމް ޝެކްސްޕިއާ މަރުވެއްޖެ\nވިލިއަމް ޝެކްސްޕިއަ މިދިޔަ ޑިސެމްބަރުމަހު ވެކްސިން ޖަހަނީ\nކޮވިޑް-19 އަށް ތައްޔާރުކުރި ވެކްސިންތަކުގެ ތެރެއިން ފުރަތަމަ ވެކްސިން ދިން ވިލިއަމް ޝެކްސްޕިއާ (ބިލް) މަރުވެއްޖެ އެވެ. އޭނާ މަރުވީ ވެކްސިން އާ ގުޅުމެއް ނެތް ބައްޔެއްގަ އެވެ.\nމިދިޔަ ޑިސެމްބަރު މަހު ވިލިއަމް ޝެކްސްޕިއާ، 81، ގެ ނަން ތާރީހުގެ ތެރެއަށް ވަދެގެން ދިޔައީ ފައިޒާ ވެކްސިން ޖެހި ފުރަތަމަ ފިރިހެނާއަށް ވެގެންނެވެ. އޭނާއަށް ވުރެ ކުރިން އަންހެނަކު އެ ވެކްސިން ޖަހާފައި ވެއެވެ. އެއީ އިނގިރޭސި ވިލާތުގެ 90 އަހަރުގެ މާމަ މާގަރެޓް ކީނަން އެވެ.\nމި ދެ މީހުންގެ ގަޔަށް ވެކްސިން ޖެހީ އިނގިރޭސި ވިލާތުގައި މި ވެކްސިންގެ އަޖުމަބެލުމުގެ ޝޮޓްތަކެއް ޖަހަން ސަރުކާރުން ހުއްދަ ދިނުމާ އެކުގަ އެވެ.\nބީބީސީން ރިޕޯޓު ކޮށްފައިވާ ގޮތުގައި ބިލް މަރުވީ ދުވަސްކޮޅަކު ހޮސްޕިޓަލުގައި ފަރުވާ ހޯދި ފަހުން ކުއްލިއަކަށް ސްޓްރޯކެއް ޖެހިފަ އެވެ. ބިލް އަކީ އޭނާގެ ވަނަމެވެ. އަދި ގިނަ ބަޔަކު ވިލިއަމް ޝެކްސްޕިއާ ދަންނަނީ ވެސް ބިލްގެ ނަމުންނެވެ.\nބިލްގެ ވާހަކަ މުޅި ދުނިޔޭގައި މީޑިއާގައި މަޝްހޫރު ވެގެން ދިޔައީ ވެކްސިން ޓެސްޓް ކުރަން އޭނާ އިސްނެގުމާ ގުޅިގެންނެވެ. މި ހާއްސަ ވަގުތުގައި ވެސް އޭނާ ޖެހި ވެކްސިންގެ ވާހަކައަށް ވުރެ އޭނާއަށް ކިޔާ ނަމުގެ ގޮތުން އޭނާއަށް މާ ބޮޑު މަޝްހޫރު ކަމެއް ލިބިގެން ދިޔަ އެވެ.\nބިލް މަރުވިއިރު އޭނާގެ އަންހެނުންނާއި ދެ ފިރިހެން ދަރިން އަދި ގިނަ އަދަދެއްގެ ކާފަ ދަރިން ދުނިޔޭގައި އެބަ ތިބި ކަމަށް ބީބީސީން ބުނެފައި ވެއެވެ.\nއިނގިރޭސިވިލާތް ކޮވިޑް ވެކްސިން


Bayaan nagan bayaku annan jehey sababeh nei: Nasheed\nބަޔާން ނަގަން ބަޔަކު އަންނަން ޖެހޭ ސަބަބެއް ނެތް: ނަޝީދު\nމަޖިލީހުގެ ރައީސް މުހައްމަދު ނަޝީދު: ހައެއްފަހެއްގެ ހަމަލާއާއި ގުޅިގެން އެމިނިކުފާނުގެ ބަޔާން ނެގުމަށް ބަޔަކު އިނގެރޭސި ވިލާތަށް ނަޝީދު އަރިހަށް ދާން ޖެހޭ ސަބަބެއް ނެތް ކަމަށް ވިދާޅުވި\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް ދިން ބޮމުގެ ހަމަލާއާއި ގުޅިގެން ފުލުހުން ކުރިއަށް ގެންދާ ތަހުގީގަށް ބަޔާނެއް ނެގުމަށް އެމަނިކުފާނުގެ އަރިހަށް ބަޔަކު އިނގިރޭސިވިލާތަށް ދާން ޖެހޭ ސަބަބެއް ނެތް ކަމަށް ނަޝީދު ވިދާޅުވެއްޖެ އެވެ.\nހައެއްފަހެއްގެ ހަމަލާއާއި ގުޅިގެން ފުލުހުން ކުރިއަށް ގެންދާ ތަހުގީގަށް ބަޔާނެއް ދެއްވުމަށް ރައީސް ނަޝީދު ވަނީ އެއްބަސްވެވަޑައިގަންފަ އެވެ.\nއެކަން ހާމަކުރައްވާ މިދިޔަ ބުރާސްފަތި ދުވަހު ރައީސް ނަޝީދުގެ ވަކީލުން ނެރުއްވި ބަޔާނެއްގައި ވިދާޅުވީ އެމަނިކުފާނު ހުންނެވީ ބަޔާނެއް ދެއްވަން ތައްޔާރަށް ކަމަށެވެ. އަދި ތުހުމަތު ކުރެވޭ މީހުންގެ ޝަރީއަތްތަކުގެ އިބްތިދާއީ މަރުހަލާ ނިމުމުގެ ކުރިން ބަޔާން ނެންގެވުމަށް ވެސް އެމަނިކުފާނު އެދިވަޑައިގަންނަވާ ކަމަށެވެ.\nނަމަވެސް މިއަދު ރައީސް ނަޝީދު ކުރެއްވި ޓުވީޓުގައި ވިދާޅުވީ އެމަނިކުފާނުގެ ބަޔާނެއް ނަގަން ބަޔަކު އިނގިރޭސިވިލާތަށް އަންނަން ޖެހޭ ސަބަބެއް ފެނިވަޑައިނުގަންނަވާ ކަމަށެވެ. އެއީ ނަޝީދުގެ މައްޗަށް އުފުލާ ދައުވާއެއް ނޫން ކަމަށް ވާތީ ކަމަށްވެސް ވިދާޅުވި އެވެ.\n"އެހެނަސް ފުލުހުން ޔޫކޭގެ އިދާރާތަކާއި މަޝްވަރާ ކުރުމަކީ ބޭނުންތެރި ކަމެއް ކަމަށް ދެކެން." ރައީސް ނަޝީދު ވިދާޅުވި އެވެ.\nރައީސް ނަޝީދު ބަޔާން ދެއްވަން ބޭނުންފުޅުވާތީ، ފުލުހުން މިއަދު ބުނީ އެކަމާ މެދު ގޮތެއް ނިންމަން ފުލުހުން ޕީޖީ އާއި މަޝްވަރާ ކުރަމުންދާ ކަމަށެވެ. އަދި ވަކި ނިންމުމެއް މިކަމުގައި ނިންމާފައި ނުވާ ކަމަށެވެ. ޕީޖީ އޮފީހުގެ ބަހެއް ނުލިބެ އެވެ.\nހައެއްފަހެއްގެ ޓެރަރިސްޓް ހަމަލާއާ ގުޅިގެން ފުލުހުން ކުރިއަށް ގެންދާ ތަހުގީގަށް ރައީސް ނަޝީދުގެ ބަޔާނެއް ބޭނުންވާ ކަމަށް ފުލުހުން ވަނީ ބުނެފަ އެވެ. ޕީޖީ ހުސައިން ޝަމީމް ވެސް މީގެކުރިން ވަނީ ރައީސް ނަޝީދު ބަޔާނެއް ދެއްވާނެ ކަމަށް އުއްމީދު ކުރައްވާ ކަމަށް ވިދާޅުވެފަ އެވެ.\nފުލުހުންގެ ތަހުގީގަށް ރައީސް ނަޝީދުގެ ބަޔާނެއް ބޭނުންވާ ކަމަށް ފުލުހުން ބުނުމާ ގުޅިގެން ރައީސް ނަޝީދު އެންމެ ފުރަތަމަ ވިދާޅުވީ ބަޔާނެއްގެ ގޮތުގައި ދައްކަން އޮތީ އަމިއްލަފުޅު ޖާނު ކަމަށެވެ. ރައީސް ނަޝީދު އޭރު ކުރެއްވި ޓްވީޓެއްގައި ވިދާޅުވީ އެމަނިކުފާނުގެ ބަހަކަށް ވެސް ބަޔާނަކަށްވެސް ދައްކަން އޮތީ އެމަނިކުފާނުގެ ޖާނާއި، ހިތް އަދި މޭ ކަމަށެވެ.\nއެމްޑީޕީ ރައީސް މުހައްމަދު ނަޝީދު މޯލްޑިވްސް ޕޮލިސް ސާވިސް + ޕްރޮސެކިއުޓާ ޖެނެރަލްގެ އޮފީސް ނަޝީދަށް އަމާޒު ކުރި ހަމަލަ ހައެއް ފަހެއްގެ ހަމަލާ


EURO 2020: Austria balikoh Netherlands dhevana burah\nޔޫރޯ 2020: އޮސްޓްރިއާ ބަލިކޮށް ނެދަލޭންޑްސް ދެވަނަބުރަށް\nޝާއިޢުކުރީ: ޙަންނާން ޖޫން 18, 2021, 08:16\nޔޫރޯ 2020 ފުޓުބޯޅަ މުބާރާތުގައި އޮސްޓްރިއާ ބަލިކޮށް މުބާރާތުގެ ދެވަނަބުރުގެ ޖާގަައެއް ނެދަލޭންޑްސް އިން ހޯދައިފިއެވެ.\nރޭ އޮސްޓްރިއާއާއި ދެކޮޅަށް ކުޅުނު މެޗުން ނެދަލެންޑްސް މޮޅުވީ 0-2 ގެ ނަތީޖާއިންނެވެ.\nރޭގެ މެޗަށް ނިކުތްއިރު، މި ދެ ޓީމު ގްރޫޕުގައި ކުޅުނު ފުރަތަމަ މެޗުން ވަނީ މޮޅުވެފައެވެ. ނެދްލޭންޑްސް މޮޅުވީ ޔޫކްރެއިން އަތުން 3-2 ގެ ނަތީޖާއަކުންނެވެ. އަދި އޮސްޓްރިއާ މޮޅުވީ ނޯތް މެސެޑޯނިއާ އަތުން 3-1 ގެ ނަތީޖާއަކުންނެވެ. ނެދަލޭންޑްސް ދެވަނަބުރަށް ދިޔައީ ކުޅުނު ދެ މެޗުންވެސް މޮޚުވެ ލިބުނު ހަ ޕޮއިންޓާއެކުއެވެ.\nރޭގެ މެޗު ފަށައިގެންވެސް މޮޅަށް ކުޅެފައިވަނީ ނެދަލޭންޑްސް އެވެ. ނަތީޖާއެއްގެ ގޮތުން މެޗުގެ ވަރަށް ކުރީކޮޅު ނެދަލޭންޑްސް ވަނީ ލިބުނު ޕެނަލްޓީއަކުން ލަނޑުޖަހާ ލީޑުނަގާފައެވެ. މެޗުގެ9ވަނަ މިނެޓުގައި ލިބުނު މި ޕެނަލްޓީ ކާނިޔާބު ކޮށް ދިނީ މެމްފިސް ޑިޕާއީ އެވެ.\nނެދަލެންޑްސްއިން ލީޑުގައި އޮވެ މެޗުގެ ފުރަތަމަ ހާފު ނިންމާލިއިރު، ދެވަނަ ހާފަށް ކުޅެން ނިކުނެ ނެދަލޭންޑްސް އިން ލީޑު ފުޅާކުރީ މެޗުގެ 67 ވަނަ މިނެޓުގައެވެ. މި ލަނޑު އެޓީމަށް ކާމިޔާބު ކޮށްދިނީ ޑަމްފްރީސް އެވެ.\nމި ނަތީޖާގައި ނެދަލެންޑްސް މޮޅުވިއިރު، މިއީ މިހަހަރުގެ ޔޫރޯ މުބާރާތުގެ ދެވަނަބުރަށް ދަތުރުކުރި ތިންވަނަ ޓީމެވެ. މިހާތަނަށް ތިންވަނަ ބުރަށް ދަތުރުކުރި ޓީމުތަކަކީ ބެލްޖިއަމް އާއި އިޓަލީއެވެ.\nމިލިޔުމަށް ޚިޔާލު ފޮނުވާ "ޔޫރޯ 2020: އޮސްޓްރިއާ ބަލިކޮށް ނެދަލޭންޑްސް ދެވަނަބުރަށް"


Dhiraagu TV ge Hidhumaiy Hulhudhuffaarugai Ifthithaahu Koffi\nދިރާގު ޓީވީގެ ހިދުމަތް ހުޅުދުއްފާރުގައި އިފްތިހާހު ކުރުން -- ފޮޓޯ: ދިރާގު\nދިރާގު ޓީވީގެ ހިދުމަތް ހުޅުދުއްފާރުގައި އިފްތިހާހު ކޮއްފި\n10 ޖެނުއަރީ 2022 - 17:47:25\nދިރާގުން ފޯރުކޮށްދޭ ޑިޖިޓަލް ހިދުމަތްތައް ފުޅާކޮށް ތަރައްގީކުރުމުގެ ދަށުން ދިރާގު ހައިސްޕީޑް ފައިބާ އިންޓަނެޓްގެ ހިދުމަތާއެކު ދިރާގު ޓީވީގެ ހިދުމަތް ރ. ހުޅުދުއްފާރުގައި ރަސްމީކޮށް އިފްތިތާހް ކޮށްފިއެވެ.\nމި ދެ ހިދުމަތް ރަސްމީކޮށް އިފްތިތާހު ކޮށްފައިވަނީ ހުޅުދުއްފާރުގެ ރައްޔިތުންނަށް ހާއްސަ އޮފާތަކަކައި އެއްކޮށެވެ.\nއެގޮތުން، ދިރާގު ފައިބާ ބްރޯޑްބޭންޑް ޕެކޭޖްއަށް އެޕްލައި ކުރާ ކަސްޓަމަރުންނަށް ހިލޭ ފައިބާ ގުޅައިދިނުމުގެ އިތުރުން ފައިބާ އަށް ބޭނުންވާ ހާއްސަ ރައުޓަރު ނުވަތަ އޯއެންޓީ ވެސް ހިލޭ ލިބިގެންދާނެ ކަމަށް ދިރާގުން މައުލޫމާތުދެއެވެ. އަދި މިއީ އެންމެ ހަލުވި ސްޕީޑް އާއި އެންމެ ބޮޑެތި ޑޭޓާ އެލަވަންސްތައް ހިމެނޭ ތަފާތު ޕެކޭޖްތައް ހިޔާރުކުރުމަށް ލިބިގެންދާ ރަނުގެ ފުރުސަތެކެވެ.\nދިރާގު ޓީވީއަށް އެޕްލައި ކުރާ ކަސްޓަމަރުންނަށްވެސް ހިދުމަތް މުޅިން ހިލޭ ގުޅައިދިނުމުގެ އިތުރުން، ޖޯއިބޮކްސްވެސް (ޑީކޯޑާ) މުޅިން ހިލޭ ލިބިގެންދާނެއެވެ. އެގޮތުން ހުޅުދުއްފާރު ރައްޔިތުންނަށް މިހާރު އެންމެ މަގުބޫލު ޓީވީ އަދި މުނިފޫހިފިލުވުމުގެ ކޮންޓެންޓް އެއް ޕްލެޓްފޯމެއްގެ ދަށުން ބަލާލެވޭނެއެވެ.\nދިރާގު ފައިބާ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ބޮޑު ފައިބާ ނެޓްވޯކްއެވެ. އެގޮތުން މިހާރު ރާއްޖޭގެ ގޭބިސީގެ 82 އިންސައްތައަށް މި ހިދުމަތް ދިރާގުން ފޯރުކޮށްދީފައިވާއިރު މީގެ ތެރޭގައި 75 ރަށެއް ހިމެނެއެވެ. އަދި 100 އަށް ވުރެ ގިނަ ޗެނަލް ހިމެނޭ ދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އަދި އެންމެ ފުރަތަމަ އައިޕީޓީވީގެ ހިދުމަތެވެ. ކޮންޓެންޓް، ކޮލިޓީ އަދި އަގުގައި އެއްވެސް ތަފާތު ކުރުމެއްނެތި ދިރާގުން ވަނީ ރާއްޖޭގެ 82 އިންސައްތަ ގޭބިސީއަށް މިހާރު ދިރާގުޓީވީ ހިދުމަތް ފޯރުކޮށްދީފައިއެވެ.\nދިރާގުން އަބަދުވެސް ބަލަނީ ކަސްޓަމަރުންނަށް ދެވޭނެ ލުއިފަސޭހަގޮތްތައް ހޯދައިދިނުމެވެ. މިގޮތުން އިނޮވޭޝަނާއި އެންމެ ފަހުގެ ޓެކްނޮލޮޖީ ބޭނުންކޮށްގެން ކަސްޓަމަރުންގެ ތަޖްރިބާ ރަނގަޅުކުރުމަށް ދިރާގުން އަބަދުވެސް މަސައްކަތް ކުރަމުން ގެންދާނެއެވެ.


Huvadhu Atoll Uthuruburi Atoll Council – ހުވަދުއަތޮޅުއުތުރުބުރީ 03ވަނަ އަތޮޅު ކައުންސިލްގެ 101ވަނަ ބައްދަލުވުމުން ނިންމި ކަންތައްތައް\nހުވަދުއަތޮޅު އުތުރުބުރީ އަތޮޅުކައުންސިލްގެ 101 ވަނަ ބައްދަލުވުން 20 އޮގަސްޓް 2019 ވީ އަންގާރަ ދުވަހު ވަނީ ބޭއްވިފައެވެ. މި ބައްދަލުވުން ބޭއްވުނީ އަތޮޅުކައުންސިލް އިދާރާގެ ޖަލްސާކުރާ މާލަމުގައެވެ.\nނިންމެވި ގޮތް: މިބައްދަލުވުމުގެ އެޖެންޑާ ފާސްކުރުމަށް ރިޔާޞަތުން ރައީސް އަޙުމަދު ފުއާދު ހުށަހެޅުއްވުމުން ކައުންސިލަރ ޙުސައިން އާދަމް ހުށަހެޅުއްވި އަތޮޅުކައުންސިލުން މާލޭގައި ކުއްޔަށް ހިފާފައިހުރި އެޕާޓްމަންޓާމެދު ގޮތެއް ނިންމުން އެޖެންޑާއަށް އިތުރުކުރުމަށްފަހު މިބައްދަލުވުމުގެ އެޖެންޑާ ބައްދަލުވުމުގައި ބައިވެރިވެވަޑައިގެންނެވި ކައުންސިލަރުންގެ އިއްތިފާގުން ފާސްކުރެވުނެވެ.\nއަތޮޅުކައުންސިލްގެ 2020ގެ މަސައްކަތު ތާވަލާއިބެހޭ ގޮތުން މަޝްވަރާކުރުން\nނިންމެވި ގޮތް: އަތޮޅުކައުންސިލްގެ 2020ވަނަ އަހަރުގެ މަސައްކަތު ތާވަލަށް އެއްވެސް އުނިއިތުރެއް ބައްދަލުވުމުގައި ބައިވެރިވެ ވަޑައިގެންނެވި ކައުންސިލަރުން ހުށަހަޅުއްވާފައިނުވާތީ އަތޮޅުކައުންސިލްގެ 2020ވަނަ އަހަރުގެ މަސައްކަތު ތާވަލު ބައްދަލުވުމުގައި ބައިވެރިވެވަޑައިގެންނެވި ކައުންސިލަރުންގެ އިއްތިފާގުން ފާސްވިއެވެ.\nމިނިސްޓްރީ އޮފް ފިނޭންސް އިން ފޮނުވާފައިވާ ނަންބަރު: 13-HR/241/2019/9 ސިޓީއާއިބެހޭގޮތުން މަޝްވަރާކުރުން\nނިންމެވި ގޮތް: ފިނޭންސް މިނިސްޓްރީން ދައުލަތުގެ މާލިއްޔަތު ޤަވާއިދާއިގުޅޭ 02 ދުވަހުގެ ތަމްރީނު ޕްރޮގްރާމެއް މިއަތޮޅުގައި ހިންގުމަށް ހަމަޖެހިފައިވާތީ އެމިނިސްޓްރީން އަތޮޅުކައުންސިލުން ކޮށްދެވިދާނެ ކަންތައްތައް ފާހަގަކޮށްދެއްވުމަށް އެދިފައިވާތީ، އެސިޓީއާއެކުވާ ލިސްޓްގައި ހިމެނޭ ބައިވެރިންގެ ދަތުރު ޚަރަދާއި އެހެނިހެން ޚަރަދުތައް ފިނޭންސް މިނިސްޓްރީންކުރުމަށާއި، އަދި އެ މިނިސްޓްރީން އެދިފައިވާ ކަންކަން މިކައުންސިލުން އިންތިޒާމް ކޮށްދެވިދާނެކަމަށް ބައްދަލުވުމުގައި ބައިވެރިވަޑައިގެންނެވި ކައުންސިލަރުންގެ އިއްތިފާގުން ނިންމެވިއެވެ.\nއަދި މިތަމްރީނު ޕްރޮގްރާމްގެ ފޯކަލް ޕޮއިންޓްގެގޮތުގައި މިއިދާރާގެ އެސިސްޓެންޓް ޑިރެކްޓަރ މުޙައްމަދު ޙަސަން ހަމަޖެއްސުމަށްވެސް ބައްދަލުވުމުގައި ބައިވެރިވަޑައިގެންނެވި ކައުންސިލަރުންގެ އިއްތިފާގުން ނިންމެވިއެވެ.\nގއ.އަތޮޅު މަޙާސިންތާގެ ބަޖެޓާމެދު މަޝްވަރާކުރުން\nނިންމެވި ގޮތް: ގއ. އަތޮޅު މަޙާސިންތާގެ ބަޖެޓް ފައިނަލްކުރުން ކައުންސިލްގެ ދެން އޮންނަ ބައްދަލުވުމަކަށް ފަސްކުރައްވައި، އޮގަސްޓް މަހުގެ 29 އިން 31 އަށް އަތޮޅުކައުންސިލުން ބާއްވަން ނިންމާފައިވާ އަތޮޅު ކައުންސިލްގެ މަހާސިންތާ އަންނަ ސެޕްޓެމްބަރ މަހުގެ5އިން7އަށް ފަސްކުރުމަށް ބައްދަލުވުމުގައި ބައިވެރިވަޑައިގެންނެވި ކައުންސިލަރުންގެ އިއްތިފާގުން ނިންމެވިއެވެ.\nއެއްގަމު ލައިސަންސް ޕްރެކްޓިކަލް ހަދާ އެގްޒަމިނަރުންނަށް ދޭންޖެހޭ ފައިސާގެ ރިޕޯޓް ޙިއްސާކުރުން\nނިންމެވި ގޮތް: އެއްގަމު ލައިސަންސް ޕްރެކްޓިކަލް ހަދާ އެގްޒަމިނަރުންނަށް ދޭންޖެހޭ ފައިސާގެ ރިޕޯޓްގައި މައްސަލަތަކެއްހުރުމާއެކު އެރިޕޯޓް އަލުން މުރާޖާކޮށް ކައުންސިލްގެ ދެންއޮންނަ ބައްދަލުވުމަކަށް ހުށަހެޅުއްވުމަށާއި، ޓްރާންސްޕޯޓް މިނިސްޓްރީން އެގްޒާމިނަރުންނާއެކު ހަދާފައިވާ އެއްބަސްވުމުގެ މުއްދަތު ހަމަވެފައިވާތީ، އެ އެއްބަސްވުން މިމަހުގެ ނިޔަލަށް އާކުރައްވައި، އެއްބަސްވުމުގެ މުއްދަތު އިތުރުކުރާނަމަ އަލުން އިޢުލާނުކުރުމަށާއި، އެގްޒަމިނަރުންނަށް ދޭންޖެހޭ ފައިސާ އެފަރާތްތަކަށް ދޭނެގޮތެއް ހަމަޖެއްސުމަށް ޓްރާންސްޕޯޓް މިނިސްޓްރީގައި ދެންނެވުމަށް ބައްދަލުވުމުގައި ބައިވެރިވަޑައިގެންނެވި ކައުންސިލަރުންގެ އިއްތިފާގުން ނިންމެވިއެވެ\nއަތޮޅުކައުންސިލާއި ކޮލަމާފުށީ ސްކައި ޖަމްއިއްޔާއާއި ގުޅިގެން ބޭއްވި ފުޓުސަލް މުބާރާތް “ޖަޒީރާ ކަޕް2019″ ނިންމުމަށް ހިނގާ ޖުމުލަ ޚަރަދު ހިއްސާކުރުމަށް އަތޮޅުކައުންސިލުގެ 100 ވަނަ ބައްދަލުވުމުން ނިންމާފައިވާތީ އެ ޚަރަދުތައް ކައުންސިލާއި ޙިއްސާ ކުރުން\nނިންމެވި ގޮތް: އަތޮޅުކައުންސިލާއި ކޮލަމާފުށީ ސްކައި ޖަމްއިއްޔާއާއި ގުޅިގެން ބޭއްވި ފުޓުސަލް މުބާރާތް “ޖަޒީރާ ކަޕް2019″ ގެ ރަނަރަޕް ޓީމަށް ދޭންޖެހޭ -/25000 ރުފިޔާއާއި، މުބާރާތުގެ ރެފްރީންގެ އެލަވަންސް -/10000 ރުފިޔާ ހޯދުމަށް ސްކައި ޖަމްއިއްޔާއިން މިކައުންސިލުގައި އެދިފައިވާތީ، އެފައިސާ ދިނުމަށް ފެނިވަޑައިގަންނަވާކަމަށާއި، އެހެންނަމަވެސް މިފައިސާ ދިނުމުގެ ކުރިން މުބާރާތާއި ގުޅުންހުރި ހުރިހާ ލިޔެކިއުންތަކާއި، ޚަރަދުތަކުގެ ތަފްސީލު ކޮލަމާފުށީ ކައުންސިލުން ހޯދައި މުބާރާތުގެ ރަނަރަޕް ޓީމަށް ދޭންޖެހޭ -/25000 ރުފިޔާ އަތޮޅުކައުންސިލުން ރަނަރަޕް ޓީމާއި ޙަވާލުކުރުމަށާއި، ރެފްރީންގެ އެލަވަންސް -/10000 ކޮލަމާފުށީކައުންސިލް މެދުވެރިކޮށް ސްކައި ޖަމްއިއްޔާއި ޙަވާލުކުރުމަށް ބައްދަލުވުމުގައި ބައިވެރިވަޑައިގެންނެވި ކައުންސިލަރުންގެ އިއްތިފާގުން ނިންމެވިއެވެ.\nއަދި، މިމުބާރާތާއި ގުޅިގެން ކުރަންޖެހޭ އިތުރު ޚަރަދެއް ނޯންނާނެކަމަށާއި، އަދި އެއިން ޚަރަދަކަށް މިކައުންސިލުން ޒިންމާ ނަގަންނުޖެހޭނެކަމުގެ ލިޔުމެއް ސްކައި ޖަމްއިއްޔާއިން ހޯދުމަށްވެސް ބައްދަލުވުމުގައި ބައިވެރިވަޑައިގެންނެވި ކައުންސިލަރުންގެ އިއްތިފާގުން ނިންމެވިއެވެ.\nރައީސް އަޙުމަދު ފުއާދުއަށް ޗުއްޓީދިނުމާމެދު ގޮތެއް ނިންމުން\nނިންމެވި ގޮތް: ރައީސް އަޙުމަދު ފުއާދު އޮގަސްޓްމަހުގެ 21 އިން 31 އަށް މާލެއަށް ކުރައްވާ ދަތުރު ރަސްމީ ދަތުރެއްގެ ގޮތުގައި ހަމަޖެއްސުމަށާއި، އޭގެތެރެއިން މިމަހުގެ 22 އިން 23 އަށް ރައީސް ބައިވެރިވެވަޑައިގަންނަވާ އެމްޑީޕީގެ އިވެންޓް އޮންނަ ދުވަސްތައް ޗުއްޓީގެ ގޮތުގައި ހަމަޖެއްސުމަށް ބައްދަލުވުމުގައި ބައިވެރިވަޑައިގެންނެވި ކައުންސިލަރުންގެ އިއްތިފާގުން ނިންމެވިއެވެ.\nއަތޮޅުކައުންސިލުން މާލޭގައި ކުއްޔަށް ހިފާފައިހުރި އެޕާޓްމަންޓާމެދު ގޮތެއް ނިންމުން\nނިންމެވި ގޮތް: އަތޮޅުކައުންސިލުން މާލޭގައި ކުއްޔަށް ހިފާފައިހުރި އެޕާޓްމަންޓާމެދު ގޮތެއް ނިންމެވުމަށް ހުރިހާ ކައުންސިލަރުންނާއެކު އެއްމޭޒެއްގައި ދިރާސާކޮށް އެ އެޕާޓްމަންޓާމެދު ގޮތެއް ނިންމަވައި ކައުންސިލްގެ ދެން އޮންނަ ބައްދަލުވުމަކަށް އެމައްސަލަ އެޖެންޑާކުރުމަށް ބައްދަލުވުމުގައި ބައިވެރިވަޑައިގެންނެވި ކައުންސިލަރުންގެ އިއްތިފާގުން ނިންމެވިއެވެ.\nނިންމެވި ގޮތް: އަތޮޅު ކައުންސިލް އިދާރާއަށް އެކިފަރާތްތަކުން ފައިސާ ހޯދުމަށް އެދި ހުށަހަޅުއްވާފައިވާ ބިލްތަކަށް ދައްކަންޖެހޭ -/14734 (ސާދަހާސް ހަތްސަތޭކަ ތިރީސް ހަތަރު ރުފިޔާ) ދިނުމަށް ބައްދަލުވުމުގައި ބައިވެރިވަޑައި ގެންނެވި ކައުންސިލަރުންގެ އިއްތިފާގުން ނިންމެވިއެވެ.


ޓުލޫސް، ފްރާންސް (ޖޫން 17) - މެޗު ނިމެން ދެ މިނިޓަށް ވެފައިވަނިކޮށް އެޑާ ކާމިޔާބުކޮށްދިން ލަނޑުން ސްވިޑަން 1-0 އިން ބަލިކޮށް ޔޫރޯ ފުޓްބޯޅަ މުބާރާތުގެ ދެ ވަނަ ބުރުން އެންމެ ފަހުގެ...\nވިސްނަންވީ އިބްރަހިމޮވިޗާ މެދު އެކަންޏެއް ނޫން: ކޮންޓޭ\nޓުލޫސް، ފްރާންސް (ޖޫން 17) - ޔޫރޯ ފުޓްބޯޅަ މުބާރާތުގައި މިއަދު ސްވިޑަންއާ ދެކޮޅަށް ނުކުންނައިރު ވިސްނަންވީ ހަމައެކަނި ސްވިޑަންގެ ކެޕްޓަން ޒަލަޓާން އިބްރަހިމޮވިޗާ މެދު އެކަނި ނޫން...\nލިޔޯން، ފްރާންސް (ޖޫން 13) - ޔޫރޯ ފުޓްބޯޅަ މުބާރާތުގައި މިރޭ އިޓަލީ އާއި ބެލްޖިއަމް ބައްދަލުކުރާ މެޗަކީ ދެ ޓީމުގެ ކޯޗުންނަށް ވަރަށް ހާއްސަ މެޗެކެވެ. އިޓަލީގެ ކޯޗު އެންޓޯނިއޯ ކޮންޓޭ އާއި ބެލްޖިއަމްގެ ކޯޗު މާކް ވިލްމޮޓްސް ވަނީ 2000 ވަނަ އަހަރުގެ ޔޫރޯގައި މި ދެ ޓީމު ބައްދަލުކުރި މެޗުގައި ކުޅެފަ އެވެ. އެ މެޗު 2-0 އިން ކާމިޔާބުކުރީ އިޓަލީ...\nޔޫރޯއަށް ފަހު އިޓަލީއާ ހަވާލުވާނީ ވެންޗޫރާ\nރޯމް (ޖޫން 8) - ޔޫރޯ އަށް ފަހު އިޓަލީ ގައުމީ ފުޓްބޯޅަ ޓީމުގެ ކޯޗުކަމުން އެންޓޯނިއޯ ކޮންޓޭ ވަކިވުމުން އޭނާގެ ބަދަލުގައި ޓީމު ހަވާލުކުރާނެ ކޯޗަކަށް ޖިއަމްޕިއެރޯ ވެންޗޫރާ ހަމަޖައްސައިފި އެވެ.\nއިޓަލީ ޓީމުން ޕިރްލޯ އާއި ބަލޮޓެލީ އަށް ޖާގައެއް ނެތް\nޔޫރޯގެ ކުރިން ކޮންޓޭ އަށް ބޮޑު ހިތްހަމަޖެހުމެއް


Kandumahuge baavaithah Europe ge marketah nerumah luithakeh hoadhumaa beheygothun mashvaraakoffi - One Online\nފޮރިން މިނިސްޓަރު އަބްދުﷲ ޝާހިދު، ޔޫރަޕިއަން ޔޫނިއަންގެ އިސް ބޭފުޅުންނާ ބައްދަލުކުރައްވަނީ --- ފޮޓޯ: ފޮރިން މިނިސްޓްރީ\nކަނޑުމަހުގެ ބާވަތްތައް ޔޫރަޕްގެ މާކެޓަށް ނެރުމަށް ލުއިތަކެއް ހޯދުމާއި ބެހޭ ގޮތުން މަޝްވަރާކޮށްފި\nރާއްޖެއިން ޔޫރަޕުގެ ގައުމުތަކަށް އެތެރެކުރާ ކަނޑުމަހުގެ ބާވަތްތައް މާކެޓަށް ނެރުމުގައި ލުއިފަސޭހަ ގޮތްތަކެއް ހޯދުމާ ބެހޭގޮތުން ފޮރިން މިނިސްޓަރު އަބްދުﷲ ޝާހިދު، ޔޫރަޕިއަން ޔޫނިއަންގެ ކޮމިޝަނާ ފޮރ ޓްރޭޑް، ސިސީލިއާ މެލްމްސްޓްރޮމް، އާއި ބައްދަލުކުރައްވައި މަޝްވަރާކުރައްވައިފިއެވެ.\nފޮރިން މިނިސްޓްރީން މިއަދު ބުނީ، މިނިސްޓަރު ޝާހިދު، ޔޫރަޕިއަން ކޮމިޝަންގައި ބޭއްވި މި ބައްދަލުކުރެއްވުމުގައި ކޮމިޝަނާ މެލްމްސްޓްރޮމް ވަނީ ވިލާތުގެ ޔޫރަޕިއަން ޔޫނިއަންއާއި ދިވެހިރާއްޖެއާއި ދެމެދު ވިޔަފާރީގެ ގުޅުން އިތުރަށް ހަރުދަނާކުރުމާ ގުޅޭ ގޮތުން މަޝްވަރާކުރައްވާފައި ކަމަށެވެ.\nމިނިސްޓަރު ޝާހިދު ވަނީ ޔޫރަޕިއަން އެކްސްޓާނަލް އެކްޝަން ސާވިސްގެ ޑެޕިއުޓީ މެނޭޖިން ޑިރެކްޓަރު އޭޝިއާ އެންޑް ޕެސިފިކް ޑިޕާޓްމަންޓް، ޕައޯލާ ޕަމްޕޮލީނީއާ އާ ވެސް ބްރަސަލްސްގައި ބައްދަލުކުރައްވައިފައެވެ.\nމިބައްދަލުވުމުގައި މޫސުމީ ބަދަލުތަކާއި، ގާނޫނުގެ ވެރިކަން ހިންގުމާއި، އިންސާނީ ހައްގުތަކާއި، އިގްތިސޯދީ ތަރައްގީއާއި އަދި އެނޫންވެސް ދާއިރާތަކުން ދިވެހިރާއްޖެއާއި ޔޫރަޕިއަން ޔޫނިއަން އާއި ދެމެދު އިތުރަށް ގުޅުން ބަދަހިކުރުމާއި ބެހޭ ގޮތުން ދެ ބޭފުޅުން މަޝްވަރާކުރެއްވި ކަމަށް ފޮރިން މިނިސްޓްރީން ބުނެއެވެ.\nމީގެ އިތުރުން ޔޫރަޕިއަން ޕާލަމެންޓްގެ ބައެއް ބޭފުޅުންނާއިވެސް މިނިސްޓަރު ޝާހިދު ބައްދަލުކުރެއްވިއެވެ.\nއެގޮތުން ޔޫރަޕިއަން ޕާލަމެންޓް މެންބަރުން ކަމަށްވާ ތޯމަސް ޒެޗޮވްސްކީ، ޗާރލްސް ޓެނޮކް އަދި ޖީން ލަމްބާރޓްއާއި ވެސް ޝާހިދު ބައްދަލުކުރެއްވިއެވެ. ޖީން ލަމްބާރޓަކީ ޔޫރަޕިއަން ޕާލަމެންޓްގެ ދެކުނު އޭޝިއާގެ ގައުމުތަކާއި ބެހޭ ޑެލިގޭޝަންގެ ޗެއާއެވެ.\nމިނިސްޓަރު ޝާހިދު ބައްދަލުކުރެއްވި ޔޫރަޕިއަން ޕާލަމެންޓްގެ މެންބަރުން ވަނީ ޑިމޮކްރަސީ އިޔާދަކޮށް، އިސްލާހީ ފިޔަވަޅުތައް އެޅުމަށް ދިވެހި ސަރުކާރުން ކުރައްވާ މަސައްކަތްތައް ފާހަގަކުރައްވައި، އެކަމަށް މަރުހަބާ ދަންނަވާފައި ކަމަށް ފޮރިން މިނިސްޓްރީން ބުނެ އެވެ. އަދި ދިވެހިރާއްޖޭގައި ޑިމޮކްރަސީ އަށަގަނެ، ކުރިއަރުވަން ވެދެވެން އޮތް އެހީތެރިކަމެއް ވެދެއްވާނެކަމުގެ ޔަގީންކަން އެބޭފުޅުން ޝާހިދަށް އެރުވި ކަމަށް ވެސް ފޮރިން މިނިސްޓްރީން ބުނެއެވެ.\nގުޅޭ ޓެގު ފޮރިން މިނިސްޓްރީ ޔޫރަޕިއަން ޔޫނިއަން އިނގިރޭސިވިލާތް


Covid Ge Faruvaa Kamah Bune India Ge Faadhiree Aku Beyheh Promote Kuraathee Fiyavalhu Alhaane Kamuge Inzaaru Dheefi - Vaguthu\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ގެ ފަރުވާ ކަމަށް ބުނެ އިންޑިއާގެ މަޝްހޫރު ފާދިރީއެއް ކަމަށްވާ ބާބާ ރާމްދޭވް، ޕްރޮމޯޓް ކުރަމުންދާ ބޭހަކީ "ފޭކެއް" ކަމަށް ބުނެ، އޭނާއަށް ފިޔަވަޅު އަޅާނެ ކަމުގެ އިންޒާރު އިންޑިއާގެ ފުޑް އެންޑް ޑްރަގް އެޑްމިނިސްޓްރޭޝަނުން ދީފިއެވެ.\nމިކަމާއި ގުޅިގެން އެފްޑީއޭ މިނިސްޓަރ، ރާޖެންދުރަ ސިންހެ އިއްޔެ ބުނެފައި ވަނީ، ރާމްދޭވްގެ ކުންފުނިން ކޮވިޑް-19 ގެ ފަރުވާ ކަމަށް ބުނެ، ޤަވާއިދާ ޚިލާފަށް "ފޭކު" ބޭހެއް ވިއްކަމުން އަންނަ ކަމަށެވެ. އަދި އެ ބޭހަކީ ކޮވިޑް-19 އަށް އެއްވެސް ފަރުވާއެއް ކުރެވޭ ބޭހެއް ނޫން ކަމަށް ވާއިރު، ކޮވިޑް އަށް ފަރުވާ ކުރުމުގެ ނިޔަތުގައި އެއްވެސް މީހަކު އެ ބޭސް ބޭނުން ނުކުރުމަށް ރާޖެންދުރަ ވަނީ އެދިފައެވެ.\n"ކޮރޮނިލް" ގެ ނަމުން ނަންދީގެ ރާމްދޭވްގެ ކުންފުނިން އުފައްދައިގެން އުޅޭ ބޭހަކީ "ފޭކެއް" ކަމަށް މިނިސްޓަރ ރާޖެންދުރަ ބުނެފައި މިވަނީ މި ބޭސް ޕްރޮމޯޓުކޮށް ވިއްކުމުގެ ގިނަ ހަރަކާތްތައް ރާމްދޭވް ކުރިޔަށްގެންދާ ދަނޑިވަޅެއްގައެވެ.\nރާމްދޭވް އޭނާގެ ކުންފުނިން އުފެއްދި ބޭސް ޕްރޮމޯޓް ކުރަނީ\nއިންޑިއާގެ އެފްޑީއޭ މިނިސްޓަރ ވަނީ، މީހުންނަށް އޮޅުވާލައިގެން މި ބޭސް އިތުރަށް ވިއްކަމުންދާނަމަ ރާމްދޭވް އާއި މެދު ފިޔަވަޅު އަޅާނެ ކަމުގެ އިންޒާރު ވެސް ދީފައެވެ. އަދި މިފަދަ ކަންކަމަކީ އާންމުންގެ ގިނަ ބަޔަކާއި ގުޅިފައިވާ ކަމަކަށް ވާއިރު، ކޮވިޑް-19 ގެ ފަރުވާ ކަމަށް ބުނެ ރާމްދޭވް ވިއްކާ ބޭހަކީ ތަހުލީލު ކުރެވިފައިވާ ބޭހެއްވެސް ނޫން ކަމަށް މިނިސްޓަރ ވަނީ ފާހަގަކޮށްފައެވެ.\nތަޖުރިބާކާރުން ބުނާގޮތުން ރާމްދޭވް ކޮވިޑް-19 ގެ ފަރުވާ ކަމަށް ބުނެ ވިއްކަމުންދާ ބޭހަކީ، އާދައިގެ އިންފެކްޝަންތަކަށް ފަރުވާކޮށް، ހަށިގަނޑުގެ ދިފާޢީ ނިޒާމު ރަނގަޅުކޮށްދޭ އެހެން ބޭސްތަކާއި އެއްގޮތް އުފެއްދުމެވެ. ނަމަވެސް މި ބޭހުން ކޮވިޑަށް މެދުވެރިކުރާ ވައިރަސް އަށް އެއްވެސް އަސަރެއް ނުކުރާކަމަށް އެފަރާތްތަކުން ބުނެއެވެ.\nކޮވިޑް އަށް ފަރުވާއެއް ކަމަށް ބުނެ ރާމްދޭވް އިންޑިއާގައި ބޭހެއް ޕްރޮމޯޓުކޮށް، ގިނަ ބަޔަކަށް އޮޅުވާލައިގެން މަންފާ ހޯދުމުގެ މަސައްކަތް ކުރަމުން މިދަނީ އެޤައުމަށް ބަލީގެ ނުރައްކާ އިންތިހާއަށް ބޮޑުވެފައިވާ ދަނޑިވަޅެއްގައެވެ.\nރާމްދޭވް އަކީ އިންޑިއާގެ މުސްލިމުންނަށް އަނިޔާކުރުމުގެ ހަރުކަށި ވިސްނުން ގެންގުޅެ، މުސްލިމުންނަށް ކުރާ އަނިޔާއަށް އެއްބާރުލުންދޭ އިސް މީހުންގެ ތެރެއިން މީހެކެވެ. އަދި އޭނާއަކީ ގެރިމަސް ކެއުމާއި ދެކޮޅަށް ވެސް އެންމެ ބޮޑަށް އަޑުއުފުލަމުންދާ އެކެކެވެ.\nޖުލައި 4, 2020 07:20\nޗީޑި ފެންނުވަރާ ހަޑިގިއްލާ ޝައިޠޯންވައްތަރު ނުބައި މީހާގަޑާ!\nޖުލައި 4, 2020 07:43\nއެމް.ޑީ.ޕީ މީހުންނަށް ވަރަށް ކަމުދާނެ ތި ބޭސް\nޖުލައި 4, 2020 10:25\nމީތަ މޯދީ އެބުނާ ތަރަށްގީ ވަމުން އަންނަ އިންޑިއާ؟ބޯ ހަލާކު!\nޖުލައި 5, 2020 19:47\nމިހާރު ޑަބްލިޔި އެޗް އޯ އިން މަނާކުރި މެލޭރިޔާ ބޭހުގެ 50000 ގުޅަ ރާއްޖެ ގެނައި މޯދި ދިނީމަ އެބޭހަކީވެސް ކޮވިޑަށް އެއްވެސް ބޭނުމެއްހިފޭ ބޭހެއްނޫން.


Kuhverivanee jeehan hehyeve? Gamu kaunsil hehyeve?\nލ. ގަމުގެ ބޮޑު މަގު: ގަމުން މެމްބަރު ޖިހާނަށް ގޯތި މައްސަލަ ވަނީ ބޮޑުވެފައި--\nކުށްވެރިވަނީ ޖީހާން ހެއްޔެވެ؟ ގަމު ކައުންސިލް ހެއްޔެވެ؟\n19 ޖޫން 2020 - 06:03:52\nކޮވިޑް 19 އާއި ގުޅިގެން އެންމެން ފުރަ ބަންދުގައި ތިބިއިރު ކޮންމެ ދުވަހަކުވެސް އާ މައުޟޫއެއް ހުޅުވަން ފުރުސަތު ލިބެއެވެ. ބައެއް ދުވަސްދުވަހު އެއަށްވުރެވެސް ގިނައެވެ. ކުރާނެ ކަންތައް ކުރިއާ އަޅާބަލާއިރު މަދުވުމުން ސޯޝަލް މީޑިއާއަށް މިއިން ކޮންމެ ސުރުހީއެއްގެ ފޯރި ގަދައެވެ. މި ދެތިން ދުވަހަށް ބަލާނަމަ ހިންނަވަރު ދާއިރާގެ މެމްބަރު ޖީހާން މަހްމޫދާއި އޭނާއަށް ލ. ގަމުން ލިބުނު 2000 އަކަފޫޓްގެ ގޯތީގެ ވާހަކަ ޝައުގުވެރިއެވެ.\nމިދިޔަ 2019 ވަނަ އަހަރުގެ އޮގަސްޓްމަހު ލ. ގަމުން 400 ގޯއްޗަށް ހުޅުވާލުމުން 2000 އާ ގާތްކުރާ އަދަދަކަށް މީހުން ކުރިމަތިލިއެވެ. ގަމަކީ ރާއްޖޭގައި އޮތް އެންމެ ބިން ބޮޑު ރަށަށްވާތީވެސް ކަން ނޭނގެއެވެ. ބޭނުން ކޮންމެ މީހަކަށް ކުރިމަތިލެވެ އެވެ. މިހާރުވެސް މާލޭގެ މަޝްހޫރު އެތައް ބައެއްގެ ގޯތި ގަމުގައި އެބަހުއްޓެވެ. ރައީސް މައުމޫން ދައުރުގައި "އެކި ގޮތްގޮތަށް" ދީފައި ހުރި ގޯއްޗޭ ކިޔާ އަޑު އިވެއެވެ.\nއާއްމުކޮށް ހުޅުވާލައިގެން ގޯއްޗަށް އިއުލާން ކޮށްފިނަމަ ޖީހާނަށްވެސް އެ ހައްގު އޮންނަން ޖެހޭނެ އެވެ. ޖީހާންގެ އަމިއްލަ ބިމެއް ރާއްޖޭގެ އެއްވެސް ތަނެއްގައި އޮތް ކަމަކަށް ނުވެއެވެ. އަނެއްކޮޅުން ފިރިމީހާ އާއި ދެދަރިންގެ ރަޖިސްޓްރީ އޮތީ ގަމުގައެވެ. އެހެންކަމުން ހަމަ އަސްލުވެސް" ޖީހާނަކީ ގަމު މީހެކޭ ބުނެވިދާނެ އެވެ. ނަމަވެސް މައްސަލަ ނުކުންނަނީ މި ހިސާބުންނެވެ. ގަމުގައި ދިރިއުޅެފައިވާ ފަރާތްތަކަށާއި ދިރިއުޅޭ ފަރާތްތަކަށް ލިބޭ 10 ޕޮއިންޓް ޖީހާނަށް ވަނީ ލިބިފައެވެ. މިއީ ޖީހާންވެސް މީޑިއާގައި ދައްކަވާފައިވާ ވާހަކަތަކަށް ބަލާއިރު ތެދެއް ނޫނެވެ. އަދި އެބަޔަށް އޭނާއަށް ޕޮއިންޓް ލިބިލެއްވީ ކީއްވެތޯ ބަލަން ގަމު ކައުންސިލަށް ސިޓީއެއްވެސް ފޮނުވާފައިވާނެ ކަމަށް ވަނީ ވިދާޅުވެފައެވެ.\nދައުލަތުގެ އިސް މަގާމެއްގައި ހުންނަ އެއްވެސް ބޭފުޅަކަށް އުސޫލުތަކުގެ ތެރެއިން ކަމެއް ކުރުމުގެ ފުރުސަތު ނޯންނަނީ ހެއްޔެވެ؟ ޖީހާން ހަމަ ހަގީގަތުގައިވެސް އޭނާ ހުށަހެޅުއްވި ފޯމުގައި ގަމުގައި ދިރިއުޅުއްވި ކަމަށް ޖަހާފައި ނެތީސް މާކްސް ދިން ފަރާތްތަކުން އިއްޒަތްތެރި މެމްބަރު އެރަށުގައި ދިރިއުޅެން ގެންނަން ބޭނުންވާތީ އިތުރަށް މާކްސް ދީގެން ގޯއްޗެއް ލިބޭނެ މަގު ތަނަވަސްކޮށްދިނީ ހެއްޔެވެ؟ މިގޮތަށް މިކަން ހިނގާފައިވާނަމަ އެކަން އެގޮތަށް ކުރި ބަޔަކަށް ފިޔަވަޅު އަޅަން ޖެހެއެވެ. ދޮގު މައުލޫމާތު ދީފައިވާނަމަ ޖީހާނުގެ މައްސަލަވެސް ބަލަން ޖެހެއެވެ. އިވޭ އަޑުތަކަށް ބުރަވާނަމަ މިއިން ކޮންމެވެސް އެއް ފަރާތެއް ގައިމުވެސް ކުށްވެރިވާނެ އެވެ.\nދައުލަތުގެ އިސް މަގާމެއްގައި ހުރުމަކީ އާއްމު އުސޫލުން މީހުންނަށް ލިބެން ހުންނަ ފުރުސަތުތަކުން މަހުރޫމްވާން ޖެހޭނެ ކަމެއް ނޫނެވެ. އެކަމަކު އެކަން ގަބޫލު ކުރަނީ ކިތައް ދިވެހިން ހެއްޔެވެ؟ އެންމެ ފަހުން ހުޅުމާލެއިން ފްލެޓް ދިންއިރުވެސް ދައުލަތުގެ އިސް ބައެއް މީހުންނަށް ފްލެޓް ލިބުނު ކަމުގެ އަޑުތަކާއެކު މައްސަލަ ހޫނުވެގެން ދިޔައެވެ. ދިވެހިންގެ ގަބޫލު ކުރުމަކީ އެ ފެންވަރުގެ ބޭފުޅަކަށް އެއްޗެއް ލިބިއްޖެނަމަ "އަޑި އަޑިން" ކޮންމެވެސް ސަކަރާތެއް ނުޖަހައެއް ނޯންނާނެ އެވެ. އެކަމަކު ކޮންމެ ފަހަރަކު އެގޮތަށް އެކަން ވާކަށް ނުޖެހެއެވެ.\nދިވެހިންނަށް އެ ގަބޫލު ކުރުންތައް އައި ކަމަށް ބެލެވެނީ ކުރިން ކަން ހިނގާފައިވާ ގޮތުންނެވެ. ކުރީގެ ސަރުކާރުން ފްލެޓް ލިބޭނެ ލިސްޓް އިއުލާން ކުރިއިރު ނިލަންދޫ ދާއިރާގެ މެމްބަރު އަބްދުﷲ ޚަލީލުގެ އާއިލާގެ ގާތް ހުރިހާ އެންމެން ކަހަލަ ގޮތަކަށް އެ ލިސްޓްގައި ހުރި ކަމަށް އަޑުތައް ފެތުރުނެވެ. ޚަލީލުވެސް އެކަމަށް އެއްބަސްވެއެވެ. ދެކޮޅު ހެއްދެވީ ނުފޫޒު ފޯރުވިކަމަށެވެ. އެކަމަކު ހަމަ ހަގީގަތުގައިވެސް އަނބިމީހާ އާއި ޚަލީލުގެ އެއްބަނޑުއެއްބަފާ އެހާ ގިނަ ބަޔަކަށް އުސޫލުތަކުގެ ތެރެއިން ސޯސަލް ހައުސިން އެއް ލިބޭނެ ހެއްޔެވެ؟ އަދި އެއީ ފެންވަރު ރަނގަޅު ދިރިއުޅުމެއް އުޅެމުންދާ ބަޔަކަށްވީ އިރު ދިރިއުޅުމުގެ ހާލަތު ހަމަ އެހާ ދަށްވާނެ ހެއްޔެވެ؟ މިއީ ހައްތަހާވެސް ސުވާލެވެ.\nއޭގެ ކުރިއަށް ޖެހިލާނަމަ ރެހެންދި ފްލެޓުން ދައުލަތުގެ އެންމެ އިސް މަގާމުތަކުގައި ތިއްބެވި ބޭފުޅުންނަށް ހާއްސަ އުސޫލަކުން ފްލެޓްތައް ދިނެވެ. އޭގެ ފައިދާވެސް ސަރުކާރަށް ކުރިކަމަށް ބުނެވިދާނެ އެވެ. އެކަމަކު ރައްޔިތުން ގަބޫލު ކުރީ އެމީހުންނަށްވެސް ފްލެޓް ލިބެންޏާ ލިބެން ޖެހޭނީ އާއްމު ރައްޔިތުންނަށްވެސް އޮންނަ އުސޫލުތަކުގެ ތެރެއިން ކަމަށެވެ. އެ ވާހަކަ ހަމަ މުޅިން ރަނގަޅެވެ.\nޖީހާނަށް ގޯތި ލިބުނީ ކޮން އުސޫލަކުން ކިހިނެއްކަމެއް ނޭނގެއެވެ. ހައްގުތޯ ނުހައްގުތޯވެސް ކަނޑައެޅުމަކީ އަހަރުމެންގެ ޒިންމާއެއް ނޫނެވެ. އެކަމަކު މިކަމުން އެއްކަމެއް އަހަރެންނަށް ރަނގަޅަށް ފާހަގަވިއެވެ. ގަމު ކައުންސިލުން ގޯތި ލިބުނު މީހުންގެ ވަނަވަރާއި އެމީހުންނަށް މާކްސް ލިބުނު ބައިތައްވެސް އިއުލާން ކުރިއެވެ. އޭގެ ސަބަބުން މީހުންނަށް މިގޮތަށް އެކި ޕްލެޓްފޯމްތަކުގައި ވާހަކަ ދައްކަން ފުރުސަތު ލިބިގެން ދިޔައެވެ. އެއީ ޑިމޮކްރަޓިކް ވެއްޓަކަށް ބަލާއިރު ކޮންމެހެން މުހިއްމު ކަމެކެވެ.\nއެކަމަކު އެންމެ ފަހުން ހުޅުމާލެއިން ދިން ކަމަށް އިއުލާންކުރި ފްލެޓްތައް ލިބުނު ފަރާތްތައް އިއުލާން ކުރަން ސަރުކާރުން ދެކޮޅު ހެދިއެވެ. އިއުލާން ކުރީ އެމީހުންގެ ފޯމު ނަންބަރު އެކަންޏެވެ. އެ ނަންބަރު ހަގީގަތުގައި އެނގޭނީ އެ ފޯމުގެ ވެރިފަރާތަށް އެކަންޏެވެ. އެކަމުވެސް އެ ނަންބަރާއެކު ހުޅުވާލީ ޝަކުވާ ހުށަހަޅާށެވެ. އޭނާއަށް ފްލެޓް ހައްގުތޯ ނޫންތޯ ކަމާބެހޭ ފަރާތަށް ޝަކުވާ ހުށަހެޅުމަށެވެ. ކިހާ ބޮޑު ޖޯކެއް ހެއްޔެވެ؟ މިއީ ހަމަ އިއްޔެ މެންދުރު އަހަރުމެންގެ ކުރިމަތީގައި އެއްކަލަ މިއަދު "ދެފުށް ނުފެނިގެން" ޝަކުވާ ކުރައްވާ ބޭފުޅުން ކަން ކުރެއްވި އުސޫލެވެ.\nހަގީގަތުގައިވެސް އަހަރެންނަށް ކަމުދަނީ މީހުންނެއް ނޫނެވެ. އެމީހުން އެކަން ކުރާ ގޮތެވެ. ޑިމޮކްރަޓިކް ވެއްޓެއްގައި ދެފުށް ފެންނަ ގޮތަކަށް އެކަން ކުރެވި ހިޔާލު ފާޅު ކުރުމުގެ މިނިވަންކަން އޮންނަން ޖެހޭނެ އެވެ. ކުރިން ގޮތަށް ފޯމު ނަންބަރު އިއުލާންކޮށްފައި ނިންމާލިނަމަ އެ ގޯތި ޖީހާނަށް ލިބުނުކަން އެނގޭނެ މީހުން ވަރަށް މަދުވާނެ އެވެ. ރަނގަޅަށްވިއްޔާ މީހަކަށް ރެއަކާލާނީވެސް ގެ އަޅައިގެން އެގޭގައި ޖީހާން ދިރިއުޅެން ފެށީމައެވެ. އޭރު ހުންނާނީ ޖީހާން ވިދާޅުވާ ގޮތަށް "50 އަހަރުވެސް" ވެފައި ކަންނޭނގެއެވެ.\nމުޙައްމަދު ޝަނޫނަކީ 2001 ވަނަ އަހަރުން ފެށިގެން މީޑިއާ ދާއިރާގައި މަސައްކަތް ކުރައްވާ ބޭފުޅެކެވެ. ޕޮލިޓިކަލް ސައިންސް އެންޑް އިންޓަނޭޝަނަލް ރިލޭޝަންސް އިން ޑިގްރީ ހައްދަވާފައިވާއިރު މާސްޓާރސް ފުރިހަމަ ކުރެއްވީ ސޯސަލް ޕޮލިސީގެ ދާއިރާއިންނެވެ.\nގެދޮރުވެރިކުރުންލ. ގަންމެމްބަރު ޖީހާން މަހްމޫދުގަމު ކައުންސިލް\nއެކްސިޑެންޑެއްގައި އުމުރުން ދުވަސްވީ މީހަކަށް އަނިޔާވެއްޖެ\nމިހާތަނަށް ނުހައްގުން ފެން ތައްޓެއްވެސް ނުބޮން: ޖީހާން


Smartphone | Mihaaru\nއިންސާނުންނަށް ނުކުރެވޭ އިތުބާރު ސްމާޓްފޯނަށް\nކަމެއް ސިއްރުކުރަން އެދޭ ނަމަ، މީހެއް ގާތުގައި، އެ ވާހަކަ ނުދެއްކުމަށް ވުރެ މޮޅު ގޮތެއް ނޯވެ އެވެ. ސިއްރުކަން ފިލައި ހިނގައިދާނެ އެވެ. އެކަމަކު އެ ގޮތަށް ނުދައްކާ ކިތަންމެ ވާހަކައެއް ތިޔަ ގެންގުޅޭ ސްމާޓްފޯނުގައި އެބަ ހުއްޓެވެ.\nއައިއޯއެސް 11 ގައި ސިރީ މާ ފުރިހަމަވާނެ\nއެޕަލް އިން އައިއޯއެސް 11 ނެރޭއިރު، މިހާރު ސިރީގައި ހުރި އުނި ކަންކަން ނަައްތާލަން ވަރަށް ބޮޑެތި ބަދަލުތަކެއް ގެންނާނެ އެވެ.\nމައިކްރޮސޮފްޓް ވީއާރް ދޫކޮށް މިކްސްޑް ރިޔަލިޓީ އަށް\nމައިކްރޮސޮފްޓްގެ އެހީއާ އެކު ކޮމްޕިއުޓަރު ކުންފުނިތަކުން ތައްޔާރުކުރި މިކްސްޑް ރިއަލިޓީ ހެޑްސެޓްތައް ދާދި އަވަހަށް ބާޒާރަށް ނެރޭނެ ކަމަށް މައިކްރޮސޮފްޓުން ބުނެފި އެވެ.\nJune 12, 2017 2\nއައިފޯން 8 އަށް ގިގަބިޓް ސްޕީޑެއް ނުދޭނެ\nއެޕަލް އައިފޯން 8 ގައި، ދެ ކުންފުންޏަކުން އުފައްދާ މޯޑެމް ބޭނުންކުރެވެ އެވެ. އެއީ އިންޓެލް އަދި ކުއަލްކޮމް އެވެ.\n"ވަންޕްލަސް 5" ލާނެ ފޮއްޓެއް ހޮވަން ވޯޓު ނަގަނީ\nމާކެޓަށް ނެރެން ހުރި ފޯނުތަކުގެ ތެރެއިން އެންމެ މަޝްހޫރު ވާނެ ކަމަށް ބުނެވެނީ ވަންޕްލަސް5އެވެ. ފޯނު ނެރޭ ވަކި ދުވަހެއް އަދި އިއުލާންކޮށްފައި ނުވާއިރު، ނޫސްތަކުގެ ފަލަ ސުރުޚީގައި މިހާރު ވެސް އޮތީ އެ ނަމެވެ.\nލެނޮވޯ އަަބަދަށް ދެމި އޮންނާނެ: ސީއީއޯ\nލެނޮވޯއިން އަމިއްލަ ނަމުގައި ސްމާޓްފޯނު އުފައްދަ އެވެ. ކޮމްޕިއުޓަރު، ލެޕްޓޮޕް އަދި ލުއި އިލެކްޓްރޯނިކްސް ވެސް އުފައްދަ އެވެ.\nޑޭޓަކަށް ގޮސް ފޯނާ ކުޅެން އިނުމުން ބަދަލުހޯދަން ކޯޓަށް\nއެމެރިކާގެ ޓެކްސަސްގެ ފިރިހެނަކު، އޭނާއާ އެކު ޑޭޓަކަށް ސިނަމާއަށް ދިޔަ އަންހެނަކު މާގިނައިރު ފޯނާ ކުޅެން އިން ކަމަށް ބުނެ ބަދަލުގައި 17.31 ޑޮލަރު ހޯދަން ދައުވާކޮށްފި އެވެ.\nMay 24, 2017 13\nފޮޓޯ ނެގުމަށް އެންމެ ރަނގަޅު ފޯނު އޫރީދޫން ވިއްކަނީ\nޗައިނާގެ ހުއާވޭގެ ޕީ ސީރީސް ގެ އެންމެ ފަހުގެ ދެ ފޯނު އުރީދޫން ރޭ ތައާރަފްކޮށްފި އެވެ.\nބަރަހަނާ ފޮޓޯ ދެނެގަނެ ބެލެނިވެރިންނަށް އަންގާ އެޕެއް\nސްމާޓްފޯން އާންމުވެ ލިބުނު ފަސޭހަތަކާ އެކު ނުރަނގަޅު ކަންތައްތައް ވެސް އާންމުވެއްޖެ އެވެ. ކުޑަކުދިންނާއި ފުރާވަރުގެ ކުދިން އަމިއްލައަށް ބަރަހަނާ ފޮޓޯ ނެގުމާއި އެ ކުދިންނަށް އެހެން މީހުންގެ ފަރާތުން އެފަދަ ފޮޓޯ ލިބުމުގެ މައްސަލަ ވެސް ވަނީ ވަރަށް ބޮޑުވެފަ އެވެ.\nMay 21, 2017 4\nގޫގުލް ލެންސް: ކެމެރާ ވާހަކަ ދައްކަން ފަށަނީ\nގޫގުލް އައިއޯ ޑިވެލޮޕާސް ކޮންފަރެންސްގައި، އެ ކުންފުނީގެ ސީއީއޯ ސުންދަރް ޕިޗާއީ ވަނީ ޝައުގުވެރި އެތައް ކަމެއް ތައާރަފްކޮށްދެއްވައިފަ އެވެ. އެކަމަކު އެ ހުރިހާ ކަމެއްގެ ތެރެއިން ވެސް އެންމެ ބޮޑު ސަމާލުކަމެއް ލިބުނު އެއް ކަމަކީ "ގޫގުލް ލެންސް" އެވެ.\nވަންޕްލަސް ފޯނުތައް ދެން އަގު ހެވެއް ނުވާނެ\nވަންޕްލަސް ވެފައި ވަނީ، ވާދަވެރި މާކެޓްގައި، ހެޔޮ އަގުގައި ފޯނު ވިއްކާ ކުންފުންޏަކަށެވެ. "ވަންޕްލަސް ވަން"، "ވަންޕްލަސް ޓޫ" އެހެން ގޮސް "ވަންޕްލަސް 3ޓީ" ފަދަ ބާރުގަދަ އަދި ފުރާފުރިހަމަ ފޯނުތައް، ފިކުރެއް ނެތި ވަނީ ވިއްކާ ޚަލާސްކޮށްފަ އެވެ. ނަމަވެސް، އެ ކުންފުނިން ދެން ނެރޭ ފޯނުތައް އަގު ހެޔޮ ނުވާނެ ކަމަށްވެ އެވެ.\nސެމްސަންގުން ފަސް މިލިއަން އެސް8 ވިއްކައިފި\nސެމްސަންގުން އެންމެ ފަހުން އުފެއްދި ގެލެކްސީ އެސް8 އާއި އެސް8 ޕްލަސްގެ ފަސް މިލިއަން ޔުނިޓް މިހާތަނަށް ވިކިއްޖެ ކަމަށް އެ ކުންފުނިން އިއްޔެ ބުނެފި އެވެ.\nފަސް މިނެޓުން ބެޓެރީ ފުލް ޗާޖު، ބޮޑު ކާމިޔާބެއް\nސްމާޓްފޯނުތައް ބޮޑެތި ވެއްޖެ އެވެ. ހުރިހާ ބާރުތަކެއް ދެވިއްޖެ އެވެ. އެކަމަކު އެ ބާރުތައް ދަމަހައްޓާނެ ބެޓެރީއެއް އަދި އެކަކަށް ވެސް އީޖާދެއް ނުކުރެވެ އެވެ. ދެއިރު ދަޅަ އަށް ބެޓެރީ ޗާޖުކުރަން ނުޖެހޭ ފޯނެއް މަދެވެ. ޚާއްސަކޮށް ބާރުގަދަ ފޯނުތަކުގެ ތެރޭގަ އެވެ.\nMay 09, 2017 3\nޗައިނާ ސްމާޓްފޯނުތައް އެހާ އަގު ހެޔޮ ސަބަބަކީ ކޮބާ؟\nޗައިނާ ސްމާޓްފޯނުތައް އެހާ އަގު ހެވީ ފެންވަރު ދަށް ކަމަކުން ނޫނެވެ. ޗައިނާގައި އުފައްދާ ވިޔަފާރި މުދާ އަގު ހެޔޮވުމުގައި ގިނަ ސަބަބުތަކެއް ފާހަގަކުރެވެ އެވެ. އެކަމަކު މި ފަހަރު ސްމާޓްފޯނާ ބެހޭ ގޮތުން ވާހަކަދައްކަން ޖެހިފައި ވާތީ ބަލައިލާނީ އެ ސިނާއަތަށެވެ.\nMay 08, 2017 15\nޑާޓާ ބޭނުންކުރާއިރު މާ އަވަހަށް ބެޓެރީ ދަނީ ކީއްވެ؟\nޑާޓާ ބޭނުންކުރަން ފެށުމުން ބެޓެރީގެ ބާރު ހުސްވާލެއް އަވަހެވެ. މިއީ ގިނަ ބަޔަކު ތަޖުރިބާކޮށްފައި ވާނެ ކަމެކެވެ. ގޭމް ކުޅޭއިރު ވެސް އެހާ އަވަހަށް ބެޓެރީ ދެ އެވެ. މާނަ އަކީ ފޯނަށް ބުރަ މަސައްކަތްތަކެއް ކުރަން ޖެހިފައި ވުމެވެ.\nހަކުރު ބައްޔަށް ފަރުވާކުރުމަށް ސްމާޓްފޯން\nޖަނަވާރުގެ ހަށިގަނޑުގައި އުޅޭ ދިރުން ހުރި ސެލްއެއް ސްމާޓްފޯން މެދުވެރިކޮށް ކޮންޓްރޯލްކުރެވޭނެ ގޮތެއް ސައިންސްވެރިން ހޯދައިފި އެވެ. މި ހޯދުމުގައި ސައިންސްވެރިން ވަނީ ހަކުރު ބަލި ހުރި މީދަލުގެ ހަށިގަނޑުގައި ހަކުރުގެ މިންވަރު ފޯނު މެދުވެރިކޮށް ކޮންޓްރޯލްކޮށްފަ އެވެ.\nMay 02, 2017 1\nވީޑިއޯ ގޭމްގެ ފައިދާ 100 ބިލިއަނުން މައްޗަށް\nމުޅި ދުނިޔޭގައި ވީޑިއޯ ގޭމްގެ ވިޔަފާރީގެ ފައިދާ މި އަހަރު 108.9 ބިލިއަން ޑޮލަރަށް އަރާނެ ކަމަށް ތަފާސް ހިސާބުތައް އެއްކުރާ ނިއުޒޫ އިން ބުނެފި އެވެ.\nMay 01, 2017 3\nސްމާޓް ހޯމް އަށް ވައިރަސް އަރައިފި\nސިނާއީ މެޝިންތަކުން ފެށިގެން ގެވެހި އާލާތްތަކަށް ދާންދެން އިންޓަނެޓާ ގުޅުުވާލެވެ އެވެ. އައިސްއަލަމާރި، ޓީވީ އަދި ބޭބީ މޮނީޓަރު ވެސް ސްމާޓްފޯނުން ކޮންޓްރޯލްކުރެވެ އެވެ. "އިންޓަނެޓް އޮފް ތިންގްސް" އަކީ މިއީ އެވެ. ހިފެހެއްޓުމެއް ނެތި ފުޅާވަމުން އަންނަ ބޮޑު ވިޔަފާރިއެކެވެ.\nApril 30, 2017 2\nލިތިއަމް-އޮކްސިޖަން ބެޓެރީއެއް އުފައްދައިފި\nސައުތު ކޮރެއާ ސައިންސްވެރިން، ލިތިއަމް-އޮކްސިޖަން ބެޓެރީއެއް އުފައްދައިފި އެވެ. ސައިންސް މިނިސްޓްރީން ބުނި ގޮތުގައި، ދުރު ރާސްތާ މަންޒިލްތަކަށް ބެޓެރީ އުޅަނދުފަހަރު ދަތުރުކުރުމުގައި މިއީ ނުހަނު ބޮޑު ކުރިއެރުމަކަށް ވާނެ އެވެ.\nApril 26, 2017 35\nފޯނު ހުޅުވަން އެންގުން: ގާނޫނީ ބަހުސަކަށް\nއެމެރިކާއިން އަތުލައިގަތް ނުރައްކާތެރި ޓެރަރިސްޓެއްގެ އައިފޯނު ހުޅުވަން އެ ގައުމުގެ ކޯޓަކުން އެޕަލް ކުންފުނީގެ މައްޗަށް އަމުރު ކުރުމުން ވެސް އެކަމަށް އެ ކުންފުނިން ދެކޮޅު ހެދި ވާހަކަ މަޝްހޫރުވި އެވެ. އެޕަލް ކުންފުނިން ބުނަނީ ކޯޓަކުން އެންގިޔަސް، ކަސްޓަމަރުން އެ ކުންފުންޏަށް ކުރަމުން އައި އިތުބާރު ގެއްލުވާ ނުލެވޭނެ ކަމަށެވެ.


PHOTO GALLERY: Flat libunu kamuge liyun nulibige muzaaharaagai | Mihaaru\nފޮޓޯގެލަރީ / ހައުސިން މިނިސްޓްރީ\nފްލެޓް ލިބުނު ކަމުގެ ލިޔުން ނުލިބިގެން މުޒާހަރާގައި\nމާލެ: ނޮވެމްބަރު 17، 2018- "ހިޔާ މަޝްރޫއު" އިން ފްލެޓް ލިބުނު މީހުންނަށް ދޫކުރާ ލިޔުން ހޯދުމަށް ހައުސިން މިނިސްޓްރީ ދޮށުގައި ގިނަ އިރުތަކެއް ހޭދަކުރަން ޖެހުމުން ނުރުހުން ފާޅުކޮށް މުޒާހަރާ ކުރަނީ. ---ފޮޓޯތައް: އަހުމަދު ނިޝާތު/މިހާރު\nމާލެ: ނޮވެމްބަރު 17، 2018- "ހިޔާ މަޝްރޫއު" ދަށުން ފްލެޓް ލިބުނު މީހުން އެކަމުގެ ލިޔުން ހޯދަންހައުސިން މިނިސްޓްރީ ކައިރިއަށް އެއްވެފައި. ސަރުކާރު ބަދަލުވުމުގެ ކުރިން ލިޔުން ހަވާލުކުރާނެ ކަމަށް ބުނި ނަމަވެސް ވަގުތު ކުޑަތަންވި އިރު ވެސް އެތައް ސަތޭކަ ބަޔަކު ކިޔޫގައި، އެތައް އިރެއް ހޭދަކުރަން ޖެހުމުން އަންނަނީ ނުރުހުން ފާޅުކުރަމުން. ---ފޮޓޯ: އަހުމަދު ނިޝާތު/މިހާރު


Juventus aai Italy ge captain ah serious aniyaa eh | Mihaaru\nކިއެލީނީ ރޭގެ މެޗު ބަލަން ސްޓޭޑިއަމުގައި. --ފޮޓޯ: އޭއެފްޕީ\nޔުވެންޓަސް އާއި އިޓަލީގެ ކެޕްޓަން ކިއެލީނީ އަށް ސީރިއަސް އަނިޔާއެއް\n01 ސެޕްޓެމްބަރ 2019 - 10:363comments\nއޭނާ އަށް އަނިޔާވީ އިޓާލިއަން ލީގުގައި ރޭ ނަޕޯލީ އަތުން 4-3 އިން ޔުވެންޓަސް މޮޅުވި މެޗުގެ ކުރިން ހުކުރު ދުވަހު އޮތް ފަރިތަކުރުންތަކުގަ އެވެ. ކަކޫ ބެންޑޭޖްކޮށްގެން ރޭ އޭނާ މެޗު ބަލަން ދިޔަ އެވެ. އަދި މެޗު 3-3 އިން އެއްވަރުވެފައި އޮއްވާ ނަޕޯލީގެ ޑިފެންޑަރު ކަލިދޫ ކޫލިބަލީ އަތުން ބައިކޮޅަށް ލަނޑު ވަދެ، ޔުވެންޓަސް މޮޅުވުމާ އެކު މާޔޫސްވެފައި ހުރި ކޫލިބަލީ އަށް ހިތްވަރުދޭން ވެސް ކިއެލީނީ ދިޔަ އެވެ.\nޔުވެންޓަސް އިން ބުނީ ކިއެލީނީގެ އެންޓީރިއާ ކްރުޝުއޭޓް ލިގަމެންޓް (އޭސީއެލް) އިން ބަޔެއް އިރައިގެން ގޮސްފައިވާ ހައްލުކުރެވޭނީ އޮޕަރޭޝަނެއްކޮށްގެން ކަމަށެވެ. އޭނާ ކުޅުމާ ދުރުގައި ހުންނަން ޖެހޭނެ ސީދާ މުއްދަތެއް ކްލަބުން ނުބުނެ އެވެ. އެކަމަކު އާއްމުކޮށް މިފަދަ އަނިޔާތަކަށް ފަހު ކުޅެން ނުކުމެވެނީ 5-6 މަހުގެ މުއްދަތެއްގެ ތެރޭގަ އެވެ.\nކިއެލީނީގެ ބަދަލުގައި، ޔުވެންޓަސްގައި ވެސް އަދި އިޓަލީގައި ވެސް ކެޕްޓަންގެ ޒިންމާ ނަގާނީ ލިއޮނާޑޯ ބޮނޫޗީ އެވެ. އަދި ބޮނޫޗީއާ އެކު، ޔުވެންޓަސްގެ ޑިފެންސަށް ދެން ކުޅޭނީ މި ސީޒަނުގައި ގެނައި ނެދަލެންޑްސް ޑިފެންޑަރު މަތިއަސް ޑި ލީޓް އެވެ. އިޓަލީގެ ޒުވާން ޑިފެންޑަރު ޑެނިއަލީ ރުގާނީ އާއި ތުރުކީގެ މެރިހް ޑެމިރަލް ތިބޭނީ ތައްޔާރުގަ އެވެ. އެކަމަކު ކިއެލީނީ ފަދަ ތަޖުރިބާކާރު ކުޅުންތެރިޔަކު ނެތުން ވެގެންދާނީ މައްސަލައަކަށެވެ.\nއަނިޔާގެ ސަބަބުން ކިއެލީނީ އަށް އިޓަލީގެ މުހިއްމު މެޗުތަކެއް ވެސް ގެއްލޭނީ އެވެ. ޔޫރޯ ކޮލިފައިންގައި ވާދަކުރާ އިޓަލީ ސްކޮޑަށް އޭނާގެ ބަދަލުގައި ނަގާފައިވަނީ ލާޒިއޯގެ ފްރެންސެސްކޯ އެސެރެބީ އެވެ.\nލިވޯނޯ އިން މީގެ 19 އަހަރު ކުރިން ކެރިއަރު ފަށައި ރޯމާ އާއި ފިއޮރެންޓީނާ އަށް ވެސް ކުޅުނު ކިއެލީނީ އަކީ 2005 އިން ފެށިގެން ޔުވެންޓަސްގެ މުހިއްމު ކުޅުންތެރިޔެކެވެ. އަދި ފަބިއޯ ކަނަވާރޯ ކުޅުން ހުއްޓާލި ހިސާބުން ފެށިގެން، އޭނާ އަކީ އިޓަލީގެ އެންމެ އިތުބާރު ޑިފެންޑަރެވެ. ގައުމީ ޓީމަށް 2005 އިން ފެށިގެން 103 މެޗު ވަނީ ކުޅެދީފަ އެވެ.